(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΒ΄

Τρίτη 28 Ιουνίου 2016 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι η Διακομματική Κοινοβουλευτική Επιτροπή για τη διεκδίκηση των Γερμανικών οφειλών, που έχει συσταθεί κατά τα άρθρα 44 και 45 του Κανονισμού της Βουλής, και για την οποία η Ολομέλεια της Βουλής έχει ορίσει προθεσμία υποβολής της έκθεσης της μέχρι την 30η Ιουνίου 2016, ζητεί παράταση της λειτουργίας της έως και την 1η Αυγούστου 2016 και έγκριση αυτής, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομίας, Ανάπτυξης και Τουρισμού: «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις», σελ.   
2. Κατάθεση σχεδίου νόμου:

Οι Υπουργοί Ναυτιλίας και Νησιωτικής Πολιτικής, Εσωτερικών και Διοικητικής Ανασυγκρότησης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών και Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 28 Ιουνίου 2016 σχέδιο νόμου «Για την κύρωση της από 24 Ιουνίου 2016 τροποποίηση και κωδικοποίηση σε ενιαίο κείμενο της από 13ης Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΗΤΑΡΑΚΗΣ Π. , σελ.  
ΣΚΟΥΡΛΕΤΗΣ Π. , σελ.  
ΣΤΑΘΑΚΗΣ Γ. , σελ.  
ΧΑΡΑΚΟΠΟΥΛΟΣ Μ. , σελ.  
  
Β. Επί του σχεδίου νόμου του Υπουργείου Οικονομίας, Ανάπτυξης και Τουρισμού:  
ΑΛΕΞΙΑΔΗΣ Τ. , σελ.  
ΑΡΒΑΝΙΤΙΔΗΣ Γ. , σελ.  
ΓΕΩΡΓΙΑΔΗΣ Μ. , σελ.  
ΔΕΝΔΙΑΣ Ν. , σελ.  
ΔΗΜΗΤΡΙΑΔΗΣ Δ. , σελ.  
ΚΑΜΜΕΝΟΣ Δ. , σελ.  
ΚΑΦΑΝΤΑΡΗ Χ. , σελ.  
ΛΟΒΕΡΔΟΣ Α. , σελ.  
ΜΑΡΚΟΥ Α. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΗΤΑΡΑΚΗΣ Π. , σελ.  
ΣΑΧΙΝΙΔΗΣ Ι. , σελ.  
ΣΤΑΘΑΚΗΣ Γ. , σελ.  
ΣΥΝΤΥΧΑΚΗΣ Ε. , σελ.  
ΧΑΡΑΚΟΠΟΥΛΟΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡNΒ΄

Τρίτη 28 Ιουνίου 2016

Αθήνα, σήμερα στις 28 Ιουνίου 2016, ημέρα Τρίτη και ώρα 18.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ.**

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28.6.2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΑ΄ συνεδρίασής του, της Τρίτης 28 Ιουνίου 2016, σε ό,τι αφορά στην ψήφιση στο σύνολο της πρότασης «Για την τροποποίηση διατάξεων του Κανονισμού της Βουλής – Μέρος Β΄ (ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/ 24.6.1987), όπως ισχύουν».)

Προτού εισέρθουμε στην ημερήσια διάταξη, θέλω να θέσω υπόψη σας ότι η Διακομματική Κοινοβουλευτική Επιτροπή για τη διεκδίκηση των Γερμανικών οφειλών, που έχει συσταθεί κατά τα άρθρα 44 και 45 του Κανονισμού της Βουλής, και για την οποία η Ολομέλεια της Βουλής έχει ορίσει προθεσμία υποβολής της Έκθεσης της μέχρι την 30η Ιουνίου 2016, ζητεί παράταση της λειτουργίας της έως και την 1η Αυγούστου 2016.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα συμφώνησε ομοφώνως.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις».

Η Διάσκεψη των Προέδρων αποφάσισε στη συνεδρία της στις 23-6-2016 τη συζήτηση του νομοσχεδίου σε δύο συνεδριάσεις. Προτείνουμε η συζήτηση του νομοσχεδίου να γίνει ενιαία επί της αρχής, επί των άρθρων και επί των τροπολογιών και θα προσαρμοστούν οι χρόνοι.

Οι χρόνοι ομιλίας προτείνω να είναι ως εξής: των εισηγητών και ειδικών αγορητών να είναι δεκαοκτώ λεπτά, των κοινοβουλευτικών εκπροσώπων να είναι δεκαπέντε και των ομιλητών να είναι επτά. Νομίζω ότι συμφωνούμε.

**ΓΕΩΡΓΙΟΣ ΑΜΥΡΑΣ:** Ώρα λήξης θα βάλουμε;

**ΠΡΟΕΔΡΕΥΩΝ (Δημήτριος Κρεμαστινός):** Η προοπτική απόψε στο πρόγραμμα είναι μέχρι τις 22.00΄. Αλλά αυτό, ξέρετε, εξαρτάται από αυτούς που θέλουν να μιλήσουν.

Κοινοβουλευτικοί εκπρόσωποι έχουν οριστεί από τον ΣΥΡΙΖΑ η κ. Καφαντάρη, από την Νέα Δημοκρατία ο κ. Δένδιας, από τη Χρυσή Αυγή ο κ. Παναγιώταρος, από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Λοβέρδος, από το Κομμουνιστικό Κόμμα Ελλάδας ο κ. Καραθανασόπουλος, από το Ποτάμι ο κ. Αμυράς, από τους ΑΝΕΛ ο κ. Παπαχριστόπουλος, από την Ένωση Κεντρώων ο κ. Καρράς.

Οι εισηγητές είναι από τον ΣΥΡΙΖΑ ο κ. Δημητριάδης, από τη Νέα Δημοκρατία ο κ. Μηταράκης, από τη Χρυσή Αυγή ο κ. Σαχινίδης, από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Αρβανιτίδης, από το ΚΚΕ ο κ. Συντυχάκης, από το Ποτάμι η κ. Μάρκου, από τους ΑΝΕΛ ο κ. Καμμένος και από την Ένωση Κεντρώων ο κ. Γεωργιάδης.

Αρχίζουμε με τον εισηγητή του ΣΥΡΙΖΑ, κ. Δημητριάδη.

Κύριε Δημητριάδη, έχετε τον λόγο για δεκαοκτώ λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κυρίες και κύριοι συνάδελφοι, αμέσως μετά την αξιολόγηση και πριν ολοκληρωθεί αυτή είχαμε καταθέσει τον νέο αναπτυξιακό νόμο. Πριν κλείσει εικοσιτετράωρο από την ολοκλήρωσή του, φέραμε ένα νέο νομοσχέδιο στην ίδια ακριβώς ρότα, που αφορά την ανάπτυξη της οικονομίας. Η θέλησή μας είναι ισχυρότερη όσο ποτέ για να προσδώσουμε στη χώρα όλα εκείνα τα θεσμικά εργαλεία και τις ρυθμίσεις που χρειάζεται για την ανάκαμψη. Το τοπίο είναι καθαρότερο μετά την αξιολόγηση και η μάχη με τον χρόνο και τις αδυναμίες του κατεστημένου συστήματος είναι καθημερινή.

Γνωρίζουμε πως πορευόμαστε με γνώμονα την ευθύνη που έχουμε αναλάβει. Ενδεχομένως να έχουμε λιγότερες κριτικές στήριξης σε αυτήν την Αίθουσα, αλλά έχουμε πολλαπλάσιες έξω από αυτήν, στην κοινωνία. Απαντούμε στις προκλήσεις των αναγκών με μια διαρκή μάχη αλλαγών και μεταρρυθμίσεων απέναντι σε καθεστώτα που μας έχουν φέρει μέχρι εδώ.

Το παρουσιαζόμενο σχέδιο νόμου συγκροτείται από μια βάση αναγκών γενικής διακυβέρνησης. Αποτελείται από δύο ενότητες οι οποίες είναι: Η πρώτη, είναι η ολοκλήρωση της ενσωμάτωσης της οδηγίας 34 του 2013 για τις ετήσιες οικονομικές καταστάσεις και πλήρης ενσωμάτωση της οδηγίας 95 του 2014 για τη δημοσιοποίηση μη χρηματοοικονομικών πληροφοριών για μεγάλες επιχειρήσεις και ομίλους και η δεύτερη είναι οι επιμέρους ρυθμίσεις αρμοδιότητας Υπουργείου Οικονομίας, Ανάπτυξης και Τουρισμού.

Είναι νομοθετικές παρεμβάσεις που πηγάζουν από τις ανάγκες της καθημερινότητας των πολιτών και της επιτάχυνσης του κυβερνητικού έργου. Η επιδίωξή μας, που τα συνέχει όλα αυτά, είναι: ενίσχυση αξιοκρατίας, περιορισμός δαπανών, κατάργηση ειδικών προνομίων εντός του δημοσίου, η λειτουργικότερη εξυπηρέτηση παραγωγικών δραστηριοτήτων, η άρση αδικιών και αστοχιών της γραφειοκρατίας, εξοικονόμηση πόρων για επαγγελματίες και επιχειρηματίες από αχρείαστες δαπάνες.

Συναδέλφισσες και συνάδελφοι, πρώτον, το μεγαλύτερο τμήμα της οδηγίας 34/2013, το οποίο περιέχει κανόνες λογιστικού δικαίου, έχει ήδη ενσωματωθεί στην ελληνική νομοθεσία με τον νόμο 4308/2014. Η οδηγία 95/2014 εισάγει την υποχρέωση δημοσιοποίησης στοιχείων των εργασιών που άγονται περιβαλλοντικών, κοινωνικών και δικαιωματικών πτυχών. Οι διατάξεις που ενσωματώνονται με το προωθούμενο σχέδιο νόμου αφορούν το περιεχόμενο της έκθεσης διαχείρισης και τους όρους δημοσιότητας όλων των ετήσιων οικονομικών καταστάσεων.

Η οδηγία ρυθμίζει ενιαίους κανόνες σύνταξης και δημοσιοποίησης των οικονομικών καταστάσεων των ανωνύμων εταιρειών, των εταιρειών περιορισμένης ευθύνης, των ιδιωτικών κεφαλαιουχικών εταιρειών και όσων προσωπικών εταιρειών έχουν ως απεριόριστα ευθυνόμενο εταίρο κεφαλαιουχική εταιρεία. Ακόμα, για τις μεγάλες επιχειρήσεις που δραστηριοποιούνται στην εξορυκτική βιομηχανία ή στην υλοτόμηση πρωτογενών δασών εισάγεται υποχρέωση σύνταξης έκθεσης πληρωμών προς κυβέρνηση.

Δεύτερον, στην ισχύουσα νομοθεσία προβλέπεται για τις κεφαλαιουχικές εταιρείες υποχρέωση κατάρτισης και δημοσιοποίησης έκθεσης διαχείρισης. Γι’ αυτόν τον λόγο η ενσωμάτωση των διατάξεων των ως άνω οδηγιών γίνεται μέσω της τροποποίησης των σχετικών διατάξεων του 2190 του ΄20 και των νομοθετημάτων για ΕΠΕ και ΙΚΕ, όπου χρειάζεται.

Με τις προτεινόμενες ρυθμίσεις, πρώτον, σε εφαρμογή της αρχής προτεραιότητας στις μικρές επιχειρήσεις, αυτές απαλλάσσονται από την υποχρέωση κατάρτισης έκθεσης διαχείρισης υπό την προϋπόθεση της τήρησης ορισμένων ελάχιστων εγγυήσεων πληροφόρησης, οι οποίες περιλαμβάνονται στο προσάρτημα του προϋπολογισμού. Στην περίπτωση που καταρτίσουν έκθεση, απαλλάσσονται από την υποχρέωση δημοσίευσης. Δεν ισχύει για τις επιχειρήσεις δημοσίου ενδιαφέροντος. Ως πολύ μικρές επιχειρήσεις εννοούνται αυτές που πληρούν δύο από τα τρία ακόλουθα κριτήρια: σύνολο ενεργητικού περιουσιακών στοιχείων μέχρι 350.000 ευρώ, καθαρό ύψος κύκλου εργασιών έως 700.000 ευρώ και μέσο όρο εργαζομένων μέχρι δέκα άτομα.

Στο σχέδιο νόμου ενσωματώνονται οι προσαρμογές που πρέπει να εφαρμόζονται όσον αφορά τις ενοποιημένες εκθέσεις ομίλων. Επίσης, δίνεται η δυνατότητα για τις επιχειρήσεις που οφείλουν να συντάσσουν και μεμονωμένη και ενοποιημένη έκθεση διαχείρισης, πλέον, να τις περιλαμβάνουν σε μία και ενιαία.

Δεύτερον, για τις μεγάλες επιχειρήσεις και τις επιχειρήσεις δημοσίου ενδιαφέροντος εισάγεται η υποχρέωση συμπερίληψης στην έκθεση διαχείρισης αναλυτικής μη χρηματοοικονομικής πληροφόρησης, η οποία αφορά την ακολουθούμενη πολιτική και πρακτική της επιχείρησης σε σχέση με περιβαλλοντικά, εργασιακά και δικαιωματικά θέματα.

Ειδικά για τις εισηγμένες εταιρείες οι οποίες υποχρεούνται και σε δήλωση εταιρικής διακυβέρνησης, προβλέπεται η δημοσιοποίηση στοιχείων που αφορούν την πολυμορφία των διοικητικών οργάνων, όσον αφορά το φύλο, την ηλικία, το εκπαιδευτικό και επαγγελματικό ιστορικό των μελών.

Υπό το ισχύον καθεστώς, η δήλωση ήταν υποχρεωτικό περιεχόμενο της έκθεσης διαχείρισης. Πλέον, δίνεται η δυνατότητα να συντάσσεται ξεχωριστό έγγραφο, το οποίο αναρτάται στην ιστοσελίδα της εταιρείας. Πρακτικά, μειώνει το διοικητικό κόστος όσον αφορά τη δημοσίευση.

Τρίτον, εισάγεται η αρχή της δημοσίευσης μόνο των εγκεκριμένων οικονομικών καταστάσεων. Κατά το ισχύον καθεστώς προβλέπεται η λεγόμενη διπλή δημοσίευση, δηλαδή οι εταιρείες υποχρεούνταν να αποστέλλουν στο ΓΕΜΗ αντίγραφο των οικονομικών καταστάσεων είκοσι μέρες πριν από τη σύγκληση γενικής συνέλευσης και δεύτερον, μετά την έγκρισή της από τη γενική συνέλευση.

Πλέον, εισάγεται η υποχρέωση δημοσίευσης καταστάσεων μόνο μία φορά, είκοσι μέρες μετά την έγκρισή τους από τη γενική συνέλευση, μειώνοντάς έτσι σημαντικά το σχετικό διοικητικό βάρος.

Να σημειωθεί εδώ ότι η υποχρέωση δημοσίευσης των οικονομικών στοιχείων στις εφημερίδες έχει από 1-1-2016 μετατραπεί σε απολύτως προαιρετική, σύμφωνα με τη διάταξη του άρθρου 202 του ν.4281/2014.

Τέταρτον, ορίζεται το ελάχιστο περιεχόμενο της έκθεσης ελέγχου, την οποία συντάσσουν νόμιμοι ελεγκτές.

Πέμπτον, για τις μεγάλες επιχειρήσεις που δραστηριοποιούνται στην εξωτερική βιομηχανία ή στην υλοτόμηση πρωτογενών δασών εισάγεται η υποχρέωση σύνταξης πληρωμών προς τις κυβερνήσεις, στις οποίες θα αποτυπώνονται πληρωμές για ποσά άνω των 100.000 ευρώ.

Στο μέρος δεύτερο του παρόντος νομοσχεδίου, έχουμε τις ρυθμίσεις αρμοδιότητας του Υπουργείου Οικονομίας, Ανάπτυξης και Τουρισμού, με πρώτο κεφάλαιο τις ρυθμίσεις που αφορούν το γραφείο μας στο Οικονομικό Συμβούλιο στη Γενεύη και την ΜΕΑ του ΟΟΣΑ.

Τα άρθρα 66Α και 67Α έρχονται να συμπληρώσουν το κενό του οργανισμού στον τομέα ανάπτυξης του Υπουργείου, ως προς τις θέσεις και τα προσόντα διορισμού της μόνιμης ελληνικής αντιπροσωπείας στον ΟΟΣΑ και το γραφείο του Οικονομικού Συμβουλίου στη Γενεύη. Η εν λόγω συμπλήρωση γίνεται για την αποτελεσματικότερη κάλυψη των αναγκών αυτών των υπηρεσιών και τη βελτίωση και καθορισμού του πλαισίου λειτουργίας τους.

Οι βασικές διαφορές σε σχέση με το ισχύον πλαίσιο εντοπίζονται στα εξής σημεία:

Πρώτον, μειώνονται οι θέσεις των υπαλλήλων που υπηρετούν σε αυτές τις υπηρεσίες από επτά σε πέντε.

Δεύτερον, καταργείται η αυθαίρετη απόδοση βαθμών αντιστοίχων γραμματέων ή συμβούλων πρεσβείας στους ανωτέρω υπαλλήλους, τροποποίηση που αποφέρει αντίστοιχο δημοσιονομικό όφελος σε επιδόματα και παροχές για τις θέσεις αυτές.

Τρίτον, γίνεται ακριβής προσδιορισμός των απαιτούμενων τυπικών και ουσιαστικών προσόντων για τη διασφάλιση της αξιολογικής κάλυψης των θέσεων αυτών.

Τέταρτον, οριοθετείται χρονικά το πλαίσιο των αποσπάσεων στα τρία έτη, με δυνατότητα παράτασης κατά δύο, καθώς και η μέχρι τώρα πρακτική ήταν αυτή στον ορισμό των αποσπασμένων υπαλλήλων και γίνεται πρόβλεψη για υποχρεωτική παραμονή των υπαλλήλων σε οργανικές θέσεις για τρία έτη. Αυτή είναι, βέβαια, η πρόβλεψη. Επιτυγχάνεται, επομένως, η εναρμόνιση με διατάξεις του υπαλληλικού κώδικα.

Πέμπτον, προσδιορίζεται για πρώτη φορά το πλαίσιο παράδοσης-παραλαβής υπηρεσίας από τους επικεφαλής αυτών, με στόχο τη διασφάλιση τόσο της συνέχειας όσο και της εύρυθμης λειτουργίας.

Έκτον, τίθεται για πρώτη φορά περιορισμός στο ύψος των εξόδων οίκησης του μόνιμου αντιπροσώπου μας στον ΟΟΣΑ, το οποίο ήταν μέχρι τώρα απεριόριστο.

Με το άρθρο 12 προσδιορίζεται ξεκάθαρα το πλαίσιο για τη εκκαθάριση του ΟΠΕ, με επαναφορά των δικαιωμάτων εκκαθάρισης στη Γενική Συνέλευση των μετόχων.

Με το άρθρο 13 εισάγεται πρόβλεψη για τη δυνατότητα αποσπάσεων, μεταφορών και μετατάξεων μόνιμων υπαλλήλων ή υπαλλήλων ιδιωτικού δικαίου αορίστου χρόνου του δημοσίου, με στόχο την ενίσχυση της οργανωτικής δομής του ΟΑΕΠ.

Στο κεφάλαιο δεύτερο, ρυθμίζονται θέματα που αφορούν αμιγώς εσωτερική λειτουργία των υπηρεσιών ΕΣΠΑ. Με την παρούσα διάταξη τροποποιείται ο ν.4314, ο γνωστός νόμος ΕΣΠΑ, για την περίοδο 2014-2020. Πρώτον, με αντικατάσταση της περίπτωσης β΄ της παραγράφου 7 του άρθρου 13 προβλέπεται η δυνατότητα σύστασης επιτροπών αξιολόγησης των προγραμμάτων τοπικής ανάπτυξης του ΠΑΑ και του ΕΠΑ αλιείας.

Επίσης, περιορίζεται το περιεχόμενο των αποφάσεων ορισμού ενδιάμεσων φορέων διαχείρισης.

Χίλια συγγνώμη, αλλά θα σταματήσω εδώ. Θα πω τα υπόλοιπα στην δευτερολογία μου, διότι για κάποιον τεχνικό λόγο έχω απωλέσει το υπόλοιπο τη εισηγήσεώς μου.

Σας ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Σχεδιάσατε εκτός διαδικασίας να συναινέσω ή να μην συναινέσω σε μια απόπειρα να ολοκληρωθεί σε ορθολογικότερο χρονικό περιθώριο η συνεδρίαση της Ολομέλειας σήμερα και αύριο. Και συμφώνησα.

Με το που ήρθα εδώ και ενώ μιλάει ο συνάδελφος της πλειοψηφίας, διαπιστώνουμε, κύριε Μηταράκη, ότι ήρθαν και άλλες τροπολογίες προ μίας ώρας. Αυτό το πράγμα, κύριε Πρόεδρε, δεν μπορεί να συνεχιστεί έτσι. Είναι ενσωμάτωση οδηγίας και έρχονται πολυβοληδόν οι τροπολογίες. Δεν εξετάζω το αντικείμενο. Εξετάζω ότι ορισμένες απ’ αυτές είναι σχέδια νόμου.

Με αυτόν τον τρόπο, κύριε Πρόεδρε, αποφεύγεται η διαβούλευση προ της νομοθετικής διαδικασίας στην Βουλή, η ΚΕΝΕ, η Κεντρική Νομοπαρασκευαστική Επιτροπή, η Διεύθυνση Επιστημονικών Μελετών, η συζήτηση στη Διαρκή Επιτροπή, όλες δηλαδή οι εγγυήσεις –το έλεγα και το πρωί- της καλής νομοθεσίας.

Τι θα γίνει, κύριε Πρόεδρε; Αυτό το πράγμα δεν θα σταματήσει; Θέλει ένας Υπουργός να νομοθετήσει; Ας πάρει την ευθύνη της νομοθετικής πρωτοβουλίας. Τι θα γίνει; Εγώ έχω καλή διάθεση και η Δημοκρατική Συμπαράταξη έχει καλή διάθεση.

Μας λέτε εσείς να πάμε πιο γρήγορα την διαδικασία; Συμφωνούμε. Διότι η ολομέλεια την Πέμπτη έχει νέα υποχρέωση με την σύμβαση της «COSCO». Να βοηθήσουμε όλοι. Εδώ πέρα, όμως, τη διάθεση συνεννόησης η Κυβέρνηση την εκλαμβάνει ως αδυναμία. Δεν είναι δυνατόν, κύριε Πρόεδρε, να συνεχιστεί αυτό. Δεν είναι δυνατόν!

Τι θέλετε, δηλαδή; Να κάνουμε την Βουλή πεδίο μάχης για διαδικαστικά θέματα; Πώς θα καταλάβει η Κυβέρνηση ότι εδώ δεν κάνει ό,τι θέλει; Δεν είναι το σπίτι της. Εδώ είναι η Βουλή των Ελλήνων. Πώς θα καταλάβει ότι πρέπει να μας σεβαστεί;

Δεν λέω κάτι ιδιαίτερα επείγον και ιδιαίτερα χρήσιμο να μην έρθει. Να έρθει! Εδώ, όμως, έρχονται τροπολογίες προ μισής ώρας. Ενσωματώθηκαν στην Διαρκή Επιτροπή τροπολογίες; Δεκτό, παρ’ ότι αποφεύγεις με αυτόν τον τρόπο και την ΚΕΝΕ και τη διαβούλευση. Εδώ, όμως, στην Ολομέλεια της Βουλής να έρχονται τελευταία στιγμή; Τι απ’ αυτά τα θέματα που διαβάζουμε τώρα δεν το ξέρανε προχθές;

Τίποτα απ’ αυτά, κύριε Πρόεδρε. Τίποτα δεν είναι σημερινό. Κάντε κάτι, κύριε Πρόεδρε. Εμείς από το να διαμαρτυρηθούμε, άλλη μέθοδο δεν έχουμε.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Μηταράκης.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, συζητάμε την προσαρμογή της ελληνικής νομοθεσίας στις ευρωπαϊκές οδηγίες σήμερα, που η καρδιά της Ευρώπης χτυπάει στο Ευρωπαϊκό Συμβούλιο, στις Βρυξέλλες. Αυτό μου δίνει αφορμή για ένα σύντομο εισαγωγικό σχόλιο.

Μετά το δημοψήφισμα στο Ηνωμένο Βασίλειο το τοπίο στην Ευρώπη θα μοιάζει ολοένα και περισσότερο με κινούμενη άμμο. Οι εξελίξεις αναμένεται να χαρακτηρίζονται μεσοπρόθεσμα από μεγάλη μεταβλητότητα τόσο στο πολιτικό όσο και στο οικονομικό πεδίο.

Οι χειρισμοί μέσα στο επόμενο έτος θα είναι κρίσιμης σημασίας, καθώς θα προσδιορίσουν το μέλλον ολόκληρου του ευρωπαϊκού οικοδομήματος. Βρισκόμαστε μπροστά σε μια ευρωπαϊκή κρίση, πολιτική και θεσμική. Και το δυστύχημα για τη χώρα μας είναι ότι ακόμα δεν έχει βγει από την δίνη της δικής της οικονομικής κρίσης, που ξεκίνησε πριν από έξι χρόνια. Και για τον λόγο αυτό οι ευθύνες όλων μας είναι πολύ μεγάλες. Περιθώρια για νέα λάθη στην Ελλάδα δεν υπάρχουν. Η οικονομική πολιτική δεν έχει πλέον κανένα περιθώριο από το να μην είναι αξιόπιστη και αποτελεσματική.

Οι Βρετανοί δεν γύρισαν την πλάτη στην Ευρωπαϊκή Ένωση, επειδή αντέδρασαν σε πολιτικές λιτότητας. Η πικρή αλήθεια είναι ότι έπεσαν θύματα ενός λαϊκισμού που φόρτωνε στην Ευρώπη σχεδόν κάθε δεινό που προέκυπτε. Έπεσαν θύματα πολιτικών, που για να αναρριχηθούν βάδισαν στον εύκολο δρόμο της δυσφήμισης της ευρωπαϊκής ιδέας. Μια ευρωπαϊκή ιδέα, βέβαια, που όλοι συμφωνούμε ότι χρειάζεται μια ουσιαστική αναγέννηση και επανακαθορισμό στόχων.

Και νομίζω πλέον ότι πρέπει να συμφωνήσουμε σε κάποιες κρίσιμες παραδοχές. Πρώτον, η άνοδος του βόρειου ευρωπαϊκού ευρωσκεπτικισμού δεν είναι μια εξέλιξη που συμφέρει την Ελλάδα. Δεύτερον, το Brexit φέρνει τη χώρα μας σε χειρότερη διαπραγματευτική θέση, καθώς το πουλόβερ άρχισε ήδη να ξηλώνεται.

Και τρίτον, η στάση των Ευρωπαίων από εδώ και πέρα μπορεί να είναι σκληρότερη, γιατί οι συμπεριφορές κυβερνήσεων και κοινοβουλίων κρατών-μελών θα καθορίζονται πλέον πολύ περισσότερο από δικά τους κριτήρια εσωτερικής πολιτικής σκοπιμότητας.

Είναι κρίμα που ακόμα και τώρα κάποιοι δείχνουν να μην αντιλαμβάνονται το νέο ευρωπαϊκό πεδίο, που κάποιοι εμφανίζονται χαρούμενοι για την άνοδο του ευρωσκεπτικισμού και επαναφέρουν, χωρίς να προτείνουν κάτι συγκεκριμένο, ότι τώρα είναι, λέει, η ευκαιρία να απελευθερωθούμε από τα μνημόνια και από τη λιτότητα, ότι τώρα μπορούμε να διεκδικήσουμε μια ειδική σχέση με την Ευρωπαϊκή Ένωση που θα είναι σε όφελός μας. Αυτό το κεφάλαιο με τις αυταπάτες πρέπει επιτέλους να κλείσει. Πρέπει να ανακτήσουμε την εθνική μας σοβαρότητα και υπευθυνότητα, να δουλέψουμε με ένα ρεαλιστικό σχέδιο. Μόνο έτσι θα μπορέσουμε να βγάλουμε τη χώρα μας από την κρίση, να προσφέρουμε στη χώρα ανάπτυξη, στους πολίτες θέσεις εργασίας και ένα αίσθημα ασφάλειας που τόσο πολύ λείπει.

Κυρίες και κύριοι συνάδελφοι, συζητάμε σήμερα ένα πολυνομοσχέδιο του Υπουργείου Οικονομίας και Ανάπτυξης, που δεν έχει βέβαια καμμία σχέση με τις προκλήσεις των καιρών. Πρόκειται ουσιαστικά για μια συρραφή σε πρώτη ανάγνωση άσχετων μεταξύ τους ρυθμίσεων ήσσονος σημασίας, αλλά υπάρχει συνδετικός κρίκος και θα αναφερθώ στη συνέχεια.

Το πρώτο μέρος, τα άρθρα 1 έως 8, αποτελούν την προσαρμογή της ελληνικής νομοθεσίας σε ευρωπαϊκές οδηγίες, στους κανόνες που σχετίζονται με το περιεχόμενο της έκθεσης διαχείρισης και την υποχρέωση δημοσιότητας οικονομικών καταστάσεων και άλλων σχετικών πληροφοριών ανωνύμων εταιρειών, εταιρειών περιορισμένης ευθύνης ή και κάποιων προσωπικών εταιρειών. Η προσαρμογή πραγματοποιείται χωρίς να υπάρχει κάποια ιδιαίτερη καινοτομία από πλευράς του νομοθετήματος παρά μόνο τυπικές διατάξεις.

Θεωρώ ιδιαίτερα σημαντική την πρόβλεψη του άρθρου 7, σύμφωνα με το οποίο εισάγονται κανόνες διαφάνειας για τις εταιρείες που δραστηριοποιούνται στην εξορυκτική βιομηχανία, οι οποίες θα πρέπει να δημοσιοποιούν όλες τις πληρωμές που κάνουν και προς την κεντρική κυβέρνηση και προς την περιφερειακή και προς την τοπική αυτοδιοίκηση, ώστε να γνωρίζουν οι πολίτες και οι τοπικές κοινωνίες την οικονομική επίδραση της εξορυκτικής βιομηχανίας ως αντιστάθμισμα της όχλησης που δημιουργεί.

Να σημειώσω, κύριε Υπουργέ, δύο θέματα που προέκυψαν κατά τη συζήτηση στην επιτροπή. Πρώτον, εκκρεμεί η αξιοποίηση του πορίσματος της επιτροπής στο οποίο συμμετείχαν όλοι οι συλλογικοί φορείς, υπό την προεδρία του καθηγητή κ. Περράκη, η οποία συνέταξε πριν από δύο περίπου χρόνια σχέδιο νόμου για την αναμόρφωση του δικαίου των ανωνύμων εταιρειών. Και, δεύτερον, ως προς την επιτάχυνση της ανάρτησης χρήσιμων πληροφοριών στο ΓΕΜΗ προτείναμε την άμεση ανάρτηση, με την ένδειξη ότι ακόμα δεν έχουν ελεγχθεί, όλων των πληροφοριών, που υποβάλλονται από τις επιχειρήσεις ηλεκτρονικά, φυσικά με δική τους ευθύνη.

Ψηφίζουμε θετικά στο Πρώτο Μέρος όπως ψηφίσαμε και θετικά επί της αρχής του νομοσχεδίου.

Ως προς το Δεύτερο Μέρος, αναγκαστικά λόγω της δομής του νομοσχεδίου θα πρέπει να τοποθετούμαι κατ’ άρθρο. Βέβαια, υπάρχει μια κεντρική ιδέα. Το Δεύτερο Μέρος, όπως και τα περισσότερα νομοθετήματα του ΣΥΡΙΖΑ, στηρίζεται σε τρία κοινά σημεία. Πρώτον, τη δημιουργία νέων κρατικών δομών, δηλαδή, περισσότερο κράτος. Δεύτερον, στην παροχή συνεχώς παρατάσεων στην εφαρμογή ήδη ψηφισμένων νόμων. Και τρίτον, νέες προσλήψεις και συνέχιση της αναξιοκρατίας στο δημόσιο. Αυτές είναι οι κοινές γραμμές όλων των άρθρων του Δεύτερου Μέρους και των τροπολογιών.

Πιο συγκεκριμένα στο πρώτο Κεφάλαιο, το οποίο περιλαμβάνει διατάξεις σχετικά με τη δομή και την οργάνωση της ΜΕΑ του ΟΟΣΑ, εμείς διαφωνούμε με τις προτεινόμενες διατάξεις, καθώς διατηρείται ένα καθεστώς υπουργικής υποκειμενικότητας σε όλες τις τοποθετήσεις θέσεων εξωτερικού. Και ειδικά να τονίσω ότι το άρθρο 11 επιταχύνει την επιστροφή στην Αθήνα των ήδη υπηρετούντων, για να πάνε καινούργιοι, δίνοντας αφορμή για έντονες επιφυλάξεις από την Αξιωματική Αντιπολίτευση. Σε συνδυασμό με το άρθρο 13, με το οποίο προτείνονται κατά παρέκκλιση των κείμενων διατάξεων μετατάξεις στον ΟΑΕΠ, γίνεται εμφανής η ανάγκη, κύριε Υπουργέ, ενίσχυσης της αξιολόγησης και της αξιοκρατίας στο δημόσιο καθώς και η ανάγκη απλοποίησης όλων των διαδικασιών αξιοποίησης του ανθρώπινου δυναμικού.

Το δεύτερο κεφάλαιο, το άρθρο 14 το οποίο καταψηφίζουμε, ρυθμίζει θέματα αρμοδιότητας της Γενικής Γραμματείας Δημοσίων Επενδύσεων και ΕΣΠΑ. Και διαφωνούμε σε τέσσερα σημεία: Πρώτον, πολλαπλασιάζει τις επιτελικές δομές ΕΣΠΑ στο Υπουργείο Εργασίας, Κοινωνικής Ασφάλισης και Κοινωνικής Αλληλεγγύης και στο Υπουργείο Περιβάλλοντος, Ενέργειας και Κλιματικής Αλλαγής. Αντί να υπάρχει μία επιτελική δομή στο κάθε Υπουργείο δημιουργούμε μια προσωπική υπηρεσία, μια επιτελική δομή για τον κάθε Αναπληρωτή Υπουργό, διορίζοντας φυσικά περισσότερους προϊστάμενους.

Δεύτερον, με την παρούσα τροποποίηση παρέχεται η ευνοϊκή δυνατότητα πρόσληψης προσωπικού ιδιωτικού δικαίου ορισμένου χρόνου στο πλαίσιο συγχρηματοδοτούμενων έργων, χωρίς διαδικασίες, χωρίς έγκριση από το ΑΣΕΠ ή άλλη ανεξάρτητη αρχή, μέσω της τροποποίησης της ΠΥΣ 33/2006 περί προσλήψεων στο δημόσιο.

Τρίτον, με διατάξεις δίνει την αρμοδιότητα μετακίνησης προσωπικού των επιτελικών δομών ΕΣΠΑ με υπουργικές αποφάσεις άλλων Υπουργείων, όχι του Υπουργείου Οικονομίας, διασπώντας μία βασική αρχή, που είναι η ενιαία διοίκηση των επιτελικών δομών ΕΣΠΑ.

Τέταρτον, ο ν.4314/2014 στο άρθρο 39 προβλέπει συγκεκριμένες διαδικασίες αξιοκρατικής τοποθέτησης –και ο Υφυπουργός σας, ο κ. Χαρίτσης, προς τιμήν του, είπε στην επιτροπή ότι είναι πολύ αξιοκρατικός ο ν.4314/2014 - για την τοποθέτηση προϊσταμένων στη «ΜΟΔ Α.Ε.». Αυτές έπρεπε να είχαν ολοκληρωθεί μέχρι τις 31 Δεκεμβρίου 2015, αλλά δεν έχει εκδοθεί η σχετική υπουργική απόφαση. Και εδώ ζητείται αόριστη παράταση μέχρις ότου βγουν αυτές οι υπουργικές αποφάσεις.

Κύριε Υπουργέ, νομίζω ότι πρέπει να αλλάξει αυτό και να μπει μία συγκεκριμένη προθεσμία τριών μηνών το αργότερο για την έκδοση των υπουργικών αποφάσεων.

Το τρίτο Κεφάλαιο ρυθμίζει θέματα αρμοδιοτήτων της Γενικής Γραμματείας Βιομηχανίας. Σε γενικές γραμμές είναι θετικές οι προβλέψεις για την απλοποίηση διαδικασιών και την απελευθέρωση επαγγελμάτων.

Το Κεφάλαιο 4 ρυθμίζει θέματα αρμοδιοτήτων της Γενικής Γραμματείας Εμπορίου και Προστασίας του Καταναλωτή. Και εδώ σε γενικές γραμμές είναι θετικές οι προβλέψεις.

Θέλω να κάνω μία ειδική αναφορά στο άρθρο 28, το οποίο καταργεί έναν δικό σας νόμο, το άρθρο 31 παράγραφος 2 του ν.4321/2015, το οποίο προσωποποιούσε στους μετόχους νομικών προσώπων τις οφειλές της εταιρείας τους προς φορείς κοινωνικής ασφάλισης, καταργώντας έτσι ουσιαστικά την έννοια του νομικού προσώπου, ποινικοποιώντας την επιχειρηματικότητα. Και αυτή η διάταξη βελτιώθηκε ακόμη περισσότερο στην επιτροπή, καταργώντας και την ευθύνη διοικήσεων εταιρειών για οφειλές τους, όταν δεν υπάρχει δόλος ή αμέλεια κατά την καταβολή εισφορών.

Το πέμπτο Κεφάλαιο ρυθμίζει θέματα τουρισμού, τα οποία αποτελούν ουσιαστικά τεχνικού, μη ουσιαστικού χαρακτήρα προσθήκες σε ήδη υφιστάμενους νόμους.

Εμείς εξακολουθούμε να διαφωνούμε με το άρθρο 37 που ορίζει ότι το ποσοστό υπέρ του ΕΟΤ, που καταβάλλουν από τα κέρδη τους τα Καζίνα Κέρκυρας και Πάρνηθας, αντί να δίδεται από την αρμόδια εθνική αρχή κατευθείαν στον ΕΟΤ, όπως γίνεται σήμερα, θα αποδίδεται στο Υπουργείο Οικονομικών και εν συνεχεία στον ΕΟΤ μέσω του κρατικού προϋπολογισμού. Πρόκειται για διάταξη, που θέτει εν αμφιβόλω και ανά πάσα στιγμή υπό αίρεση και περικοπή τα απολύτως αναγκαία για τον ΕΟΤ κονδύλια για την προώθηση του ελληνικού τουρισμού και η κακή περσινή εμπειρία των κάτω από έκτακτες συνθήκες μειώσεων κρατικών επιχορηγήσεων μάς καθιστά εύλογα ιδιαίτερα επιφυλακτικούς.

Επίσης, διαφωνούμε με το άρθρο 38, που δίνει καινούργια, διετή παράταση μέχρι το τέλος του 2017, για να γίνει τι; Η απογραφή του υπό εκκαθάριση Οργανισμού Τουριστικής Εκπαίδευσης και Κατάρτισης. Μα, πόσα χρόνια χρειάζονται για να κάνουμε μία απογραφή ενός οργανισμού που έκλεισε; Χρειάζονται χρόνια; Διαφωνούμε και σ’ αυτό.

Στα άρθρα 39 και 53 ενσωματώθηκαν τροπολογίες στην επιτροπή και θα τοποθετηθώ πιο συγκεκριμένα στις τροπολογίες αύριο το πρωί.

Επιτρέψτε μου, όμως, σ’ αυτό το σημείο να αναφερθώ στο άρθρο 44, που δίνει τη δυνατότητα σε νομικά πρόσωπα δημοσίου δικαίου και νομικά πρόσωπα ιδιωτικού δικαίου του Υπουργείου Εργασίας να κάνουν συμβάσεις, χωρίς καμμία διαδικασία, για την καθαριότητα και τη φύλαξη εποπτευόμενων δομών. Αυτό είναι ένα σαφέστατο πισωγύρισμα και δεν νομίζω ότι μπορεί να γίνει αποδεκτό από κανέναν μέσα σ’ αυτή την Αίθουσα.

Θέλω να τονίσω ότι δεχθήκαμε στην επιτροπή έναν αριθμό υπουργικών τροπολογιών που έφερε η Κυβέρνηση. Για να είμαι ειλικρινής –οι συνάδελφοί μου στην Επιτροπή Παραγωγής και Εμπορίου θα το θυμούνται- το ανέφερα ως θετικό, ότι είναι μία βελτίωση από τη χείριστη νομοθέτηση αυτής της Κυβέρνησης το ότι έφερε τις τροπολογίες στην επιτροπή, ότι ήρθαν οι Υπουργοί στην επιτροπή, ότι ενσωματώθηκαν και δίδετε στην Ολομέλεια αρκετές ημέρες χρόνο για να μελετηθούν, πριν ψηφίσουμε.

Είπαμε τότε ότι δεν θα δεχθούμε νέες τροπολογίες στην Ολομέλεια. Μέχρι στιγμής έχω επτά, την από 516 μέχρι 522. Πιθανότατα, όσο είμαι στο Βήμα, να έχουν κατατεθεί και άλλες. Αντιλαμβάνεστε ότι αυτή η πρακτική κακής νομοθέτησης –και ξέρω, κύριε Υπουργέ, ότι είστε ιδιαίτερα ευαίσθητος εσείς προσωπικά σ’ αυτό το θέμα και ζητώ συγγνώμη για το προσωπικό του τόνου- δεν μπορεί να γίνει αποδεκτή και θα ήταν θετικό αυτές οι τροπολογίες να αποσυρθούν.

Κυρίες και κύριοι συνάδελφοι, το σημερινό νομοσχέδιο δεν θα φέρει την ανάπτυξη, όπως δυστυχώς δεν θα τη φέρει και ο αναπτυξιακός νόμος που ψηφίσατε πριν από λίγες μέρες. Ο κόσμος περιμένει να ασχοληθείτε με την κατάσταση στην πραγματική οικονομία. Για παράδειγμα, σήμερα την επικαιρότητα μονοπωλεί η αίτηση υπαγωγής στον Πτωχευτικό Κώδικα μιας πολύ μεγάλης αλυσίδας πολυκαταστημάτων σούπερ μάρκετ.

Είχαμε προειδοποιήσει ότι η κατάσταση στην αγορά τον τελευταίο χρόνο γίνεται εκρηκτική και δυστυχώς, κάθε εβδομάδα έρχεται κάποιο παράδειγμα να επιβεβαιώνει αυτή τη θέση. Βέβαια, όλοι εδώ αντιλαμβανόμαστε τις επιπτώσεις, όταν χιλιάδες εργαζόμενοι εργάζονται σε αυτή την επιχείρηση και όταν οι υποχρεώσεις της εταιρείας προς άλλες ιδιωτικές εταιρείες ανέρχονται, σύμφωνα με τις πρώτες πληροφορίες, γύρω στα 750 εκατομμύρια. Αντιλαμβάνεστε τον κίνδυνο ντόμινο που αυτή η εξέλιξη έχει στην ελληνική οικονομία. Οφείλετε, λοιπόν, να αλλάξετε ρότα, να σταματήσετε τα υφεσιακά μέτρα που γονατίζουν την πραγματική οικονομία, τους καταναλωτές, την αγορά και τις επιχειρήσεις.

Ο κόσμος πλέον περιμένει ουσιαστικές απαντήσεις και όχι ανούσια ιδεολογήματα. Δεν συγκινούν κανέναν αυτές οι εσωτερικές σας αντεγκλήσεις αν είστε ή όχι ιδιοκτήτες του προγράμματος. Ο κόσμος περιμένει σοβαρότητα, υπευθυνότητα και πάνω απ’ όλα αλήθεια και λύσεις για τα μεγάλα προβλήματα, που έχουμε μπροστά μας. Και αυτή η Κυβέρνηση και αυτό το νομοσχέδιο που συζητάμε σήμερα σίγουρα δεν είναι μέρος της λύσης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Μηταράκη.

Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, συζητάμε για ένα σχέδιο νόμου το οποίο αναφέρεται στην προσαρμογή της ελληνικής νομοθεσίας. Επιτέλους, πείτε μας: πότε θα σταματήσει η Ελλάδα να προσαρμόζεται σε οδηγίες της Ευρωπαϊκής Ένωσης; Και αν θέλετε να προσαρμοστεί η Ελλάδα σε ειδικές ευρωπαϊκές νομοθεσίες, θα πρέπει πρώτα να προσαρμόσετε τους μισθούς στην Ελλάδα με τους μισθούς της Ευρώπης, θα πρέπει να προσαρμόσετε το σύστημα υγείας της Ελλάδας με το σύστημα υγείας της Ευρώπης, θα πρέπει να προσαρμόσετε το κοινωνικό κράτος στην Ελλάδα με το κοινωνικό κράτος της Ευρώπης και τέλος πάντων, σταματήστε να προσπαθείτε να κάνετε προσαρμογές σε σχέση με μια Ένωση η οποία απεδείχθη περίτρανα ότι δεν μπορεί να σταθεί σε καμία περίπτωση.

Εάν θέλετε, δοκιμάστε να κάνετε και εδώ στην Ελλάδα ένα δημοψήφισμα. Όμως, δυστυχώς, εδώ στην Ελλάδα τα δημοψηφίσματα είναι συμβουλευτικού χαρακτήρα. Από ό,τι αποδείχθηκε οι Άγγλοι απέδειξαν ότι θέλουν πράγματι μια Ευρώπη των εθνών. Τι θα ακολουθήσει; Έχετε σκεφτεί καθόλου τα επακόλουθα του λεγόμενου Brexit; Σας τα αναφέραμε πριν από ακριβώς δέκα ημέρες στην ίδια Αίθουσα.

Έχετε σκεφτεί ότι αν συνεχίσει να υφίσταται η Ευρωπαϊκή Ένωση, η Ελλάδα θα είναι υπόδουλη σε ένα δίκαιο το οποίο θα το εφαρμόζει μια χώρα η οποία όχι απλώς δεν θα είναι μέλος της Ευρωζώνης, αλλά δεν θα είναι καν μέλος αυτής της Ένωσης;

Για ποια ανάπτυξη μιλάτε; Μίλησε ο κ. Μηταράκης για πραγματική οικονομία. Αλήθεια, ποια είναι για εσάς η πραγματική οικονομία, κύριε Μηταράκη; Πείτε μας: πόσοι από εσάς έχετε εμπειρία με την πραγματική εργασία; Πόσοι από εσάς έχετε δουλέψει, έχετε βγάλει μεροκάματο, έχετε επαφή με την πραγματική οικονομία; Βγείτε έξω και κάντε μια βόλτα στις περιοχές από τις οποίες κατάγεστε. Βγείτε να καταγράψετε τις καταστροφές, που έχουν γίνει τις τελευταίες ημέρες από θεομηνίες στον αγροτικό τομέα. Βγείτε να δείτε ποια είναι τα πραγματικά προβλήματα. Βγείτε να δείτε πώς θα σας προσαρμόσει ο ελληνικός λαός στην πραγματικότητα, για να δείτε τι σημαίνει η προσαρμογή.

Είναι απαράδεκτο το ότι ένα κόμμα βγήκε λέγοντας ψέματα και μάλιστα ακατάσχετα ψέματα. Φωνάζατε «κανένα σπίτι σε χέρι τραπεζίτη». Εμείς ως Χρυσή Αυγή λέμε «κανένα σπίτι σε χέρια Κνίτη», γιατί ήδη έχουν ξεκινήσει οι κατασχέσεις και μάλιστα με εισαγγελικές εντολές, παρουσία δικαστικού επιμελητή. Θα μπαίνουν μέσα στα ελληνικά σπίτια και θα κατάσχουν τις περιουσίες των Ελλήνων.

Είχατε μιλήσει για ακατάσχετα λογαριασμών. Τίποτε απολύτως δεν ισχύει. Ψεύδεστε και ψεύδεστε ασυστόλως. Έχετε κηρύξει τον πόλεμο στον εθνικισμό. Να έχετε, όμως, υπ’ όψιν σας ότι μετά το BREXIT και μετά το FREXIT και όλα τα υπόλοιπα, που θα προκύψουν ο εθνικισμός έχει κηρύξει τον πόλεμο προ πολλού σε μια Ευρώπη η οποία δεν είναι Ευρώπη των εθνών, αλλά είναι Ευρώπη των τοκογλύφων.

Επιτέλους, δείτε την πραγματικότητα στα μάτια. Φέρατε πριν από λίγο διάστημα τον αναπτυξιακό νόμο. Για ποιον αναπτυξιακό νόμο μιλάμε; Πραγματικά μου κάνει τρομερή εντύπωση για το αν βγαίνοντας από αυτήν την Αίθουσα έχετε έστω και μια αμυδρή επαφή με την πραγματικότητα της ελληνικής κοινωνίας. Βγείτε να δείτε πόσο δύσκολα τα καταφέρνει ο Έλληνας βιοπαλαιστής, ο εργάτης, ο αγρότης. Τολμάτε άραγε να πάτε να επισκεφθείτε συνδικαλιστές οι οποίοι έχουν να εισπράξουν αυτά που έχουν εργαστεί από τους εργοδότες τους; Τολμάτε να πάτε να καταγράψετε ή να επισκεφθείτε περιοχές οι οποίες έχουν πληγεί –όπως ανέφερα και πριν- από τις θεομηνίες; Όχι, έχετε κλειστεί στο καβούκι σας. Βγείτε, δείτε από κοντά τα προβλήματα και αντιμετωπίστε πλέον την πραγματικότητα.

Και σε ό,τι αφορά το νομοσχέδιο -δεν θα αναφερθώ σε πολλά, θα αναφερθώ πάλι, για άλλη μια φορά, για τρίτη φορά- στο άρθρο 31, το οποίο και θα το υπερψηφίσουμε. Ξέρετε όμως γιατί; Θα περιμένουμε και εδώ για άλλη μια φορά να δούμε εάν πράγματι λειτουργεί αυτό το κράτος τελικά με δύο μέτρα και δύο σταθμά.

Για όσους δεν το γνωρίζουν και δεν ήταν στις επιτροπές, το άρθρο 31 αναφέρεται στα πρόστιμα, που θα επιβληθούν σε όσους στήνουν παράνομα σκηνές. Εμείς θα σας υποδεικνύουμε από εδώ και πέρα το πού είναι οι παράνομες σκηνές. Πρόκειται για τις παράνομες σκηνές των λαθρομεταναστών οι οποίοι έχουν φύγει από τα hot spots. Κάνατε την εξής ενέργεια, σε ό,τι αφορά στην Ειδομένη. Κουβαλήσατε δύο χιλιάδες λαθρομετανάστες με τα λεωφορεία και έμειναν πίσω δέκα χιλιάδες οι οποίοι πήγαν σε δασάκια, σε φαράγγια, σε δρόμους έχουν στήσει σκηνές. Άραγε για αυτούς θα ισχύσει αυτό εδώ;

Και όπως σας έχω πει, σε κάτι χασισοφεστιβάλ που κάνετε, σε κάτι πορείες διαμαρτυρίας που στήνονται εδώ κάτω από το Σύνταγμα και στήνουν σκηνές, εκεί θα εφαρμοστούν όλα αυτά ή θα τα εφαρμόζετε επιλεκτικά; Είναι πάρα πολύ επιλεκτική η δημοκρατία σας, κύριοι. Θα πρέπει να αφουγκραστείτε πραγματικά τον ελληνικό λαό, θα πρέπει να αφουγκραστείτε πραγματικά τα προβλήματα του ελληνικού λαού.

Το πρόβλημα, όπως σας είπα και πριν, δεν είναι το να κάνουμε προσαρμογές ως χώρα σε ευρωπαϊκές νομοθεσίες και σε ευρωπαϊκές οδηγίες. Θα πρέπει ως χώρα να πάρουμε πρωτοβουλίες και να απαιτήσουμε από την Ευρωπαϊκή Ένωση αυτά που δικαιούμαστε. Η Ελλάδα την είσοδό της στο ευρώ την έχει πληρώσει πάρα πολύ ακριβά. Αυτές οι επιδοτήσεις, που έχουν δοθεί μέσω της Ευρωπαϊκής Ένωσης, δυστυχώς, έκαναν τον Έλληνα να μην παράγει τίποτα, κατέστρεψαν εξ ολοκλήρου τον πρωτογενή τομέα παραγωγής. Αυτήν την Ευρωπαϊκή Ένωση ονειρεύεστε; Αυτήν την Ευρώπη ζητάτε για τους Έλληνες; Όχι.

Εάν θέλετε να δείτε την πραγματικότητα, κάντε ένα δημοψήφισμα και στην Ελλάδα για να δείτε εάν θέλει ο ελληνικός λαός να είναι υπό την επικυριαρχία των ξένων τοκογλύφων, εάν θέλει και οραματίζεται ο ελληνικός λαός για τα παιδιά του ένα μέλλον το οποίο θα είναι αβέβαιο και αν θέλει πράγματι ο ελληνικός λαός να συνεχίσει να βρίσκεται κάτω από τη μπότα των δυναστών.

Εδώ τι είδαμε, τι παρακολουθήσαμε; Πράγματι, όπως ανέφερε και πριν ο κ. Μηταράκης, η Βρετανία δεν είχε θέμα λιτότητας. Εδώ τίθεται ένα άλλο θέμα. Εδώ είχαμε το θέμα των τοκογλύφων, ποιος από τους δύο θα κάνει κουμάντο και μάλλον επειδή δεν είχαν μπει στην ευρωζώνη οι κύριοι της Βρετανίας -όχι ότι μας αγαπάνε περισσότερο, κανείς δεν αγαπάει την Ελλάδα περισσότερο από τους Έλληνες- θελήσανε να πάρουν την πρωτοκαθεδρία. Επειδή δεν τους έκατσε αυτό ακριβώς, κάνανε το δημοψήφισμα. Και μακάρι να ακολουθήσουν και άλλα δημοψηφίσματα, για να δείτε τελικά πως πράγματι η Ευρώπη και οι λαοί της Ευρώπης ζητούν και αποζητούν μια Ευρώπη των εθνών και όχι την Ευρώπη των τοκογλύφων.

Εμείς ως Χρυσή Αυγή θα αντισταθούμε σε όλα αυτά τα οποία επιβουλεύονται οι τοκογλύφοι και προσπαθούν να τα κάνουν πράξη μέσα από σχέδια νόμου, μέσα από τροπολογίες οι οποίες έρχονται σωρηδόν. Πραγματικά είναι άξιον απορίας όσον αφορά αυτές τις τροπολογίες το ότι έρχονται με τέτοιον τρόπο επανειλημμένα. Δεν είναι κάτι πρωτόγνωρο. Ενώ έχουν μέσα κάποια κομμάτια, τα οποία θα θέλαμε πραγματικά να τα στηρίξουμε, γιατί είναι σωστό για την πατρίδα μας να εφαρμοστούν είναι, δυστυχώς, απαγορευτικό -το είπα και στην επιτροπή- το να ψηφίσουμε κάποιες παραγράφους από αυτά τα άρθρα, γιατί γίνεται ενσωμάτωσή τους. Ενώ έχουν θετικά στοιχεία, δεν μπορούμε.

Σταματήστε να νομοθετείτε, πλέον, με αυτόν τον τρόπο. Είναι απαράδεκτο τελευταία στιγμή να έρχονται τροπολογίες. Είναι απαράδεκτο να έρχονται εν μέσω σχεδίων νόμων επανειλημμένα, κάτι για το οποίο κατηγορούσατε, άλλωστε, κι εσείς τις προηγούμενες συγκυβερνήσεις, αλλά από ό,τι βλέπουμε εδώ υπάρχει απόλυτη σύμπλευση εις ό,τι αφορά τους προκατόχους σας. Για ό,τι κατηγορούσατε τους προκατόχους σας, ακριβώς το ίδιο πράττετε κι εσείς επανειλημμένα.

Αποτέλεσμα; Καμμία διαφορά απολύτως. Για εμάς, αριστεροί και δεξιοί, όπως λέγαμε πάντοτε, είστε ίδιοι στο φαΐ. Για εμάς, τους Έλληνες εθνικιστές, δεν αλλάζει τίποτε απολύτως.

Επιτέλους, αποδείξτε ότι εκπροσωπείτε τον ελληνικό λαό σε αυτή την Αίθουσα. Προστατέψτε τα συμφέροντα του ελληνικού λαού. Αποφασίστε με μοναδικό γνώμονα τα συμφέροντα του ελληνικού λαού και πάψτε να κάνετε ευρωπαϊκές προσαρμογές.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, κυρίες και κύριοι συνάδελφοι, στον απόηχο ενός ιστορικού δημοψηφίσματος στη Μεγάλη Βρετανία, η ελληνική Βουλή καλείται να ενσωματώσει στο εθνικό της δίκαιο δυο σημαντικές ευρωπαϊκές οδηγίες. Βέβαια, ας μην ξεχνάμε ότι σήμερα έχουμε και τα γενέθλια της επιβολής των capital controls. Ένας χρόνος έχει περάσει με χαμένη τη δυνατότητα του ευρωπαϊκού κεκτημένου της ελεύθερης κίνησης των κεφαλαίων. «Χρόνια πολλά», λοιπόν, κύριοι της Κυβέρνησης, για τα αποτελέσματα που έχετε προκαλέσει στην ελληνική κοινωνία!

Επιτρέψτε μου να πω δυο λόγια και μερικές σκέψεις εκτός του νομοσχεδίου, λόγω της συγκυρίας.

Η Ευρωπαϊκή Ένωση δημιουργήθηκε ως απάντηση στις τραγικές συνέπειες δύο καταστροφικών παγκοσμίων πολέμων, ως απάντηση στις ακραίες μορφές εθνικισμού, τις οποίες η ανθρωπότητα πλήρωσε πολύ ακριβά.

Η ιδέα ότι μόνο όλοι μαζί μπορούμε να πάμε μπροστά, μόνο ενωμένοι μπορούμε να εξασφαλίσουμε την ευημερία των λαών της Ευρώπης απέδωσε και συνεχίζει να αποδίδει καρπούς εδώ και δεκαετίες.

Η πορεία από την ΕΟΚ στην Ευρωπαϊκή Ένωση και η εγκαθίδρυση του κοινού νομίσματος το 2002 επισφράγισαν την πίστη των ευρωπαϊκών κρατών στο όραμα της Ενωμένης Ευρώπης, κάνοντας πολλούς να πιστέψουν ότι έχουμε μπει για τα καλά σε μία τροχιά σταθερή και σε μια πορεία χωρίς επιστροφή.

Δυστυχώς, όμως, λίγα χρόνια μετά, και συγκεκριμένα το 2005, το όραμα για βαθύτερη ενοποίηση δέχτηκε την πρώτη σοβαρή αμφισβήτηση. Ήταν τότε που η Γαλλία και η Ολλανδία απέρριψαν το Ευρωσύνταγμα με δύο διαδοχικά δημοψηφίσματα. Το καμπανάκι αυτό φαίνεται εκ των υστέρων ότι δεν ακούστηκε με όση προσοχή θα έπρεπε και ο ευρωσκεπτικισμός άρχισε να κερδίζει έδαφος.

Σήμερα, στην Ευρώπη της οικονομικής κρίσης και της δημοσιονομικής ορθοδοξίας τα μηνύματα του ευρωσκεπτικισμού έρχονται με τον πιο ανησυχητικό τρόπο. Η μάχη για μία νέα προοδευτική ευρωπαϊκή πορεία είναι μία μάχη που αξίζει να δοθεί και οι Ευρωπαίοι σοσιαλιστές και δημοκράτες οφείλουμε να είμαστε και θα είμαστε στην πρώτη γραμμή.

Πρέπει να αποκτήσουμε κοινό βηματισμό με τους νέους ανθρώπους που πιστεύουν στην Ευρώπη και στις αξίες της. Πρέπει να ακούσουμε με προσοχή τι μας λένε οι απογοητευμένοι πολίτες. Πρέπει το ευρωπαϊκό όραμα να αφορά το σύνολο της κοινωνίας και όχι μια μικρή ή μεγαλύτερη ελίτ. Έχουμε ιστορικό χρέος να ξαναδώσουμε όραμα και ελπίδα στους πολίτες, όπως έκανε ο Ανδρέας Παπανδρέου, ο Φρανσουά Μιτεράν, ο Βίλι Μπραντ.

Τα μηνύματα, κυρίες και κύριοι, από τη σημερινή συνάντηση στις Βρυξέλλες των ευρωπαίων σοσιαλιστών, στην οποία συμμετέχει και η Πρόεδρος του ΠΑΣΟΚ, είναι θετικά και νομίζω ότι έχει έρθει η ώρα να τολμήσουμε μία νέα Ευρωπαϊκή Συνθήκη.

Κυρίες και κύριοι συνάδελφοι, έρχομαι στο νομοσχέδιο τώρα, όπως οφείλω.

Με τα πρώτα οκτώ άρθρα του νομοσχεδίου ρυθμίζεται ο τρόπος με τον οποίο εκατόν τριάντα χιλιάδες ελληνικές επιχειρήσεις θα δημοσιοποιούν από εδώ και στο εξής τα χρηματοοικονομικά και τα μη χρηματοοικονομικά τους δεδομένα. Πρακτικά, λοιπόν, μιλάμε κυρίως για τον τρόπο με τον οποίο θα δημοσιεύονται οι ισολογισμοί και οι δράσεις υπεύθυνης επιχειρηματικότητας, οι δράσεις στο πλαίσιο της εταιρικής κοινωνικής ευθύνης.

Πιο αναλυτικά, στο πρώτο μέρος του νομοσχεδίου, επιχειρείται η εναρμόνιση της ελληνικής νομοθεσίας με διατάξεις των οδηγιών 2013/34/ΕΕ και 2014/95/ΕΕ, σχετικά με τους κανόνες που διέπουν τη μορφή και το περιεχόμενο των ετήσιων οικονομικών καταστάσεων, των εκθέσεων διαχείρισης, τις χρησιμοποιούμενες βάσεις επιμέτρησης και τη δημοσιότητα των εγγράφων αυτών από κεφαλαιουχικές και ορισμένες προσωπικές εταιρείες.

Βασικός στόχος είναι, μέσα από την εναρμόνιση του τρόπου παρουσίασης των εν λόγω στοιχείων, να πετύχουμε την καλύτερη προστασία των μετόχων, των εταίρων και κάθε τρίτου που συνδέεται με τις εταιρείες αυτές. Έχουμε, λοιπόν, τρεις άξονες. Αυτοί οι τρεις άξονες είναι: Περισσότερη διαφάνεια, καλύτερη δημοσιότητα και πιο εύκολη πρόσβαση στα στοιχεία αυτά.

Παράλληλα, επιδιώκεται και η ελάφρυνση των επιχειρήσεων από τα πρόσθετα διοικητικά βάρη με την απλοποίηση, ακόμη και την εξάλειψη των υποχρεώσεων. Σε πρακτικό επίπεδο για τα χρηματοοικονομικά δεδομένα, αυτό σημαίνει ότι οι ανώνυμες εταιρείες και οι ΕΠΕ και οι ΙΚΕ και ορισμένες προσωπικές θα έχουν από εδώ και στο εξής την υποχρέωση καταχώρησης στο ΓΕΜΗ μόνο εγκεκριμένων οικονομικών καταστάσεων.

Έρχομαι τώρα στα μη χρηματοοικονομικά δεδομένα. Εδώ, το νομοσχέδιο έχει προβλέψεις μόνο για τις επιχειρήσεις δημόσιου συμφέροντος που απασχολούν πάνω από πεντακόσια άτομα. Αντιλαμβάνομαι ότι ίσως θα ήταν δύσκολο να επιβάλλουμε υποχρεωτικά και στις μικρομεσαίες επιχειρήσεις την υποχρέωση να δημοσιοποιούν στοιχεία για τις δράσεις εταιρικής κοινωνικής ευθύνης που υλοποιούν.

Έχει, όμως, αξία να ενισχύσουμε τις επιχειρήσεις που το κάνουν και να δούμε με μία πιο προοδευτική ματιά τον τρόπο με τον οποίο αντιμετωπίζουμε στη χώρα μας την υπεύθυνη επιχειρηματικότητα.

Η υπεύθυνη επιχειρηματικότητα και η εταιρική κοινωνική ευθύνη συνδέονται αρκετές φορές εσφαλμένα μόνο με τη φιλανθρωπία, την κοινωνική πρόνοια, την περιβαλλοντική συνείδηση, παρ’ ότι στην πραγματικότητα οι δύο αυτές έννοιες αντικατοπτρίζουν το ευρύτερο αποτύπωμα που αφήνει μία επιχείρηση τόσο στο εσωτερικό όσο και στο εξωτερικό της περιβάλλον. Μάλιστα, σε επίπεδο κοινής γνώμης, οι δράσεις αυτές είναι ταυτισμένες, κυρίως, με τις πρωτοβουλίες των μεγάλων επιχειρήσεων, παρ’ ότι τα στοιχεία για την Ελλάδα δείχνουν ότι και οι μικρομεσαίες επιχειρήσεις συμμετέχουν και υλοποιούν σε μεγάλο βαθμό αντίστοιχες δράσεις.

Η πραγματικότητα αυτή έρχεται σε αντίθεση με το υφιστάμενο κανονιστικό πλαίσιο, αφού για τις μικρομεσαίες επιχειρήσεις δεν υπάρχουν μέχρι σήμερα πρότυπα και διαδικασίες που να ορίζουν την εταιρική κοινωνική ευθύνη. Ο βασικός παράγοντας δυσκολίας είναι η διαφορετικότητα των κλάδων και η δυσκολία στην καταγραφή προτύπων και διαδικασιών.

Αγαπητοί συνάδελφοι, δεν πρέπει, όμως, το γεγονός αυτό να αποτελέσει εμπόδιο στην περαιτέρω ανάπτυξη της εταιρικής κοινωνικής ευθύνης και σε αυτά τα μεγέθη των επιχειρήσεων.

Σε μία εποχή που οι πολίτες επιλέγουν ολοένα περισσότερο οικολογικά και κοινωνικά ευαίσθητα προϊόντα και υπηρεσίες από επιχειρήσεις που φροντίζουν για τη διαρκή ικανοποίηση του προσωπικού και των προμηθευτών, η πολιτεία οφείλει να δράσει προβλεπτικά και με σχέδιο, επιβραβεύοντας την υπεύθυνη επιχειρηματικότητα.

Στην κατεύθυνση αυτή, έχω να καταθέσω τρεις προτάσεις: Πρώτον, μία ενδιαφέρουσα καινοτομία θα ήταν η δημιουργία ψηφιακής πλατφόρμας, που θα συνδέεται με το ΓΕΜΗ και θα δίνει τη δυνατότητα στις μικρομεσαίες επιχειρήσεις να καταχωρούν εύκολα και δωρεάν δράσεις εταιρικής κοινωνικής ευθύνης. Με τον τρόπο αυτό, θα παρέχονται με άμεσο και απλό τρόπο οι απαραίτητες πληροφορίες στο κράτος, στους καταναλωτές και στους πελάτες της επιχείρησης, είτε αυτοί βρίσκονται εντός είτε εκτός Ελλάδος.

Δεύτερον, είναι απαραίτητη η δημιουργία ενός εθνικού φορέα για την υπεύθυνη επιχειρηματικότητα, φορέα που θα είναι υπεύθυνος για την ενσωμάτωση των κατευθυντήριων οδηγιών, τη σύνταξη κανόνων αποτύπωσης των ενεργειών της εταιρικής κοινωνικής ευθύνης και τον συντονισμό της επικοινωνίας των επιχειρήσεων με τους αρμόδιους φορείς, όπως είναι οι περιφέρειες και τα επιμελητήρια.

Τρίτον, θα έχει αξία να διαμορφώσουμε έπειτα από ένα ευρύ κοινωνικό και πολιτικό διάλογο ένα ενιαίο πλαίσιο αρχών και πρακτικών για τη διασύνδεση της εταιρικής κοινωνικής ευθύνης με τις δημόσιες συμβάσεις.

Ήδη σε πολλές ευρωπαϊκές χώρες, όπως η Γερμανία, η Δανία και η Μεγάλη Βρετανία, οι κοινωνικά υπεύθυνες επιχειρήσεις έχουν άλλο καθεστώς αντιμετώπισης. Το άλλο καθεστώς στις δημόσιες συμβάσεις είναι μία πρακτική που μπορεί να συμβάλλει σημαντικά στην περαιτέρω ενδυνάμωση της επιχειρηματικής υπευθυνότητας και εξωστρέφειας.

Έρχομαι τώρα στο δεύτερο μέρος του νομοσχεδίου και στις λοιπές διατάξεις. Θέλω να πω αρχικά ότι λόγω περιορισμένου χρόνου για τα άρθρα 39 έως 53 και τις επτά νέες τροπολογίες θα τοποθετηθώ στη συζήτηση επί των άρθρων.

Με τα άρθρα 9 έως 11 επιχειρείται αλλαγή στα κριτήρια για τον τρόπο επιλογής των προϊσταμένων και του προσωπικού στην Μόνιμη Ελληνική Αντιπροσωπεία στον ΟΟΣΑ και το Γραφείο Οικονομικού Συμβούλου στη Γενεύη.

Κατ’ αρχάς, δεν προκύπτει από πουθενά η ανάγκη άρσης των αποσπάσεων του συνόλου του προσωπικού. Εάν υπάρχουν προβλήματα στη λειτουργία των οργάνων, θα πρέπει να τα αναφέρετε, κάτι το οποίο δεν έχετε κάνει μέχρι σήμερα. Αντίθετα με τη διάταξη που προτείνετε θα δημιουργήσετε αντί να λύσετε προβλήματα, αφού υπάρχει ο κίνδυνος να βρεθούν μέσα σε ένα χρόνο υπηρεσίες χωρίς έμπειρο προσωπικό σε μια δύσκολη περίοδο και συγκυρία. Επίσης, διατηρείτε χωρίς κανένα προφανή λόγο τη διάταξη που απαγορεύει τις μετατάξεις των υπηρετούντων υπαλλήλων για τρία χρόνια.

Με το άρθρο 13 συνεχίζεται το ξήλωμα του Υπαλληλικού Κώδικα. Φέρνετε και πάλι αποσπάσεις κατά γενική παρέκκλιση του άρθρου 68. Κατά γενική παρέκκλιση είναι και οι μετατάξεις σε κενές οργανικές θέσεις χωρίς να έχετε παρουσιάσει κανέναν ειδικό λόγο. Ειδική παρέκκλιση γίνεται και στην παράγραφο 11β΄ του άρθρου 14 μόνο για το χρονικό διάστημα της απόσπασης. Δύο μέτρα και δύο σταθμά, ανάλογα τι σας βολεύει κάθε φορά.

Για το άρθρο 14 θα εισπράξετε, βεβαίως, ένα μεγάλο «όχι». Μπορεί να παρουσιάζετε τις αλλαγές στον νόμο του ΕΣΠΑ ως τεχνικού χαρακτήρα, στην πραγματικότητα, όμως, επιχειρείτε σημαντικές αλλαγές στον τρόπο διαχείρισης και σε θέματα προσωπικού και προσλήψεων. Συγκεκριμένα στην παράγραφο 5 περιλαμβάνετε τις εξαιρέσεις του νόμου για την αναστολή των προσλήψεων, εκτός από τις συμβάσεις έργου, και στις συμβάσεις ορισμένου χρόνου και ωριαίας απασχόλησης, με στόχο να παρακάμψετε τη διαδικασία της πράξης Υπουργικού Συμβουλίου για τις προσλήψεις αυτές.

Ομοίως, στην παράγραφο 1 οφείλετε να αλλάξετε την διατύπωση, ώστε να προκύπτει ξεκάθαρα ότι η αφαίρεση της εισήγησης του οικείου περιφερειάρχη αφορά μόνο συγκεκριμένα προγράμματα και όχι το σύνολο των προγραμμάτων του ΕΣΠΑ.

Σας καλούμε να πάρετε πίσω την παράγραφο 3 με την οποία συστήνετε νέες επιτελικές δομές ΕΣΠΑ, όπου μόνο για επιδόματα θέσης ευθύνης στους προϊσταμένους θα υπάρχει ετήσια επιβάρυνση 73.000 ευρώ χωρίς να υπολογίζονται επιπλέον λειτουργικά έξοδα. Όλα αυτά συμβαίνουν, επειδή δεν μπορούν να συνεργαστούν οι Υπουργοί μεταξύ τους.

Αντίθετοι είμαστε και στην παράγραφο 11δ΄, όπου επιχειρείτε την επ’ αόριστον παράταση των μεταβατικών διατάξεων για τις διαδικασίες τοποθέτησης και μετακίνησης προσωπικού. Προσπαθείτε να νομιμοποιήσετε έτσι εκ των υστέρων όλες τις επιλογές που κάνατε σε θέσεις ευθύνης.

Στο άρθρο 15, αν και η παράγραφος 1 για τη διενέργεια εξετάσεων είναι θετική, οι υπόλοιπες παράγραφοι για τις οποίες επιχειρείτε αλλαγές στα κριτήρια αδειοδότησης επιχειρηματικών πάρκων και βιομηχανιών είναι αμφιλεγόμενες. Σας ζήτησα στην επιτροπή απαντήσεις γιατί μειώνετε τα στρέμματα για τη δημιουργία επιχειρηματικού πάρκου σε δύο φάσεις από δύο χιλιάδες σε χίλια και από πού τεκμηριώνεται αυτή η απόφαση. Υπάρχουν επενδύσεις που δεν μπορούν να προχωρήσουν εξαιτίας του υφιστάμενου περιορισμού; Αν υπάρχουν και το κάνετε για να προχωρήσουν, ενημερώστε μας σχετικά, για να ξέρουμε τι πραγματικά συμβαίνει.

Το ίδιο ισχύει και για τις αλλαγές στα ελάχιστα όρια κοινοχρήστων χώρων.

Το ίδιο ισχύει και για το άρθρο 22, με το οποίο αυξάνετε τους μήνες για την τεχνική ανασυγκρότηση μιας επιχείρησης από δεκαοκτώ σε τριάντα έξι μήνες. Πείτε μας ποιες κατηγορίες επιχειρήσεων χρειάζονται αυτόν τον διπλάσιο χρόνο που προβλέπεται για την τεχνική ανασυγκρότηση, ώστε να το καταλάβουμε και εμείς.

Στο άρθρο 26 μεταφέρεται η αρμοδιότητα πληροφόρησης της Ευρωπαϊκής Επιτροπής για τις διατάξεις της εθνικής νομοθεσίας από το Εποπτικό Συμβούλιο του ΓΕΜΗ στην κεντρική υπηρεσία του Υπουργείου Ανάπτυξης. Όπως αναφέρει στο υπόμνημά του ΕΒΕΑ, η υπηρεσία του Υπουργείου συμμετέχει ήδη στο εποπτικό συμβούλιο. Ποια, λοιπόν, είναι η σκοπιμότητα για τη ρύθμιση αυτή;

Κλείνω με το άρθρο 37 που αφορά τον τρόπο απόδοσης της συμμετοχής του δημοσίου στα μικτά έσοδα των Καζίνων Πάρνηθας και Κέρκυρας. Κι εδώ υπάρχουν ερωτηματικά, γιατί με τη ρύθμιση που φέρνετε υπάρχει κίνδυνος να μην αποδίδονται τα χρήματα αυτά εν μέρει ή στο σύνολό τους για τον πραγματικό τους σκοπό. Το λέω αυτό γιατί, ενώ τα χρήματα αυτά θα πρέπει να καλύπτουν τις δαπάνες προβολής και διαφήμισης του ΕΟΤ και του Ελληνικού Φεστιβάλ, υπάρχει τελικά περίπτωση με τη ρύθμιση που κάνετε να χρησιμοποιούνται, για να κλείνουν απλά «τρύπες» στον τακτικό προϋπολογισμό.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να μιλήσουν πρώτα οι εισηγητές για να ολοκληρώσουμε.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Με το παρόν νομοσχέδιο στις βασικές του διατάξεις η Κυβέρνηση λύνει εκκρεμότητες για λογαριασμό των επιχειρηματικών ομίλων, που αποτελούσαν εμπόδιο στην επενδυτική επιδρομή που προετοιμάζουν για το ξεκοκάλισμα των κοινοτικών και κρατικών χρηματοδοτήσεων, στην εφαρμογή του νέου αναπτυξιακού νόμου, το οποίο καταψήφισε το κόμμα μας και που σημαδεύεται, βέβαια, από νέα προκλητικά προνόμια προς το μεγάλο κεφάλαιο, νέες φοροαπαλλαγές και κρατικές ενισχύσεις.

Σε αυτό το νομοσχέδιο οι προτεινόμενες διατάξεις, οι πιο σημαντικές, θεσπίζουν κανόνες, που είναι αναγκαίοι για τη λειτουργία της καπιταλιστικής αγοράς, υποτάσσονται στη στρατηγική επιδίωξη για την ανάκαμψη των κερδών και της ανταγωνιστικότητας του εγχώριου κεφαλαίου, στην προσέλκυση κερδοφόρων επενδύσεων στη γραμμή του συγκριτικού πλεονεκτήματος του προσανατολισμού στην εξωστρέφεια, στη διαμόρφωση μεγαλύτερων επιχειρηματικών σχημάτων.

Τα άρθρα 1 έως 8 ενσωματώνουν στο ελληνικό Δίκαιο τις κοινοτικές οδηγίες 2013/34/ΕΕ και 2014/95/ΕΕ, για να επιτύχει τον συντονισμό των εθνικών διατάξεων των κρατών–μελών της Ευρωπαϊκής Ένωσης ως προς τη μορφή και το περιεχόμενο των εκθέσεων διαχείρισης και τους όρους δημοσιότητας των οικονομικών καταστάσεων των κεφαλαιουχικών εταιρειών.

Ενιαιοποιούνται οι κανόνες της Ευρωπαϊκής Ένωσης, για να είναι γνωστά τα οικονομικά μεγέθη για οποιονδήποτε επενδυτή, όχι όπως λέει το νομοσχέδιο για τη διαφάνεια γενικά, αλλά για να διασφαλιστεί ότι οι όποιες εξαγορές, συγχωνεύσεις επιχειρηματικών ομίλων στα πλαίσια της όξυνσης του μεταξύ τους ανταγωνισμού θα γίνονται επί ίσοις όροις.

Με τον τρόπο αυτό επιτυγχάνεται η ενιαία επιχειρηματική δραστηριότητα, θεσπίζονται μέτρα που διασφαλίζουν τη χωρίς τριγμούς ελεύθερη διακίνηση υπηρεσιών, εμπορευμάτων και κεφαλαίων, όπως άλλωστε προβλέπει η Συνθήκη του Μάαστριχτ, το λεγόμενο «ευνοϊκό επενδυτικό κλίμα» με όσο το δυνατόν λιγότερους κινδύνους και ρίσκα, τη δυνατότητα πρόσβασης των καπιταλιστών στις χρηματοοικονομικές δραστηριότητες και πληροφορίες άλλων επιχειρηματικών ομίλων, για να μπορούν με σιγουριά να μετακινούν τα κεφάλαιά τους από κλάδο σε κλάδο, όταν δεν διασφαλίζονται τα συμφέροντά τους ή απειλούνται από ανταγωνίστριες εταιρείες. Τους μειώνει το λειτουργικό κόστος και διαμορφώνει ευνοϊκότερες νομικές, φορολογικές απαλλαγές, όπως αυτές προβλέπονται στον νέο αναπτυξιακό νόμο.

Τέτοιου είδους ρυθμίσεις υπέρ μεγάλων κεφαλαιουχικών επιχειρήσεων περιλαμβάνονται και στα άρθρα 23 και 26, που αφορούν το Γενικό Εμπορικό Μητρώο.

Τακτοποιεί, δηλαδή, μία σειρά από διαρθρωτικού χαρακτήρα παρεμβάσεις με προδιαγραφές που ευνοούν τις κεφαλαιουχικές εταιρείες, που φιλοδοξούν να διεισδύσουν σε δυναμικούς τομείς της οικονομίας και της παραγωγής, όπως άλλωστε ζητάει και ο Σύνδεσμος Ελλήνων Βιομηχάνων.

Άλλωστε η ίδια η έκθεση αξιολόγησης συνεπειών των συγκεκριμένων ρυθμίσεων ευθέως ομολογεί ότι οι ρυθμίσεις αυτές θωρακίζουν και ωφελούν τράπεζες, προμηθευτές, υποψήφιους επενδυτές, διευκολύνουν τη συγκέντρωση μεγέθυνσης των μονοπωλιακών επιχειρήσεων, τη γρήγορη και πιο ασφαλή κερδοφορία τους, επιτυγχάνουν την ανάκαμψή του.

Η Ευρωπαϊκή Ένωση με αυτόν τον τρόπο θέλει να διασφαλίσει την επενδυτική σιγουριά των επιχειρηματικών ομίλων, την ελεύθερη κίνηση κεφαλαίων στο παιχνίδι του ανταγωνισμού μεταξύ τους για το ποιος τελικά θα βγει κερδισμένος, για το ποιος θα πάρει το μεγαλύτερο μερίδιο από τον πακτωλό δισεκατομμυρίων του ΕΣΠΑ, του προγράμματος Γιούνκερ και άλλων ευρωπαϊκών προγραμμάτων. Διασφαλίζονται τα συμφέροντα του κεφαλαίου.

Διασφαλίζεται η ύπαρξη με αυτόν τον τρόπο της ίδιας της Ευρωπαϊκής Ένωσης ή αλλιώς η ύπαρξη της Ευρωπαϊκής Ένωσης είναι άμεσα συνυφασμένη με την προστασία ενίσχυσης των μονοπωλιακών συμφερόντων.

Έρχεται, λοιπόν, το αστικό κράτος -η Κυβέρνηση στην προκειμένη περίπτωση με το νομοσχέδιο- στο πλαίσιο αυτών των αντιλαϊκών κατευθύνσεων της Ευρωπαϊκής Ένωσης σε ρόλο διαιτητή και διαμορφώνει ένα κανονιστικό ρυθμιστικό πλαίσιο, μέσα στο οποίο θα διεξαχθούν τα νέα επικείμενα ανταγωνιστικά κονταροχτυπήματα των επιχειρηματικών ομίλων, ευελπιστώντας ότι η μάχη θα διεξαχθεί με όσο το δυνατόν λιγότερα χτυπήματα κάτω από τη μέση.

Αυτές οι ρυθμίσεις δημιουργούν ένα ασφαλές περιβάλλον για τους καπιταλιστές και ανασφάλεια, φτώχεια, εργασιακή ζούγκλα, μείωση της τιμής της εργατικής δύναμης και ανεργία για τη συντριπτική πλειοψηφία του λαού μας. Δεν έχουν να κάνουν σε τίποτα με τη διασφάλιση των λαϊκών συμφερόντων, τη βιωσιμότητα των μικρομεσαίων επιχειρήσεων με τις εργατικές λαϊκές ανάγκες.

Τα μνημόνια διαρκείας, ο κόφτης κοινωνικών δαπανών και τα χαράτσια θα στοιχειώνουν την καθημερινότητα του λαού και τα μόνιμα αντιλαϊκά μέτρα θα διευρύνονται, με πρόσχημα πάντα την ανταγωνιστικότητα των μονοπωλίων.

Θα πει κάποιος «πάλι εχθρούς βλέπει το ΚΚΕ;». Πώς εξηγείται τότε η πονηρή εισαγωγή του άρθρου 28 στην κυριολεξία πάνω σε μία γραμμή, όπου η Κυβέρνηση, ξεπληρώνοντας γραμμάτια στήριξης του Συνδέσμου Ελλήνων Βιομηχάνων στην αντιλαϊκή πολιτική της, έρχεται και καταργεί δική της προηγούμενη ρύθμιση που είχε φέρει στις 20 Μαρτίου 2015 με τον ν.4321 και συγκεκριμένα το άρθρο 31 παρ. 2, η οποία έλεγε ότι οι μεγαλομέτοχοι μιας εταιρίας που διαλύεται ή συγχωνεύεται είναι οι ίδιοι υπεύθυνοι για την αποπληρωμή των οφειλών της στα ασφαλιστικά της ταμεία.

Με το παρόν άρθρο 28 απαλλάσσει από κάθε προσωπική ευθύνη τους μεγαλομετόχους για τις οφειλές της εταιρείας προς τα ασφαλιστικά ταμεία. Αυτό θα πει ευνοϊκός επενδυτικός παράδεισος.

Εμείς, ως ΚΚΕ, τότε είχαμε ψηφίσει «Παρών» στο άρθρο αυτό, γιατί εξαιρούσε τους μετόχους εταιρειών που είναι εισηγμένες στο Χρηματιστήριο.

Σαν να μην έφτανε, όμως, αυτό, η Κυβέρνηση, το Υπουργείο και ο Υπουργός πάει ένα βήμα παραπέρα. Με νομοθετική βελτίωση που κατέθεσε στην επιτροπή σε αυτό το απαράδεκτο άρθρο καταργεί και την όποια ευθύνη είχαν τα μέλη της διοίκησης της εταιρείας, νόμιμοι εκπρόσωποι, πρόεδροι, διαχειριστές, διευθύνοντες σύμβουλοι, εκκαθαριστές και άλλοι.

Απαλείφεται στην παράγραφο 1 του άρθρου 31 η φράση «ανεξάρτητα από τον χρόνο επιβίωσής τους» και προστίθεται η φράση «εφόσον ενήργησαν με δόλο ή αμέλεια κατά την εκπλήρωση των καθηκόντων τους σχετικά με την καταβολή των εισφορών», κάτι που πολύ εύκολα μπορεί να αντιμετωπίσει δικαστικά η εταιρεία και να απαλλαγεί πλήρως.

Είχαν προηγηθεί παρεμβάσεις και από εργοδοτικές οργανώσεις με χαρακτηριστική αυτή του Συνδέσμου Επιχειρήσεων Πλεκτικής και Έτοιμου Ενδύματος Ελλάδας, ο οποίος, βέβαια, σε επιστολή του προς την Κομισιόν σημείωνε πολύ συγκεκριμένα ότι κανένας επενδυτής, τόσο από την Ελλάδα όσο και από το εξωτερικό, δεν αναλαμβάνει να εγγυηθεί με τη δική του περιουσία αλλά και να εκτεθεί ποινικώς στην περίπτωση που μια επιχειρηματική ιδέα, στην οποία εμπιστεύτηκε τα χρήματά του, αποτύχει για οποιονδήποτε λόγο.

Οι υποδείξεις των εργοδοτών τελικά βρήκαν αντίκρισμα στο «yes men» της Κυβέρνησης της «πρώτη φορά Αριστερά».

Ποια μικρομεσαία επιχείρηση τυγχάνει τέτοιου είδους ευνοϊκών ρυθμίσεων; Ποια λαϊκή οικογένεια, όταν παίρνει ένα δάνειο ή όταν χρωστάει στα ασφαλιστικά της ταμεία, απαλλάσσεται από τυχόν δυσκολίες αποπληρωμής;

Δίνεται, λοιπόν, ζεστό κρατικό χρήμα, για να στήσουν το μαγαζί τους και πλήρης απαλλαγή, όταν αυτοί πτωχεύουν ή συγχωνεύονται. Το αποτέλεσμα είναι τα λουκέτα, τα χρέη σε εφορία και τράπεζες και στον ΟΑΕΕ και ο αφανισμός των μικρομεσαίων επιχειρήσεων.

Μέχρι τώρα, ούτε σήμερα ούτε στην επιτροπή, οι εκπρόσωποι του ΣΥΡΙΖΑ, των ΑΝΕΛ και της Ένωσης Κεντρώων δεν ψέλλισαν απολύτως τίποτα για το άρθρο 28. Το προσπέρασαν με ελαφρά πηδηματάκια. Η σιωπή, βεβαίως, συνιστά συμφωνία και συνενοχή. Στην πραγματικότητα, μέσα από αυτή τη διαδικασία, φορτώνετε τα σπασμένα των εταιρειών στα ήδη λεηλατημένα ασφαλιστικά ταμεία.

Κοροϊδεύατε ακόμα και τους εργαζόμενους της «ΗΛΕΚΤΟΝΙΚΗΣ ΑΘΗΝΩΝ», όταν στο νομοσχέδιο για το ασφαλιστικό είχε συμπεριληφθεί διάταξη που επέκτεινε τις προβλέψεις του άρθρου 31 του ν.4321/2015 στις περιπτώσεις οφειλών της εταιρείας προς τους εργαζόμενους.

Τα υπόλοιπα κόμματα -η Νέα Δημοκρατία, το ΠΑΣΟΚ, και το Ποτάμι- την υποδέχθηκαν με χαρά και μάλιστα με κριτική απέναντι στην Κυβέρνηση γιατί δεν τους άκουσε, όταν την εγκαλούσαν για τη διάταξη του Μάρτη που καταλόγιζε ως υπεύθυνους τους μεγαλομετόχους για την αποπληρωμή των οφειλών της εταιρείας στα ασφαλιστικά ταμεία.

Την αποδέχθηκε και η φασιστική εγκληματική οργάνωση Χρυσή Αυγή, ο εισηγητής της οποίας μάλιστα επιδοκίμασε τη διάταξη, λέγοντας ότι «η προς κατάργηση διάταξη είναι βέβαιο ότι θα επιδρούσε άκρως αποτρεπτικά για την ανάπτυξη της επιχειρηματικότητας με την εταιρική μορφή και γι’ αυτό δηλώνουμε υπέρ». Έτσι, για να μην ξεχνιόμαστε για το ποιος είναι με ποιον. Πουλάνε προστασία σε εφοπλιστές και μεγαλοεπιχειρηματίες όχι μόνο εκτός Βουλής, αλλά και μέσα στη Βουλή, ψηφίζοντας και αποδεχόμενοι αυτές τις διατάξεις.

Άρα, λοιπόν, σε απόλυτη συγχορδία όλοι με τις ρυθμίσεις του πρώτου κεφαλαίου στο δεύτερο μέρος στα άρθρα 9 έως 13 για την αναβάθμιση του θεσμικού πλαισίου, σχετικά με τη λειτουργία της Μόνιμης Ελληνικής Αντιπροσωπείας στον ΟΟΣΑ και του Γραφείου Οικονομικού Συμβούλου στη Γενεύη, η Κυβέρνηση έρχεται να εκσυγχρονίσει, να ενισχύσει τους μόνιμους μηχανισμούς υλοποίησης των αντιδραστικών, αντιλαϊκών κατευθύνσεων του ΟΟΣΑ με σειρά παρεμβάσεων σε κλάδους και τομείς της οικονομίας, στην κατεύθυνση εφαρμογής της εργαλειοθήκης του ΟΟΣΑ, στο πλαίσιο της ελεύθερης διακίνησης υπηρεσιών, όπως είναι το άνοιγμα των κλειστών επαγγελμάτων, η κατάργηση του θεσμού των ήδη καταστρατηγημένων συλλογικών συμβάσεων από τους εργοδότες, η λειτουργία των καταστημάτων λιανικής όλες τις Κυριακές, οι εσωτερικές θαλάσσιες μεταφορές, η διασύνδεση των ΑΕΙ και ΤΕΙ με τις επιχειρήσεις. Μας βρίσκουν αντίθετους αυτές οι ρυθμίσεις στα άρθρα 9 έως 13.

Η τροποποίηση διατάξεων του ν.4314/2011, που προβλέπονται στο άρθρο 14 του δεύτερου κεφαλαίου, τακτοποιεί εκκρεμότητες στις επιτελικές δομές του ΕΣΠΑ, συστήνει επιτροπές αξιολόγησης για το Πρόγραμμα Αγροτικής Ανάπτυξης, για τα επιχειρησιακά Προγράμματα Αλιείας και Θάλασσας. Η Κυβέρνηση επιδιώκει να εναρμονιστούν αυτές οι ρυθμίσεις με τις λεγόμενες «αναπτυξιακές παρεμβάσεις 2014-2020», τη διασφάλιση του ζεστού κρατικού κοινοτικού χρήματος για λογαριασμό των επιχειρηματικών ομίλων.

Για παράδειγμα, το Πρόγραμμα Αγροτικής Ανάπτυξης –προϋπολογισμού περίπου 5 δισεκατομμυρίων ευρώ- θα κατευθυνθεί εξ ολοκλήρου σε προγράμματα ενίσχυσης του καπιταλιστικού χαρακτήρα του αγροτικού τομέα, όπως στη βελτίωση της ανταγωνιστικότητας των γεωργικών εκμεταλλεύσεων, στη στήριξη παραγωγικών προϊόντων με εξαγωγικό χαρακτήρα -άρα στήριξη στο εξαγωγικό κεφάλαιο- στη στήριξη επιχειρήσεων μεταποίησης και εμπορίας αγροτικών προϊόντων.

Το ίδιο ακριβώς θα συμβεί και με το Πρόγραμμα Αλιείας και Θάλασσας. Ο πακτωλός δισεκατομμυρίων των κοινοτικών προγραμμάτων του νέου Συμφώνου Εταιρικής Σχέσης έρχεται να υπηρετήσει τη στρατηγική του κεφαλαίου, την οποία και προωθεί η Συγκυβέρνηση ΣΥΡΙΖΑ-ΑΝΕΛ, όπως έκαναν και οι προηγούμενες της Νέας Δημοκρατίας και του ΠΑΣΟΚ.

Οι χρηματοδοτήσεις αυτές ενισχύουν το εγχώριο κεφάλαιο με σύνθημα «επιχειρηματικότητα–ανταγωνιστικότητα–καινοτομία-εξωστρέφεια» και κατευθύνονται στους τομείς και κλάδους της οικονομίας που επιφέρουν μεγάλα κέρδη στους ενδιαφερόμενους επενδυτές, στους επιχειρηματικούς ομίλους στον τουρισμό, στον αγροτοδιατροφικό τομέα, στην εφοδιαστική αλυσίδα, στην περιβαλλοντική βιομηχανία, στη φαρμακοβιομηχανία και στον τομέα υγείας, στην ενέργεια, στις μεταφορές, στις τεχνολογίες πληροφορικής και επικοινωνιών.

Προβλέπονται ενισχύσεις για τις εξαγωγικές επιχειρήσεις, την πιστοποίηση των αγροτοδιατροφικών προϊόντων, την τουριστική προβολή, εξ ου και τα άρθρα για τον τουρισμό παρακάτω.

Προς την ίδια κατεύθυνση θα αξιοποιηθούν, βέβαια, και τα περιφερειακά επιχειρησιακά προγράμματα, τα κονδύλια δηλαδή που θα διαχειριστούν απευθείας οι περιφέρειες και με έμφαση σε έργα υποδομών -είτε με ΣΔΙΤ είτε με συμβάσεις παραχώρησης- με ακριβοπληρωμένες υπηρεσίες στο νερό, στα σκουπίδια, επιβολή διοδίων στους αυτοκινητόδρομους.

Στο πλαίσιο, λοιπόν, αυτών των μηχανισμών που έρχονται να διασφαλίσουν αυτές οι διατάξεις, στη βάση αυτή θα πατήσει και ο νόμος για τις δημόσιες συμβάσεις έργων, προμηθειών και υπηρεσιών και η αναθεώρηση του νόμου για τις συμπράξεις δημόσιου και ιδιωτικού τομέα. Αυτό σημαίνει βέλτιστη αξιοποίηση των κονδυλίων για έργα και τομείς που φέρουν κέρδη στο κεφάλαιο.

Με ξένα κόλλυβα, δηλαδή, με τον ιδρώτα, τα δουλεμένα των εργατών θα ενισχύσουν τις επιχειρήσεις τους για την αύξηση της παραγωγικότητας, όπως λένε, πράγμα που θα συνοδευτεί με τη μείωση της τιμής της εργατικής δύναμης -του μισθολογικού κόστους που αρέσκεται να λέει και ο Σύνδεσμος Ελλήνων Βιομηχάνων και η Κυβέρνηση- με τον εκτοπισμό εργατικού δυναμικού, με τις εργασιακές σχέσεις γαλέρας, με την εξαθλίωση της εργατικής τάξης του λαού μας.

Οι αντιδραστικές αυτές ρυθμίσεις αποτελούν τα εργαλεία για την έξοδο από την κρίση του κεφαλαίου και την ενίσχυση της ανταγωνιστικότητάς του. Άρα για το ΚΚΕ είτε με τις προηγούμενες δομές είτε με τις προτεινόμενες επιτελικές δομές δεν αλλάζει η ουσία.

Το άρθρο 14 επίσης τακτοποιεί ζητήματα στη λειτουργία των φορέων σε αντίθεση με τις προτάσεις των εργαζομένων. Εμείς λέμε ότι αυτές οι υπηρεσίες και οι δομές, άρα και τα εργασιακά θέματα δεν πρέπει να συνιστούν ξεχωριστές δομές, αλλά ενταγμένες στο δημόσιο. Γι’ αυτό και το καταψηφίζουμε.

Στο τρίτο κεφάλαιο, στα άρθρα 15 έως 22 τροποποιείται το θεσμικό πλαίσιο για την αδειοδότηση τεχνικών, επαγγελματικών και μεταποιητικών μονάδων και ρυθμίζονται ζητήματα αδειοδότησης και λειτουργίας των επιχειρηματικών πάρκων.

Για το άρθρο 15 ψηφίζουμε «παρών» για τον εξής λόγο: Στην πρώτη παράγραφο γίνεται η τροποποίηση των διατάξεων του ν.3982/2011 περί αδειοδότησης τεχνικών επαγγελμάτων. Δίνεται όντως η δυνατότητα συμμετοχής στις εξετάσεις σε άλλες περιφέρειες από αυτήν της επαγγελματικής έδρας στην περίπτωση που δεν έχει συγκροτηθεί είτε δεν λειτουργεί η επιτροπή της περιφέρειας που προβλέπεται από τον νόμο. Εδώ επισημαίνουμε τον κίνδυνο να μονιμοποιηθεί η κατάσταση και να μην συγκροτηθούν ποτέ επιτροπές εξετάσεων στις περιφέρειες.

Με τις παραγράφους 2 έως 7 δεν συμφωνούμε. Αφορούν ρυθμίσεις για την αδειοδότηση των επιχειρηματικών πάρκων. Με τις τροποποιήσεις αυτές απλοποιούνται οι διαδικασίες για την έκδοση αδειών λειτουργίας των επιχειρηματικών πάρκων όσον αφορά τη σύνταξη μελετών, την ελάχιστη έκταση και τις περιβαλλοντικές μελέτες που απαιτούνται. Με τον τρόπο αυτόν ουσιαστικά καταργείται μεγάλο μέρος της διαδικασίας κρατικού ελέγχου το οποίο πλέον μεταφέρεται στον βιοτέχνη.

Το ερώτημα είναι: Ένας αυτοαπασχολούμενος είτε και μικρός βιοτέχνης με δύο υπαλλήλους έχει τη δυνατότητα να εγκατασταθεί και να λειτουργήσει σε κάποιο επιχειρηματικό πάρκο, έχοντας υπ’όψιν το κόστος αγοράς γης, το κόστος για την ανέγερση του κτηρίου κ.λπ.; Όχι βέβαια και ειδικά σε τέτοιες συνθήκες κρίσης. Εμείς από αυτήν τη σκοπιά εξετάζουμε τις εκάστοτε ρυθμίσεις. Οπότε εδώ είμαστε αρνητικοί.

Με το άρθρο 16, σχετικά με την παράταση προθεσμίας για την αντικατάσταση των αδειών των τεχνικών επαγγελμάτων, συμφωνούμε.

Με το άρθρο 17 που αφορά τον καθορισμό ειδικότητας κατά τη διαδικασία αντιστοίχισης των παλιών αδειών με τις υφιστάμενες ειδικά για το επάγγελμα του συντηρητή ηλεκτρολόγου –αφορά κυρίως συντηρητές ανελκυστήρων, αυτοαπασχολούμενους είτε εργαζόμενους- επίσης συμφωνούμε.

Για το άρθρο 18 επιφυλασσόμαστε διότι στο πρώτο μέρος που αφορά τη διαδικασία αντικατάστασης των αδειών των τεχνικών ψυκτικών εγκαταστάσεων και την εξομοίωση με τη διαδικασία που προβλέπεται για τα άλλα τεχνικά επαγγέλματα, -υδραυλικούς, ηλεκτρολόγους και άλλους- συμφωνούμε. Δεν συμφωνούμε όμως με το δεύτερο μέρος σχετικά με την περίπτωση καθυστέρησης θεώρησης πέραν της πενταετίας της ισχύουσας άδειας, που προβλέπει επανένταξη και καταβολή των παραβόλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Εδώ θα ήθελα να πω το εξής: Μπορεί να διευκολύνονται ορισμένα υπαρκτά προβλήματα των τεχνικών, αυτοαπασχολούμενων και εργαζομένων, αλλά δεν θίγουν την ουσία στο ζήτημα της αδειοδότησης. Δεν θίγουν την ουσία γιατί εδράζονται στον ν.3982/2011 που αφορά στην αδειοδότηση των τεχνικών επαγγελμάτων, που στηρίζεται στην οδηγία Μπολκενστάιν.

Για όλα τα υπόλοιπα άρθρα, καθώς επίσης και για τις τροπολογίες θα τοποθετηθούμε στην αυριανή συνεδρίαση.

Αυτό που θα ήθελα, κύριε Πρόεδρε, να πω τελειώνοντας είναι ότι με όλα τα παραπάνω είναι φανερό ότι οι ρυθμίσεις – τακτοποιήσεις που κάνει η Κυβέρνηση με το εν λόγω νομοσχέδιο φτιάχνει πραγματικά έναν επενδυτικό παράδεισο για τους επιχειρηματικούς ομίλους. Είναι μια πολιτική που ευνοεί τους επιχειρηματικούς ομίλους. Στην πορεία βέβαια όλα αυτά θα συνοδευτούν και με νέα συμπληρωματικά μνημόνια διαρκείας, με τα χτυπήματα στα εργασιακά. Έχουμε άλλωστε την ομολογία για την αύξηση ή την απελευθέρωση του ορίου των μαζικών απολύσεων, την κατάργηση των συλλογικών συμβάσεων εργασίας, τον συνδικαλιστικό νόμο, τις ιδιωτικοποιήσεις και άλλων περιφερειακών αεροδρομίων και λιμανιών.

Αυτό λοιπόν που πρέπει να κάνουν οι εργαζόμενοι, το ζητούμενο γι’ αυτούς, είναι ότι πρέπει να οργανώσουν όσο γίνεται πιο γρήγορα και πιο αποφασιστικά την αντεπίθεσή τους, να αμφισβητήσουν, να έρθουν σε ρήξη και σε αναγκαστική και ουσιαστική ανατροπή αυτής της πολιτικής, που εφαρμόζεται με την αποδέσμευση από την Ευρωπαϊκή Ένωση, με τη μη αναγνώριση του χρέους, να προσανατολιστούν και να δώσουν τη μάχη για την ανάκτηση των μεγάλων απωλειών του λαού μέσα στην περίοδο της κρίσης.

Αυτό σημαίνει ότι η ρότα, ο προσανατολισμός πρέπει να είναι σε αντιμονοπωλιακή αντικαπιταλιστική κατεύθυνση, με ριζοσπαστικούς στόχους πάλης, που θα καταλήξουν στην αποφασιστική σύγκρουση με την πολιτική και την εξουσία των μονοπωλίων.

Η μόνη οργάνωση είναι η εργατική λαϊκή αντεπίθεση που μπορεί να ανακόψει και να ανατρέψει τις νέες δέσμες αντιλαϊκών μέτρων που έρχονται, καλυμμένες πάντα με τον μανδύα μιας δήθεν δίκαιης ανάπτυξης. Προς αυτήν την κατεύθυνση το ΚΚΕ και μέσα και έξω από τη Βουλή θα δώσει τον καλύτερό του εαυτό.

Κατά συνέπεια, με βάση τα παραπάνω καταψηφίζουμε επί της αρχής και όσον αφορά τα άρθρα, όπως τοποθετήθηκα παραπάνω. Για τα υπόλοιπα άρθρα και τις τροπολογίες επιφυλασσόμαστε στην αυριανή συνεδρίαση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ, κύριε Συντυχάκη.

Τον λόγο έχει η κ. Μάρκου.

**ΑΙΚΑΤΕΡΙΝΗ ΜΑΡΚΟΥ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητούμε σήμερα ένα νομοσχέδιο-σκούπα, μία συρραφή ετερόκλητων και αποσπασματικών ρυθμίσεων για διάφορα θέματα, όπου έχουν μπερδευτεί δύο σημαντικές οδηγίες με κάθε πιθανή και απίθανη εκκρεμότητα του Υπουργείου Οικονομίας. Αυτό αναγκαστικά δυσκολεύει και την τοποθέτησή μας επί της αρχής.

Η αλήθεια είναι ότι η πλειονότητα των ρυθμίσεων είναι διαδικαστικού χαρακτήρα. Σε κανένα από τα θέματα που ρυθμίζονται δεν βλέπουμε τη μεγάλη εικόνα. Δεν εισάγεται καμμία μείζων παρέμβαση, καμμία ουσιαστική μεταρρύθμιση. Μόνο τεχνικές μικροπαρεμβάσεις έχουμε ενώπιόν μας που δεν αγγίζουν την ουσία των προβλημάτων. Αυτό το βλέπουμε ήδη στο θέμα των δύο σημαντικών οδηγιών που ενσωματώνονται στο εθνικό μας δίκαιο και αφορούν τη δημοσιότητα των οικονομικών καταστάσεων, αλλά και μη χρηματοοικονομικών στοιχείων.

Ποια είναι εδώ η ουσία; Η ουσία είναι η εταιρική πληροφόρηση και η πρόσβαση σε αυτή μέσω της δημοσιότητας. Η προσπάθεια εναρμόνισης των κανόνων που ισχύουν για την κατάρτιση των χρηματοοικονομικών και μη καταστάσεων στα κράτη-μέλη της Ευρωπαϊκής Ένωσης είναι θετική. Οι καταστάσεις αυτές αποτελούν το βασικό μέσο για την εκτίμηση της θέσης και κατάστασης μίας εταιρείας για τρίτους, όπως προμηθευτές, τράπεζες και επενδυτές.

Η ορθή και έγκαιρη κατάρτιση και δημοσιοποίησή τους παίζει καθοριστικό ρόλο στην ομαλή λειτουργία της αγοράς και στη δημιουργία κλίματος εμπιστοσύνης και ασφάλειας των συναλλαγών. Δεν αρκεί. Η επιβολή υποχρεώσεων στις εταιρείες δεν πρόκειται απλά για άλλο ένα διοικητικό βάρος. Πρέπει να υπάρχει εποπτεία και έλεγχος για την τήρηση και την πιστότητά τους και ένα αξιόπιστο και ταχύ σύστημα δημοσιότητας.

Συζητείται αυτές τις ημέρες το ενδεχόμενο κλείσιμο μίας από τις μεγαλύτερες εταιρείες λιανικής στην Ελλάδα, μια εξέλιξη που θεωρείται βέβαιο ότι θα ταρακουνήσει την αγορά.

Πείτε μου, κύριε Υπουργέ, πού είναι οι ισολογισμοί αυτής της εταιρείας; Στο ΓΕΜΗ πάντως δεν υπάρχουν. Ποιες συνέπειες είχε η εν λόγω εταιρεία για τη μη δημοσίευση; Χτύπησε κανένα καμπανάκι στο Υπουργείο; Πώς λειτούργησε το σύστημα εποπτείας; Για την «ΗΛΕΚΤΡΟΝΙΚΗ ΑΘΗΝΩΝ», για τη χρήση από 1-7-2013 μέχρι 30-6-2014 οι καταστάσεις και ο ισολογισμός δημοσιεύθηκαν στο ΓΕΜΗ στις 30-6-2015, ένα χρόνο μετά. Πού είναι η ταχύτητα και η ακρίβεια στην πληροφόρηση;

Θέλω να πω ότι η εικόνα της θέσης της κάθε εταιρείας συντίθεται από μία σειρά στοιχεία, εμπορικά, οικονομικά και νομικά που πρέπει να είναι διαθέσιμα, επίκαιρα και εύχρηστα. Την ίδια στιγμή το ΓΕΜΗ δεν διαθέτει στοιχεία, όπως η διεύθυνση μίας εταιρείας ή ποιος είναι ο νόμιμος εκπρόσωπος.

Ένα παράδειγμα: Έστω ότι μία επιχείρηση προσφέρει τις υπηρεσίες της σε μία άλλη εταιρεία και πληρώνεται με επιταγή. Πώς θα μάθει, αν αυτός που υπογράφει έχει το σχετικό δικαίωμα;

Θα μπει στο ΓΕΜΗ ή στο ΦΕΚ να κατεβάσει όλες τις τροποποιήσεις καταστατικού; Και αν εν τω μεταξύ έχει εκδοθεί άλλη ανακοίνωση και δεν έχει ανέβει ακόμη στο ΓΕΜΗ, θα τρέχει στα δικαστήρια;

Όλα αυτά είναι ζητήματα που πρέπει να τα δείτε κι εσείς, με αφορμή και τη σημερινή οδηγία, για να δούμε πώς μπορεί να βελτιωθεί το σύστημα της επιχειρηματικής πληροφόρησης και πώς θα διευκολύνουμε και τις εταιρείες και τους λογιστές και συνολικά την αγορά.

Δεν βοηθά σε αυτή την κατεύθυνση ότι αυξάνεται το διάστημα δημοσίευσης από έξι σε εννέα μήνες, από τη λήξη της χρήσης. Ούτε βέβαια βοηθά η κατάργηση της εποπτείας από το άρθρο 43Β ή η αποσπασματική ενσωμάτωση της οδηγίας 34/2013, η μισή με τον ν.4308 και άλλη μισή τώρα με τροποποιήσεις στον ν.2190 για τις εταιρείες. Η επιλογή δεν δικαιολογείται νομοτεχνικά και περιπλέκει απλά ένα ήδη δαιδαλώδες νομοθετικό πλαίσιο εις βάρος των επιχειρήσεων και των λογιστών.

Δεν βοηθά ούτε η κατάργηση της δημοσιότητας στην εταιρική σελίδα. Το κόστος είναι πραγματικά μηδαμινό, ειδικά σε σχέση με τις δεκάδες άλλες φορολογικές και ασφαλιστικές επιβαρύνσεις που έχετε επιβάλλει στις εταιρείες τον τελευταίο ενάμιση χρόνο. Αυτές δεν μπήκατε στον κόπο να τις κοστολογήσετε, ενώ επαίρεστε στην έκθεση αξιολόγησης ότι γλιτώνετε ένα εκατομμύριο ευρώ από εκατό χιλιάδες εταιρείες, δηλαδή το αστρονομικό ποσό των 10 ευρώ ανά εταιρεία!

Όσον αφορά τα θέματα κοινωνικής εταιρικής ευθύνης και εταιρικής διακυβέρνησης, έχει έρθει η ώρα να μιλάμε πρακτικά, να μας πείτε δηλαδή αν και πότε σκοπεύετε να εκδώσετε κατευθυντήριες οδηγίες ή πρότυπα στις κατηγορίες αυτές. Διαφορετικά, οι διατάξεις είναι άνευ περιεχομένου.

Πέρα από την ενσωμάτωση των οδηγιών και τις αδιάφορες ή θετικές ρυθμίσεις, υπάρχουν και σε αυτό το νομοσχέδιο διατάξεις που δεν είναι όσο αθώες φαίνονται. Πρώτον, οι διατάξεις για το ΟΟΣΑ. Μετά από την αιφνίδια αποπομπή του προηγούμενου αντιπροσώπου μας στον οργανισμό το προηγούμενο καλοκαίρι, που δεν σχολιάστηκε θετικά, επιλέγετε να ορίσετε μια νέα διαδικασία.

Πράγματι, εισάγονται προσόντα και προϋποθέσεις. Στις μεταβατικές διατάξεις, όμως, κρατάτε τον υπηρετούντα αντιπρόσωπο, που είναι της επιλογής φυσικά, και με δυνατότητα ανανέωσης της θητείας του, αλλά αίρετε όλες τις αποσπάσεις του λοιπού προσωπικού. Απάντηση γι’ αυτό δεν πήρα ούτε στην επιτροπή. Έχετε εντοπίσει συγκεκριμένα προβλήματα συνεργασίας; Δυστυχώς, συνεχίζετε την κακή πρακτική του παρελθόντος, το αδιάκοπο «πήγαινε-έλα» στελεχών σε αξιοζήλευτες δημόσιες θέσεις κάθε φορά που αλλάζει η Κυβέρνηση.

Δεύτερον, το άρθρο 14, το οποίο εισάγει αλλαγές στο σύστημα διαχείρισης του νέου ΕΣΠΑ. Επί της ουσίας έρχεστε να τροποποιήσετε έναν νόμο, τον ν.4314, που δεν έχει δοκιμαστεί. Έχει ψηφιστεί υπό την πίεση των εταίρων, αλλά τουλάχιστον στόχευε στη μείωση δομών και τη βελτίωση του κατακερματισμού αρμοδιοτήτων, που δυσκόλευε τη διαχείριση.

Κινείστε, όμως, όπισθεν ολοταχώς. Αυξάνετε πάλι τις εταιρικές δομές, δημιουργώντας δύο και τρεις σε κάθε Υπουργείο. Χορηγείτε επιμίσθια και αμοιβές, χωρίς καμμία αξιολόγηση. Αυξάνετε και τις θέσεις προϊσταμένων και υποδιευθυντών και τους τελευταίους με απλή υπουργική απόφαση.

Κι εδώ δεν εφαρμόζετε τη διαγωνιστική διαδικασία που προβλέπει ο ν.4314, αλλά παραπέμπετε στις προσχηματικές διαδικασίες του ν.3614/2007. Τουλάχιστον ο Υφυπουργός παραδέχτηκε την καθυστέρηση στην επιτροπή και δεσμεύτηκε ότι οι απαιτούμενες υπουργικές αποφάσεις θα εκδοθούν άμεσα.

Το θέμα της οργάνωσης του συστήματος διαχείρισης παραμένει το μεγαλύτερο αγκάθι για τη νέα διαχειριστική περίοδο. Αντί να επιφέρετε μια συνολική αλλαγή του πλαισίου, γυρνάτε πίσω, σε ένα μοντέλο που αποδεδειγμένα δεν λειτούργησε.

Συνεχίζω με το τρίτο κεφάλαιο για τα θέματα της Γενικής Γραμματείας Βιομηχανικής Πολιτικής. Εδώ επιλύονται διάφορες γραφειοκρατικές εκκρεμότητες, όσον αφορά τη δανειοδότηση των τεχνικών επαγγελμάτων και τα βιομηχανικά πάρκα. Καλά είναι όλα αυτά. Δεν διαφωνούμε. Αλλά θα περιμέναμε να δούμε και κάποιες ουσιαστικές κινήσεις. Φαντάζομαι ότι έχετε εικόνα της κατάστασης που επικρατεί στα περισσότερα πάρκα.

Με το τέταρτο κεφάλαιο πάλι έχουμε παρεμβάσεις όχι αρνητικές, αλλά ήσσονος αξίας. Πάλι έχουμε αναφορές στο ΓΕΜΗ. Όπως είπα και πριν, το ΓΕΜΗ είναι μια πραγματικά σοβαρή και κρίσιμη συλλογή επιχειρηματικής και οικονομικής πληροφόρησης και από τις νέες μεταρρυθμίσεις των τελευταίων ετών, που πραγματικά έχουν μειώσει το διοικητικό βάρος για τις επιχειρήσεις.

Όμως, υπάρχουν προβλήματα και καθυστερήσεις. Tα ανέλυσαν και οι φορείς και γι’ αυτά τα θέματα δεν γίνεται τίποτα.

Τέλος, αναφορικά με τις ρυθμίσεις για τον τουρισμό. Δεν έχουμε δει μέχρι τώρα κάποιο ολοκληρωμένο νομοθέτημα για τα ζητήματα τουρισμού. Θα έχουμε την ευκαιρία στη συζήτηση επί των άρθρων να μιλήσουμε πιο αναλυτικά για τα επιμέρους θέματα. Θα σταθώ στο άρθρο για τον ΟΤΕ, που έχει κλείσει από το 2013, και θα χρειαστούν τέσσερα χρόνια, για να γίνει η απογραφή της κινητής και ακίνητης περιουσίας του. Ελπίζω, αν είμαστε εδώ στο τέλος του 2017, να μη χρειαστεί να δοθεί και νέα παράταση.

Μέσα σε αυτό τον κυκεώνα ρυθμίσεων έχουν ήδη κατατεθεί και άλλες τροπολογίες και σίγουρα έπεται και συνέχεια, ενώ ενσωματώθηκαν ήδη άσχετες τροπολογίες στην επιτροπή. Η μία, του Υπουργού Εργασίας, δημιουργεί νέες στρατιές συμβασιούχων του δημοσίου, δήθεν για να χτυπήσει τους υπεργολάβους και τα συμφέροντα. Στην πραγματικότητα, απλώς μεταθέτει τη διαπλοκή σε ατομικό επίπεδο, αφού θα προσλαμβάνονται συμβασιούχοι απευθείας από τις διοικήσεις, χωρίς κανένα κριτήριο μέχρι το τέλος του 2017, όπως έγινε και με τα νοσοκομεία.

Γιατί δεν ακολουθείτε τις διαδικασίες του ΑΣΕΠ, κύριε Υπουργέ; Γιατί δεν δημοσιεύετε προκηρύξεις και, αν θέλετε, μοριοδοτήστε την εμπειρία. Όλα αυτά, γιατί λέτε ότι οι εργοδοσίες καταπατούν τα δικαιώματα των εργαζομένων.

Συγγνώμη, αλλά το Υπουργείο σας δεν είναι αρμόδιο να διενεργεί ελέγχους για την τήρηση της εργατικής νομοθεσίας; Έχετε κηρύξει κανέναν εργολάβο έκπτωτο για τον λόγο αυτόν; Η κ. Φωτίου γιατί δεν κάνει το ίδιο και με τα άτομα που εργάζονται στις δομές φτώχειας και τώρα θα μείνουν εκτός των νέων κέντρων κοινότητας; Εκεί δεν υπάρχει κοινωνική ευαισθησία; Αλήθεια, αυτοί οι άνθρωποι ως συμβασιούχοι έργου, που είναι εργαζόμενοι σε εταιρείες, ποια εργασιακά δικαιώματα θα έχουν; Θα παίρνουν επιδόματα; Θα δικαιούνται άδειες; Βαφτίζετε την εργασιακή επισφάλεια ως δήθεν κοινωνική δικαιοσύνη και κοροϊδεύετε τους ανθρώπους αυτούς.

Το είπα και στην επιτροπή: Οι καθαρίστριες του Υπουργείου Εργασίας ήταν ή δεν ήταν απλήρωτες επτά μήνες, από τον Σεπτέμβριο του 2015 μέχρι τον Μάρτιο του 2016; Μη μου πείτε πάλι ότι πληρώθηκαν κάποια ποσά και πήραν τον Δεκέμβριο. Έπαιρναν κάθε μήνα που εργάζονταν τον μισθό τους, ναι ή όχι; Είναι απλό αυτό που ρωτάω. Αυτή την ασφάλεια θα προσφέρετε και τώρα;

Θα τοποθετηθούμε και για τις υπόλοιπες τροπολογίες αύριο. Θέλω, όμως, να αναφέρω το εξής. Είναι ένα νομοσχέδιο τριάντα εννέα άρθρων, που μόνο τα οκτώ αφορούν τις δύο οδηγίες. Σε αυτά έχουν ήδη προστεθεί και άλλα δεκαπέντε άσχετα άρθρα και οι εκπρόθεσμες τροπολογίες πέφτουν βροχή.

Αυτή η μέθοδος νομοθέτησης που ακολουθεί η Κυβέρνηση, να κατατίθενται άσχετες τροπολογίες, χωρίς καν να προηγείται συζήτηση στην αρμόδια επιτροπή ή, ακόμα χειρότερα, να κατατίθενται την τελευταία στιγμή, θα έπρεπε να μας έχει γίνει συνήθεια. Δυστυχώς ή ευτυχώς, δεν θα το συνηθίσουμε ποτέ και θα συνεχίσουμε να σας επισημαίνουμε ότι πρέπει να σέβεστε την κοινοβουλευτική διαδικασία.

Συνολικά και παρά την ύπαρξη κάποιων θετικών διατάξεων, το νομοσχέδιο παραμένει άτολμο και άνευρο. Θα περιμέναμε πιο ουσιαστικές παρεμβάσεις, ιδίως στα θέματα της δημοσιότητας και της λειτουργίας του ΓΕΜΗ. Λόγω έλλειψης ουσίας σε συνδυασμό με τις ρυθμίσεις, που στόχο έχουν τη διαμόρφωση μιας νέας πελατείας για τη συγκυβέρνηση ΣΥΡΙΖΑ-ΑΝΕΛ, εμείς καταψηφίζουμε το νομοσχέδιο επί της αρχής.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Μάρκου.

Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί Υπουργοί, αγαπητοί συνάδελφοι, για άλλη μια φορά ερχόμαστε να συζητήσουμε την ενσωμάτωση στην ελληνική νομοθεσία δύο ευρωπαϊκών οδηγιών. Δεν βλέπουμε τη λογική τού να καταψηφιστούν. Ενσωμάτωση οδηγιών είναι. Πρόκειται περί ενσωμάτωσης οδηγιών, άρα πρέπει η ελληνική Κυβέρνηση, μέσα στο πλαίσιο της κανονικότητας και της σχέσεως που έχει αυτή τη στιγμή με την Ευρωπαϊκή Ένωση και με τα κράτη της Ευρωζώνης και με το Ευρωκοινοβούλιο, να περάσει στη νομοθεσία της αυτές τις ρυθμίσεις.

Ναι, υπάρχουν και τροπολογίες και υπάρχουν και πολλοί άλλοι ρυθμιστικοί κανονισμοί, θα τους πω -να μου συγχωρείτε τη χρήση του όρου-, οι οποίοι έχουν άμεσα να κάνουν με τη διαφάνεια, έχουν να κάνουν με τη δημοσιότητα των στοιχείων, έχουν να κάνουν με την ενημέρωση του κοινού, των επενδυτών και του οποιουδήποτε έχει έννομο συμφέρον ή οποιονδήποτε λόγο να ερευνήσει οτιδήποτε σε κάποια εταιρεία.

Διευθετούμε πάρα πολλές εκκρεμότητες, οι οποίες μένουν για πάρα πολλά χρόνια δίχως κάποια διευθέτηση και οι παρεμβάσεις κρίνονται θετικές. Οι Ανεξάρτητοι Έλληνες στηρίζουμε επί της αρχής στο σύνολό του το νομοσχέδιο και τις τροπολογίες. Θα συζητήσουμε και πιο συγκεκριμένα αύριο. Θα αναφέρω αρκετά ζητήματα αργότερα στην ομιλία μου, αλλά δεν θέλω να υπερβώ ιδιαίτερα τον χρόνο σήμερα.

Θα εμμείνω λίγο στα θέματα αυτών των ημερών, που έχουν να κάνουν με την ανάπτυξη, διότι το νομοσχέδιο είναι κατ’ εξοχήν νομοσχέδιο ανάπτυξης. Ο καθ’ ύλην αρμόδιος Υπουργός κ. Σταθάκης μάς κάνει την τιμή και είναι εδώ. Είναι εδώ για πολλές ώρες και είναι πάντα παρών.

Με την ευκαιρία του δημοψηφίσματος στη Μεγάλη Βρετανία, θα πρέπει να συζητήσουμε και να καταχωρίσουμε στο μυαλό μας και στη σκέψη μας μία στρατηγική διαχείρισης αυτής της κρίσης, όσον αφορά στην πατρίδα μας, διότι η χώρα μας δεν παύει να είναι μία επιχείρηση. Δεν παύει να είναι μία δυναμική εταιρεία, η οποία κινείται μέσα στο πλαίσιο της Ευρωπαϊκής Ένωσης, στη ζώνη του ευρώ. Έχει σχέσεις και άρρηκτους δεσμούς με χώρες της Μέσης Ανατολής, της Άπω Ανατολής, της Αφρικής, τις Ηνωμένες Πολιτείες, με όλον τον κόσμο.

Σ’ αυτή την περίπτωση και μετά τα γεγονότα της προηγούμενης Παρασκευής, οι ευκαιρίες για την πατρίδα μας, κύριε Υπουργέ, είναι μεγάλες. Έχουμε διαβάσει πολλά άρθρα. Θα γραφτούν πάρα πολλά άρθρα αυτές τις ημέρες από ειδικούς και μη ειδικούς. Η Ελλάδα, μετά τους μακροχρόνιους δεσμούς που έχει με τη Μεγάλη Βρετανία, όποια οδηγία και να φτιάξει, όποιον αναπτυξιακό νόμο και να φέρει, θα πρέπει να είναι δυναμικός και εμείς σαν Κυβέρνηση να είμαστε εξαιρετικά ευέλικτοι, έτσι ώστε να τον αναπροσαρμόζουμε στις ανάγκες της εποχής, όπως είναι αυτή τη στιγμή, πολύ διαφορετικές.

Θέλω να πω το εξής: Μεγάλος τομέας της ανάπτυξης για την πατρίδα μας είναι η ναυτιλία. Γνωρίζουμε όλοι εμείς που έχουμε εργαστεί γύρω από την περιοχή –αλλά ακόμα και αυτοί που δεν έχουν εργαστεί- τι σημαίνει «Σίτι του Λονδίνου» και τι σημαίνει για την ελληνική ναυτιλία: τράπεζες, οι οποίες χρηματοδοτούν τις ελληνικές ναυτιλιακές εταιρείες οποιασδήποτε σημαίας, ασφαλιστικές εταιρείες, εταιρείες αντασφαλίσεων, εταιρείες προμηθειών και όλα τα συναφή επαγγέλματα γύρω από το Σίτι του Λονδίνου.

Θα αναφερθώ τώρα στη ναυτιλία. Αυτό το κομμάτι, επειδή είναι μία από τις δύο μεγάλες ατμομηχανές της ελληνικής βιομηχανίας και οικονομίας, μαζί με τον τουρισμό, πρέπει να το εκμεταλλευτούμε ανάλογα. Θα πρέπει να καταστρώσουμε ένα σχέδιο μαζί με τα εμποροβιομηχανικά επιμελητήρια της Μεγάλης Βρετανίας στην Ελλάδα, τους πρέσβεις μας και τους Έλληνες επιχειρηματίες που δραστηριοποιούνται εκεί, μαζί με τους Έλληνες εφοπλιστές και με την ηγεσία του Υπουργείου και των συναρμόδιων Υπουργείων, όπως είναι το Υπουργείο Οικονομικών αυτό καθ’ εαυτό ή ο κ. Αλεξιάδης σε σχέση με τα φορολογικά ή οτιδήποτε άλλο σκεφτούμε να καταθέσουμε σαν πρόταση, σαν σχέδιο δράσης, έτσι ώστε να προσεγγίσουμε με νέους κανόνες εμπλοκής, με νέα πρόταση, αυτή την αγορά.

Οι δικές μου πληροφορίες το τελευταίο εικοσιτετράωρο, τόσο από τη Νέα Υόρκη όσο και από τη Φρανκφούρτη, είναι ότι όλες αυτές οι εταιρείες έχουν ήδη κληθεί, χωρίς να είναι το καταλληλότερο προϊόν σαν εγκατάσταση η Φρανκφούρτη. Η Ελλάδα έχει τον μεγαλύτερο στόλο στον κόσμο. Έχουμε τη μεγαλύτερη αξία στόλου στον κόσμο και τη μεγαλύτερη έκθεση –το λέω με την καλή έννοια- σε δάνεια σε τράπεζες πάνω στη ναυτιλία. Άρα μπορούμε να πιέσουμε και να δούμε πώς θα εκμεταλλευτούμε την πατρίδα μας αναπτυξιακά, φορολογικά ή και σε θέματα σημαίας ακόμα, σε συνεργασία με τη Μεγάλη Βρετανία, χωρίς να θέλουμε να εκμεταλλευτούμε σε καμμία περίπτωση το αποτέλεσμα του δημοψηφίσματος, αλλά σε συνεργασία μαζί τους, για το καλό της πατρίδας μας αλλά και για το καλό και της ίδιας της Μεγάλης Βρετανίας.

Το δεύτερο κομμάτι είναι ο τουρισμός. Στον τουρισμό, επειδή ήδη η λίρα έχει αρκετά μεγάλη πτώση –θα έλεγα τη μεγαλύτερη σχεδόν της τελευταίας εικοσαετίας-, είναι αβέβαια και αχαρτογράφητα τα νερά αυτή τη στιγμή και δεν ξέρουμε. Παρ’ όλα αυτά, είμαστε στη μέση μίας σεζόν και έπεται μία σεζόν του 2017 και του 2018 πάνω στον τουρισμό.

Η δική μου γνώμη είναι ότι θα πρέπει να καθίσουμε με την κ. Κουντουρά και τον κ. Σταθάκη, όλοι μαζί, τα δύο Υπουργεία μαζί, προκειμένου να καταστρώσουμε ένα καινούργιο σχέδιο και να στοχεύσουμε στα νέα δεδομένα, τα εισοδηματικά κριτήρια, την ανασφάλεια, τον συντηρητισμό ως προς το ξοδεύειν ή οτιδήποτε άλλο σκέφτεται πλέον μία μερίδα των Βρετανών, μετά τη δημοκρατική τους απόφαση να εξέλθουν της Ευρωπαϊκής Ένωσης, έτσι ώστε να το εκμεταλλευτούμε και να μη χάσουμε αυτούς τους πελάτες.

Όμως, είναι πιθανόν και να αυξήσουμε τα μερίδιά τους. Πάντοτε στις επιχειρήσεις, όπως θα λέγαμε, ήταν η διαχείριση των εσόδων. Το λέγαμε «revenue management», αλλά είναι κάτι πολύ δυναμικό. Ανά πάσα στιγμή πρέπει να αναπροσαρμόζεις τα σχέδιά σου, να καλύπτεις την αγορά και τα κενά που δημιουργούνται και να πιάνεις τις ευκαιρίες που, επίσης, δημιουργούνται.

Διότι θα πρέπει να δώσουμε μια ευκαιρία και στους tour operators της Μεγάλης Βρετανίας ή στους Βρετανούς τουρίστες -έστω και μέσα στα κρουαζιερόπλοια- με φθηνότερα πακέτα, με ειδικά προνόμια, ώστε να αυξήσουμε την τουριστική κίνηση προς την Ελλάδα ή τουλάχιστον να μην τη χάσουμε, να μη μειωθεί καθόλου.

Το τελευταίο κομμάτι έχει να κάνει με το κομμάτι της εκπαίδευσης. Η Ελλάδα θα πρέπει να προσεγγίσει τα εκπαιδευτικά ιδρύματα της Μεγάλης Βρετανίας. Χιλιάδες φοιτητών αυτή τη στιγμή έχουν την πρώτη και τη δεύτερη σκέψη είτε για λόγους αλλαγής διαβατηρίων, πρόσβασης, ελεύθερης διακίνησης κεφαλαίων μέσω τραπεζών ή ελεύθερης μετακίνησης και των ίδιων των φοιτητών προς τη Μεγάλη Βρετανία. Θα δούμε τι θα γίνει.

Θα πρέπει να καταστρώσουμε κι ένα σχέδιο -δεν είναι, βέβαια, δικό σας άμεσα αντικείμενο, αλλά του Υπουργείου Παιδείας- και μαζί με ένα αναπτυξιακό πλάνο -διότι μπορεί να έρθουν και ιδιωτικά πανεπιστήμια στην Ελλάδα- να δούμε αν και κατά πόσο θα πρέπει να εκμεταλλευθούμε και την εκπαίδευση.

Επίσης, η Ελλάδα είναι μια χώρα η οποία διαθέτει πολύ καλό καιρό, αν και τώρα βρέχει –βρέχει γιατί μιλάω για τη Μεγάλη Βρετανία-, τον οποίο μπορούμε να εκμεταλλευθούμε, καθώς και το οκτάμηνο της σεζόν που έχουμε σχεδόν ηλιοφάνεια, έτσι ώστε να έχουμε ένα πολύ ελκυστικό εκπαιδευτικό προϊόν. Γνωρίζουμε, άλλωστε, όλοι μας ότι έχουμε και τους καλύτερους εκπαιδευτικούς στον κόσμο. Αυτός είναι ένας τρόπος να φέρουμε πίσω το brain drain, να φέρουμε τους άξιους εκπαιδευτικούς πίσω, να διδάξουν τα άξια παιδιά των Ελλήνων και όλου του κόσμου στην Ελλάδα, σε συνεργασία πάντα με τα βρετανικά πανεπιστήμια.

Συνεχίζοντας λίγο το ζήτημα του Brexit και του δημοψηφίσματος, να πω ότι δεν έχουμε πάρει θέση ως Ανεξάρτητοι Έλληνες, σεβόμενοι την απόφαση ενός λαού. Το πρωί, σε μια εμφάνισή μου, μίλησα σχετικά με αυτό το ζήτημα. Όμως και τώρα παίρνω την ευκαιρία στη Βουλή να στηλιτεύσω και να κρίνω αρνητικά τις δηλώσεις του κ. Σουλτς, ο οποίος είπε ότι δεν πρέπει να αποφασίζει ένας πλήθος, ένα «crowd», για την Ευρώπη.

Θα κατηγορήσω την κ. Μπακογιάννη για τη δήλωσή της ότι τα δημοψηφίσματα είναι επικίνδυνα.

Τέλος, θα ψέξω και τον νέο Αρχηγό της Νέας Δημοκρατίας, τον κ. Κυριάκο Μητσοτάκη, ο οποίος αναρωτήθηκε αν είναι δυνατόν μια πλειοψηφία πολιτών σε ένα ερώτημα, σε ένα δημοψήφισμα, να καθορίζει το πολιτικό μέλλον μιας χώρας.

Είναι πολύ ωραία φιλοσοφικά ερωτήματα. Όμως, νομίζω ότι όλα αυτά τα ερωτήματα δεν έχουν ακροατήριο ή τουλάχιστον όλοι αυτοί που τα θέτουν, θα πρέπει σίγουρα να μας πουν ποιο είναι το ακροατήριό τους, διότι σίγουρα δεν είναι οι Βρετανοί πολίτες. Δεν ασχολούνται καν μαζί μας οι Βρετανοί πολίτες.

Όταν λέμε ότι είναι ακραίοι, είναι φτωχοί, ξενοφοβικοί, «λούμπεν» ψηφοφόροι, αμόρφωτοι, σε ποιους μιλούμε; Δηλαδή, από ποια θέση παίρνει κάποιος θέση να κριτικάρει έναν λαό ο οποίος ψηφίζει το οτιδήποτε;

Πέρσι ασκήθηκε τεράστια κριτική σε εμάς για το δημοψήφισμα, έπαιρναν θέση όλοι στην Ευρώπη και δεν μας άρεσε. Ούτε σε αυτούς που υποστήριζαν το «ναι» άρεσε η θέση των Ευρωπαίων, ούτε σε αυτούς που στήριζαν το «όχι» τούς άρεσε η στήριξη των Ευρωπαίων.

Δεν έχουμε θέση αυτή τη στιγμή στο να κριτικάρουμε κανένα, μα κανένα, αποτέλεσμα σε οποιοδήποτε δημοψήφισμα. Το δημοψήφισμα είναι δημοκρατική διαδικασία. Πρέπει να είναι σεβαστό το αποτέλεσμά του και για μία ψήφο. Και για μία ψήφο. Και τελειώνει εκεί η συζήτηση.

Έχουμε διαχείριση της επόμενης ημέρας όλοι μαζί στην Ευρώπη. Και ελπίζω η Ευρώπη να πάρει μαθήματα, διότι όσους αναπτυξιακούς νόμους και να ψηφίσουμε εδώ ή στην Φρανκφούρτη ή στη Λισαβόνα ή στην Ιταλία, δεν παύει τα οικονομικά δεδομένα να είναι συγκεκριμένα.

Σήμερα ανακοινώσανε -και μου ήρθε ένα non paper το πρωί- οι ιταλικές τράπεζες ότι ψάχνουν 40 δισεκατομμύρια δολάρια για ανακεφαλαιοποίηση.

Την προηγούμενη Παρασκευή χάθηκαν 2,8 τρισεκατομμύρια δολάρια στα χρηματιστήρια παγκόσμια. Το κεφάλαιο, θα έλεγε το Κομμουνιστικό Κόμμα Ελλάδας. Ναι.

Να κάνω μια παρένθεση. Κάποιοι κριτίκαραν ως ακροδεξιούς αυτούς που ψήφισαν έξοδο, Brexit. Ένας από αυτούς ήταν και το Κομμουνιστικό Κόμμα της Μεγάλης Βρετανίας, να ξέρετε, το οποίο ήταν υπέρ του Brexit. Σας είπαν και ακροδεξιούς στη Μεγάλη Βρετανία οι Έλληνες φίλοι μας εδώ. Είναι τα παράδοξα της πολιτικής.

Χάθηκαν, λοιπόν, 2,8 τρισεκατομμύρια την Παρασκευή. Ένα σημάδι: Οι τετρακόσιοι πιο πλούσιοι άνθρωποι του κόσμου στον πίνακα του «BLOOMBERG» της Παρασκευής το απόγευμα, έχασαν 124 δισεκατομμύρια δολάρια σε συμμετοχές μετοχών, άμεσα και έμμεσα, μέσω εταιρειών, hedge funds ή οτιδήποτε είχαν, γιατί είναι καταγεγραμμένα όλα. Χάθηκαν πάρα πολλά χρήματα. Χάθηκαν από αυτούς που έχουν πάρα πολλά χρήματα. Δεν χάθηκαν από τους φτωχούς. Αυτό κάτι πρέπει να μας λέει.

Και όταν παίρνουμε θέση και κριτικάρουμε την απόφαση ενός λαού, θα πρέπει να προσέχουμε να μην ταυτιζόμαστε με αυτόν που χάνει πολλά, διότι κάποιος θα πει: «Εσύ ποιόν στηρίζεις; Την ελίτ; Δηλαδή, παίρνεις τη θέση κάποιου ο οποίος χάνει εκατοντάδες δισεκατομμύρια;». Θα πρέπει να είμαστε πάρα πολύ προσεκτικοί.

Κύριε Πρόεδρε, θα χρειαστώ λίγα λεπτά για το νομοσχέδιό μας. Δεν θα καθυστερήσω πολύ.

Πρόκειται για την προσαρμογή, όπως είπαμε, των δύο οδηγιών στην ελληνική νομοθεσία.

Με το υπό εξέταση σχέδιο νόμου του Υπουργείου Οικονομίας απαλλάσσονται από την υποχρέωση κατάρτισης έκθεσης διαχείρισης οι πολύ μικρές επιχειρήσεις, εφόσον συμπεριλάβουν ορισμένες βασικές πληροφορίες για την εταιρική κοινωνική τους ευθύνη στον ισολογισμό τους, ενώ αντίθετα αυστηροποιείται το καθεστώς για τις πολύ μεγάλες, στο πλαίσιο της ενίσχυσης της διαφάνειας και της χρηματοοικονομικής πληροφόρησης.

Οι πολύ μικρές επιχειρήσεις, με περιουσιακά στοιχεία έως 350.000 ευρώ ή τζίρο 700.000 ευρώ και δέκα εργαζόμενους, απαλλάσσονται ως προς την υποχρέωση κατάρτισης της έκθεσης, εφόσον συμπεριλάβουν ορισμένες βασικές πληροφορίες στο προσάρτημα του ισολογισμού τους. Πρόκειται για το άρθρο 1 παράγραφος 4.

Διαβάζω ενδεικτικά κάποια κομμάτια τα οποία θεωρώ αρκετά σημαντικά, διότι έχω καλυφθεί από όλους τους προηγούμενους ομιλητές.

Οι εισηγμένες στο Χρηματιστήριο εταιρείες θα υποχρεούνται να περιλαμβάνουν στην έκθεση διαχείρισης και δήλωση εταιρικής διακυβέρνησης, ενώ οι εταιρείες δημοσίου συμφέροντος –που είναι μητρικές επιχειρήσεις μεγάλου ομίλου με προσωπικό που υπερβαίνει τα πεντακόσια άτομα– θα πρέπει να υποχρεούνται να περιλαμβάνουν στην έκθεση διαχείρισης και μια μη χρηματοοικονομική κατάσταση, που περιέχει πληροφορίες για τον αντίκτυπο των δραστηριοτήτων του ομίλου σε περιβαλλοντικά, εργασιακά, κοινωνικά θέματα, όπως είναι η καταπολέμηση της διαφθοράς και λοιπά.

Ακόμα, υπό το ισχύον καθεστώς η δήλωση εταιρικής διακυβέρνησης ήταν υποχρεωτικό περιεχόμενο της έκθεσης διαχείρισης. Πλέον δίδεται η δυνατότητα να συντάσσεται σε χωριστό έγγραφο, το οποίο αναρτάται στην ιστοσελίδα της εταιρείας. Πρόκειται για το άρθρο 2 παράγραφος 2.

Εδώ μπαίνει ένα ερώτημα -είναι λίγο φιλοσοφικό- σχετικά με το εάν και κατά πόσο το ΓΕΜΗ εξυπηρετεί ή αν θα πρέπει να αλλάξει. Κάποια στιγμή ίσως θα πρέπει να δούμε όλη τη διαδικασία του ΓΕΜΗ, διότι έχει πάρα πολλές δυσκολίες. Με τη μικρή εμπειρία που έχω -και θα με συγχωρήσετε, γιατί μπορεί να κάνω και λάθος- στα ελληνικά δεδομένα, όσο το έχω μελετήσει και από εταιρείες που δραστηριοποιούνται και με έχουν ενημερώσει, προσπαθούμε να διορθώσουμε κάτι, το οποίο, πιθανόν, δεν έχει κατασκευαστεί σωστά από την αρχή. Άρα δεν θα το κατασκευάσουμε σωστά ή έτσι ώστε να ανταποκρίνεται στις ανάγκες του μέλλοντος.

Πιθανόν κάποια στιγμή θα έπρεπε να αναθεωρήσουμε όλο το σύστημα του ΓΕΜΗ, να βγάλουμε τον στόχο και να φτιάξουμε ανάλογα με τον στόχο και την υπηρεσία που θα παραδίδουμε στους πολίτες.

Επίσης, αρκετοί συνάδελφοι έχουν αρκετό δίκιο σε σχέση με τη δυσκολία εύρεσης στοιχείων, την επικαιροποίηση των στοιχείων και πολλά άλλα. Είναι ένα εργαλείο. Αν, λοιπόν, ο σκοπός του εργαλείου είναι να εξυπηρετεί τον συγκεκριμένο σκοπό της διαφάνειας και της δημοσιότητας επίκαιρων δεδομένων, θα πρέπει να κάνει αυτό και όχι κάτι διαφορετικό.

Επιπροσθέτως, στο ίδιο νομοσχέδιο επιδιώκεται ο εξορθολογισμός σε διοικητικό και οικονομικό επίπεδο των υπηρεσιών της Μόνιμης Ελληνικής Αντιπροσωπείας στον ΟΟΣΑ και του Γραφείου του Οικονομικού Συμβούλου στη Γενεύη. Πρόκειται για τα άρθρα 9 έως 11.

Υπάρχουν προβλέψεις σχετικά και με τις θέσεις και τα προσόντα διορισμού της Μόνιμης Ελληνικής Αντιπροσωπείας στον ΟΟΣΑ. Η εν λόγω συμπλήρωση γίνεται λαμβάνοντας υπ’ όψιν τις πραγματικές ανάγκες των υπηρεσιών αυτών και τη βελτίωση του πλαισίου λειτουργίας τους.

Οι βασικές διαφορές σε σχέση με το προηγούμενο σχετικό πλαίσιο εντοπίζονται στα άρθρα 9 έως 13. Πρώτον, μειώνονται οι θέσεις των υπαλλήλων. Δεύτερον, καταργείται η αυθαίρετη απόδοση βαθμών. Τρίτον, γίνεται ακριβής προσδιορισμός των απαιτούμενων τυπικών και ουσιαστικών προσόντων. Τέταρτον, οριοθετείται χρονικά το πλαίσιο των αποσπάσεων. Πέμπτον, προσδιορίζεται για πρώτη φορά το πλαίσιο παράδοσης και παραλαβής της υπηρεσίας από τους επικεφαλής. Έκτον, τίθεται για πρώτη φορά περιορισμός στο ύψος των εξόδων οίκησης μόνιμου αντιπροσώπου στον ΟΟΣΑ.

Όσον αφορά τώρα τα επιχειρηματικά πάρκα, νομίζω ότι το ζήτημα εξαντλήθηκε.

Ως προς τις άδειες τεχνικών επαγγελμάτων, η παράταση της προβλεπόμενης προθεσμίας με λήξη σε ρητή ημερομηνία -η οποία θα είναι κοινή για όλες τις επαγγελματικές τεχνικές δραστηριότητες- την 31η Δεκεμβρίου 2016, γίνεται προκειμένου να καλυφθεί στο μέγιστο δυνατό η ανάγκη μιας τυπικώς λειτουργούσας αγοράς τεχνικών επαγγελματικών δραστηριοτήτων με την ένταξη όσο το δυνατόν περισσότερων επαγγελματιών στις διατάξεις του νέου θεσμικού πλαισίου.

Με τον τρόπο αυτό καλύπτεται το γενικευμένο αίτημα μεγάλου αριθμού τεχνικών επαγγελμάτων, που δεν έχουν ολοκληρώσει τη διαδικασία αντικατάστασης των παλαιών αδειών με νέες. Οπότε, πρόκειται για μια ουσιαστική βοήθεια που πρέπει να παρέχει η Κυβέρνηση, η οποία σκέφτεται όλα τα μήκη και πλάτη της αγοράς.

Όσον αφορά την αρτοποιία, τα είπαμε.

Όσον αφορά τα καζίνο και τα έσοδα, είναι λογικό τα έσοδά τους να διατίθενται για τον ΕΟΤ και για διαφημιστικούς σκοπούς.

Κλείνω, επαναλαμβάνοντας ότι οι Ανεξάρτητοι Έλληνες προσέχουμε πάρα πολύ τις δηλώσεις μας σε σχέση με το Brexit και την επόμενη μέρα. Είμαστε εδώ όλοι μαζί και πρέπει να είμαστε όλοι μαζί, αν θέλετε, όταν υπάρχουν ιδέες και εισηγήσεις για το τι θα κάνουμε στην οικονομία σε σχέση με τη διαχείριση της ανάπτυξης της χώρας με τα νέα δεδομένα της εξόδου της Μεγάλης Βρετανίας, η οποία ειρήσθω εν παρόδω δεν ενεργοποίησε το άρθρο 50. Είναι δικαίωμά της να μην το ενεργοποιήσει, όπως είναι και δημοκρατικό δικαίωμά της να το ενεργοποιήσει, όποτε θελήσει. Αυτό λέει ο νόμος. Οπότε, πιθανόν έως τον Οκτώβριο να έχουμε μια περίοδο αστάθειας και αβεβαιότητας, διότι απ’ ό,τι διάβασα, περιμένουν την εκλογή νέου Πρωθυπουργού.

Αν ισχύσει κάτι τέτοιο, η Ελλάδα θα πρέπει να είναι σε εγρήγορση στα θέματα της οικονομίας, αγορών, τραπεζών, καθώς και στα εργασιακά. Επίσης, θα πρέπει όλοι να προσέχουμε τις δηλώσεις μας και να στηρίζουμε την ελληνική οικονομία, διότι πρέπει να είμαστε κάτω από το ραντάρ και να μη μπούμε πάνω από το ραντάρ. Ας ασχοληθούν όλοι με τη Μεγάλη Βρετανία και εμείς ας ασχοληθούμε με το σπίτι μας.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε τον κ. Καμμένο.

Κύριε Γεωργιάδη, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έχουμε άλλες δύο τροπολογίες μετά τη συζήτηση που είχαμε.

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, το πρόβλημα των τροπολογιών νομίζω ότι πρέπει να λυθεί διακομματικά, διότι πράγματι αυτό συμβαίνει σε κάθε συνεδρίαση. Δεν γίνεται, δηλαδή, ειδικά σε αυτή τη συνεδρίαση. Έρχονται πολλές τροπολογίες Υπουργών την τελευταία στιγμή. Ευκαιρία είναι τώρα, με τη μεταβολή του Κανονισμού, αυτό το πράγμα να διευθετηθεί.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, το πρωί συζητούσαμε τη μεταβολή τμήματος του Κανονισμού, που αφορά, βέβαια, υπηρεσίες της Βουλής. Με την ευκαιρία αυτή γενικεύσαμε και αναφερθήκαμε στο ζήτημα των σχέσεων Βουλής-Κυβέρνησης, ότι εδώ περίπου η Κυβέρνηση κάνει ό,τι θέλει.

Δείτε το λιγάκι, σας παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως, αυτό που λέτε θα το δούμε. Όμως, σας λέω ότι είναι θέμα Κανονισμού.

**ΑΝΔΡΕΑΣ ΛΟΒΕΡΔΟΣ:** Κάναμε παρέμβαση στις έξι η ώρα και είπαμε να σταματήσει αυτό το πράγμα, διότι θα καταφύγουμε στο να μην ψηφίζουμε τίποτα, ακόμα και σωστές τροπολογίες, επειδή γίνεται κατά παρέκκλιση του Κανονισμού και της διαδικασίας που εξασφαλίζει το να καταλαβαίνουμε τι γίνεται και τι ψηφίζουμε. Είπαμε να μην το κάνουμε πεδίο μάχης εδώ. Φυσικά αγνοούμαστε, και η Κυβέρνηση καταθέτει άλλες δύο. Δείτε το, σας παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Θα το συζητήσουμε στη Διάσκεψη των Προέδρων, γιατί ουσιαστικά είναι θέμα Κανονισμού. Σας το λέω.

**ΑΝΔΡΕΑΣ ΛΟΒΕΡΔΟΣ:** Αύριο έχουμε Διάσκεψη.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ.

Καλησπέρα σε όλους. Από ό,τι πληροφορήθηκα έξω ρίχνει χαλάζι και βρέχει. Εδώ μέσα βρέχει τροπολογίες. Και είναι πραγματικά αξιοθαύμαστα τραγικός ο τρόπος με τον οποίο νομοθετεί αυτή η Κυβέρνηση. Ο τρόπος αυτός μοιάζει με κλεφτοπόλεμο. Στη βιτρίνα δείχνουμε Ευρωπαίοι και στο παρασκήνιο κρύβουμε σκελετούς.

Για να γίνω πιο συγκεκριμένος, θα ήθελα να πω τα εξής: Το κυρίως σώμα του νομοσχεδίου αφορά, κατά κύριο λόγο, την εναρμόνιση της χώρας μας με το Κοινοτικό Δίκαιο. Άρα μας δένει περισσότερο με τους Ευρωπαίους εταίρους μας και τις διεθνείς νομοθετικές προδιαγραφές. Μέχρι εδώ όλα καλά.

Έχουμε, όμως, και αυτές τις περιβόητες τροπολογίες της τελευταίας στιγμής. Οι τροπολογίες που καταθέσατε στο συγκεκριμένο νομοσχέδιο επιδιώκουν ακριβώς το αντίθετο, δηλαδή, τη γιγάντωση του κρατισμού, της αδιαφάνειας και της πελατειακής σας λογικής. Λογικό και σύμφωνο προς τις ανάγκες τις επιχειρηματικότητας είναι για παράδειγμα το να απαλλάσσονται από την υποχρέωση δημοσίευσης έκθεσης διαχείρισης οι πολύ μικρές ανώνυμες εταιρείες. Και αναφέρομαι στο άρθρο 4.

Καλή είναι και η εξαίρεση για τις οντότητες δημοσίου ενδιαφέροντος. Πάντα τονίζουμε ότι πρέπει να διευκολύνεται ο ιδιωτικός τομέας σε θέματα γραφειοκρατικής φύσεως.

Επίσης, η διάταξη μεταβολής της ημερομηνίας σύγκλισης της ετήσιας γενικής συνέλευσης για όλες τις Α.Ε., τις ΕΠΕ και τις ΙΚΕ για τη χρήση που έληξε στις 31-12-2015, ήταν εξίσου απαραίτητη. Όλοι γνωρίζουμε ότι υπήρξε μεγάλη καθυστέρηση στην έναρξη της λειτουργίας της εφαρμογής στο «TAXIS» για την υποβολή των φορολογικών δηλώσεων των νομικών προσώπων, πράγμα το οποίο φυσικά αποτελεί κυβερνητική ευθύνη. Δεν είναι η πρώτη φορά, άλλωστε, που το «TAXIS» καθυστερεί να λειτουργήσει εντός των προβλεπόμενων χρονικών περιθωρίων, δημιουργώντας τρομερά προβλήματα στην αγορά.

Αυτό που δεν γνωρίζουμε, όμως, είναι αν πρόκειται για μόνιμες ή προσωρινές αλλαγές.

Επίσης, στο δεύτερο κεφάλαιο του νομοσχεδίου βλέπουμε να ιδρύονται νέες ειδικές υπηρεσίες. Αφορά τις αρμοδιότητές της Γενικής Γραμματείας Δημοσίων Επενδύσεων και των ΕΣΠΑ. Η Ένωση Κεντρώων είναι αντίθετη στην ανούσια διεύρυνση κρατικών υπηρεσιών, ειδικά τη στιγμή που τα δημοσιονομικά μας έχουν εκτροχιαστεί προ πολλού.

Νομίζουμε ότι η υπάρχουσα δομή αξιοποίησης των επενδυτικών προγραμμάτων ήταν αρκετή για να αντιμετωπιστούν οι ανάγκες των επενδυτικών υποδομών αλλά και του ΕΣΠΑ. Παρ’ όλα αυτά, δεν το βλέπουμε αρνητικά.

Αυτό που λείπει από το δημόσιο, κυρίες και κύριοι, είναι η οργάνωση και ο εξορθολογισμός των υπαρχουσών δομών. Δεν λείπει άλλη μία υπηρεσία ή άλλη μία γραμματεία. Αυτή τη στιγμή πρέπει να ψάχνουμε πώς να μικρύνουμε το κράτος και όχι πώς να το μεγαλώσουμε. Το μεγάλο και αναποτελεσματικό κράτος μας έφτασε στο σημείο που έχουμε φτάσει αυτή την στιγμή.

Η ουσία, όμως, του τρέχοντος νομοσχεδίου, όπως άφησα να εννοηθεί στην αρχή, δεν είναι τόσο στο κυρίως σώμα του, αλλά στις τροπολογίες που κατέθεσε η Κυβέρνηση. Η αλήθεια είναι ότι μας έχετε συνηθίσει σε αυτή την τακτική και μάλιστα ακόμη και πριν από λίγα λεπτά καταθέσατε δύο νέες τροπολογίες. Σε ανύποπτα νομοσχέδια καταθέτετε νοηματολογικά άσχετες τροπολογίες, που θα μπορούσαν βέβαια να αποτελέσουν και ολόκληρα σχέδια νόμου.

Ποιος είναι ο σκοπός αυτής της τακτικής; Να διογκώσετε το κράτος φυσικά, να διευρύνετε τις πελατειακές σας σχέσεις με όσο το δυνατό μικρότερη δημοσιότητα, αυτό δηλαδή που λέει ο κόσμος «στη ζούλα». Ευελπιστείτε ότι οι ωφελούμενοι από αυτές τις διατάξεις θα πάρουν το μέρος σας σε πολιτικό επίπεδο, ώστε να παραμείνετε περισσότερο καιρό στην εξουσία. Σαράντα χρόνια τα ίδια και τα ίδια.

Θα σταθώ στα πιο σημαντικά σημεία. Με την τροπολογία σας υπ’ αριθμόν 500/27 της 21-6-2016 προσλαμβάνετε στο δημόσιο με ατομικές συμβάσεις όσους εργάζονται ως ιδιωτικοί υπάλληλοι εταιρειών φύλαξης και καθαριότητας για τις ανάγκες του Υπουργείου Εργασίας. Επί λέξει αναφέρετε ότι προσλαμβάνετε φυσικά πρόσωπα που εργάζονταν στον καθαρισμό ή τη φύλαξη φορέων του Υπουργείου Εργασίας, βάσει οποιασδήποτε έννομης σχέσης ή σύμβασης συναφθείσας είτε απευθείας με τους φορείς αυτούς είτε με τρίτα φυσικά ή νομικά πρόσωπα, στα οποία έχει ανατεθεί η παροχή υπηρεσιών καθαριότητας ή φύλαξης των φορέων του Υπουργείου Εργασίας. Αυτό μάλιστα, όπως ομολογείτε, συμβαίνει κατά παρέκκλιση οποιασδήποτε μέχρι σήμερα ισχύουσας νομοθεσίας, η οποία ενδεχομένως θα παρεμπόδιζε και την ενέργειά σας αυτή.

Τα φυσικά αυτά πρόσωπα, ο αριθμός των οποίων μας είναι παντελώς άγνωστος, προσλαμβάνονται πλέον στο δημόσιο με ατομικές συμβάσεις. Γίνονται μισθωτοί και αμείβονται όσο ένας νεοπροσλαμβανόμενος μόνιμος υπάλληλος του δημοσίου, συμπεριλαμβανομένων και των εργοδοτικών εισφορών. Επιβαρύνεται, δηλαδή, απευθείας ο κρατικός προϋπολογισμός.

Γιατί το κάνετε αυτό; Γιατί, δηλαδή, προσλαμβάνετε στο δημόσιο ιδιώτες υπαλλήλους, οι οποίοι εργάζονταν για το δημόσιο με τη μέθοδο εξωτερικής συνεργασίας, δηλαδή το γνωστό outsourcing;

Διαβάζουμε την αιτιολογική σας έκθεση. Η πρώτη σας δικαιολογία είναι ότι η πρόσληψή τους θα κοστίσει λιγότερο στο δημόσιο από το να αναθέτουμε σε εξωτερικές εταιρείες τις εργασίες.

Η δεύτερη δικαιολογία σας είναι ότι οι συγκεκριμένοι υπάλληλοι ήταν χαμηλά αμειβόμενοι, επομένως η κοινωνική σας ευαισθησία επιβάλλει την πρόσληψή τους στο δημόσιο.

Σας ρωτώ, λοιπόν: Πού ξέρετε ότι συμφέρουν το κράτος αυτές οι προσλήψεις στο δημόσιο; Δεν μας καταθέτετε κανένα τεκμηριωμένο στοιχείο. Στην έκθεση του Γενικού Λογιστηρίου του Κράτους, την οποία υποχρεούστε να συμπεριλάβετε στην τροπολογία, αναφέρετε γενικόλογα για δαπάνες, οι οποίες θα επιβαρύνουν τον κρατικό προϋπολογισμό. Δεν υπάρχει ούτε μία αναφορά για το ακριβές κόστος αυτών των προσλήψεων, ούτε βρίσκει κανείς αναφορά για το συνολικό κόστος των ισχυουσών συμβάσεων με τους ιδιωτικούς φορείς φύλαξης και καθαριότητας.

Επομένως πείτε μας πώς δηλώνετε με τέτοια αυτοπεποίθηση ότι θα κοστίσει λιγότερο στον φορολογούμενο πολίτη.

Έχω καταθέσει σχετική επίκαιρη ερώτηση προς τον Υπουργό και αναμένω την απάντησή του. Καταθέτω και για τα Πρακτικά τη σχετική ερώτηση προς διευκόλυνσή σας.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προφανώς έχετε διαβάσει κάποια κρυστάλλινη σφαίρα ή έχετε δημιουργήσει στο Υπουργείο μια γραμματεία μαντικής τέχνης, γιατί δεν εξηγείται διαφορετικά πώς τεκμηριώνετε αυτές τις νέες προσλήψεις. Και απορούμε εάν τρέφετε τέτοιον σεβασμό για το δημόσιο χρήμα.

Αν ήταν δική σας αυτή η επιχείρηση, πριν κάνετε οποιαδήποτε πρόσληψη δεν θα εξετάζατε πρώτα πώς θα πληρώσετε τους νέους υπαλλήλους; Εδώ, ξέρετε ότι δεν τους πληρώνετε, προφανώς, από την τσέπη σας. Παίρνουμε δανεικά για να κλείσουμε την τρύπα του χρέους, η οποία μεγαλώνει συνεχώς και, δυστυχώς, λεηλατείτε τα δημόσια ταμεία. Αν, όμως, ήταν η δική σας τσέπη, θα σας ένοιαζε και θα το εξετάζατε με τεκμήρια και αριθμούς. Με τα χρήματα άλλων, όμως, είστε γενναιόδωροι. Μπράβο σας, έχετε μεγάλη καρδιά! Και βλέπουμε ότι αυτή σας η μεγάλη καρδιά και αυτή η γενναιοδωρία με τα χρήματα του φορολογούμενου πολίτη εμφανίζεται και στην τροπολογία 499/26.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Διαβάζουμε το άρθρο που τιτλοφορείται «Ρυθμίσεις για την Έρευνα». Εκεί η Γενική Γραμματεία Έρευνας και Τεχνολογίας είναι πλέον ελεύθερη να χρηματοδοτεί λειτουργικά έξοδα ερευνητικών κέντρων και των τεχνολογικών φορέων. Τρεις αράδες στο τέλος της τροπολογίας αρκούν για να κάνει η Κυβέρνηση τη δουλειά που θέλει. Φυσικά πουθενά δεν βλέπουμε το ύψος του ποσού που θέλετε να δώσετε και δεν γνωρίζουμε ποιοι ερευνητικοί φορείς είναι εκείνοι που θέλετε να χρηματοδοτήσετε. Λευκή επιταγή, δηλαδή.

Σας ζήτησα στην επιτροπή να μας καταθέσετε τη λίστα με τους ερευνητικούς φορείς που θέλουν να χρηματοδοτήσουμε τα έξοδά τους. Ουδέποτε τη λάβαμε. Υπάρχουν ευρωπαϊκά προγράμματα, υπάρχει ο ιδιωτικός τομέας που θέλει να χρηματοδοτήσει ερευνητικές προσπάθειες, υπάρχει ακόμη και ο ΕΛΚΕ που έχει δώσει κοντά στο 1 δισεκατομμύριο τα τελευταία δεκαπέντε χρόνια για τη χρηματοδότηση της έρευνας σύμφωνα με τους ισολογισμούς του. Μας λέτε ότι δεν σας φθάνουν αυτά και βάζετε χέρι στον κρατικό προϋπολογισμό απευθείας, χωρίς να μας λέτε ούτε το ύψος του ποσού που θέλετε να δώσετε ούτε τους φορείς που θέλετε να χρηματοδοτήσετε.

Ωστόσο, για να μην είμαστε άδικοι, στην έκθεση του Γενικού Λογιστηρίου, στην πρώτη σελίδα της ειδικής έκθεσης, στη σελίδα 19, προβλέπεται ρητά ένα επίδομα για τον προϊστάμενο του νέου τμήματος στην Διεύθυνση Διά Βίου Μάθησης, ένα επίδομα θέσεως ευθύνης 3.700 ευρώ. Και εμείς καλούμαστε να ψηφίσουμε αυτό το προκλητικό ποσό, τη στιγμή που κάποιοι συμπολίτες μας τρώνε από τα σκουπίδια.

Μοιράζετε bonus εδώ και εκεί, διασπαθίζετε το δημόσιο χρήμα σε φυσικά πρόσωπα, σε φορείς και δημόσιους οργανισμούς και διαδίδετε στην κοινωνία ότι μας φταίνε οι ξένοι, οι κακοί δανειστές, οι οποίοι μας πίνουν το αίμα. Βρίσκετε εξιλαστήρια θύματα, τυφλώνετε τους ελάχιστους πλέον οπαδούς που σας έχουν απομείνει, για να φτιάξετε μια κουρτίνα πίσω από την οποία θα μοιράζετε το κρατικό χρήμα σαν χαρτοπόλεμο στα αγαπημένα σας παιδιά.

Εν κατακλείδι, από όλα τα παραπάνω βλέπουμε ένα και μόνο πράγμα: Προσπαθείτε εναγωνίως να συρρικνώσετε τον ιδιωτικό τομέα, να τον αφαιμάξετε και να μεταβιβάσετε στο κράτος τις αρμοδιότητες που είχαν μέχρι πρότινος οι ιδιώτες. Αντί να αναβαθμίσετε τις συνθήκες εργασίας του ιδιωτικού τομέα, αντί να κάνετε ουσιαστικές αναπτυξιακές παρεμβάσεις, κατηγορείτε ευθέως την ιδιωτική πρωτοβουλία και γιγαντώνετε το κράτος, λέγοντας ότι οι συνθήκες εργασίας στο δημόσιο είναι καλύτερες. Μα, εσείς και οι προηγούμενες κυβερνήσεις έκαναν προνομιακό χώρο εργασίας το δημόσιο τομέα έναντι του ιδιωτικού.

Η εργασιακή κατάντια του ιδιωτικού τομέα που βλέπουμε σήμερα, δεν προέκυψε διά μαγείας ούτε είναι φυσική καταστροφή. Αν θέλατε να βελτιώσετε τον ιδιωτικό τομέα, θα το είχατε ήδη πράξει. Ο ιδιωτικός τομέας, όμως, δεν σας εγγυάται ψηφοφόρους και πελάτες, οπότε η ελευθερία της ιδιωτικής πρωτοβουλίας δύσκολα καπελώνεται από κόμματα και πολιτευτές. Επομένως ας τον αφήσουμε τον ιδιωτικό τομέα στη μοίρα του κι ας φροντίσουμε τα δικά μας παιδιά, την κρατική μηχανή.

Ονειρεύεστε ένα τεράστιο κράτος, ένα αδιαφανές πελατειακό μεγαθήριο που θα εξυπηρετεί μόνο τους φίλους της εκάστοτε κυβέρνησης. Φυσικά, αυτό δεν είναι το μόνο σας μέλημα, γιατί, όπως είπα και πριν, σαράντα χρόνια κρατάει αυτή η δουλειά. Αυτή είναι η αιτία της σημερινής σήψης και της παρακμής.

Η Ένωση Κεντρώων επιθυμεί εξυγίανση των παθογενειών του δημόσιου τομέα, συρρίκνωση των περιττών λειτουργιών του κράτους, ευελιξία και στοχευμένη λειτουργία των εκάστοτε κρατικών φορέων. Αφήστε επιτέλους την οικονομία να ανασάνει. Σταματήστε να καλλιεργείτε παράσιτα στις πλάτες ελάχιστων παραγωγικών ανθρώπων που έχουν απομείνει αυτή τη στιγμή στη χώρα μας.

Θα κλείσω με ένα σχόλιο για τον εκλογικό νόμο που αναμένεται να κατατεθεί και που είναι το κυρίως θέμα της επικαιρότητας μαζί με το Brexit.

Θα αναφέρω επιγραμματικά κάποια νούμερα από τη δημοσκόπηση της «PUBLIC ISSUE», η οποία διεξήχθη συγκεκριμένα για τον εκλογικό νόμο. Ξεκινάμε με το γενικό, δηλαδή ότι το 86% των πολιτών πιστεύει ότι οδεύουμε σε λάθος κατεύθυνση, δηλαδή εννέα στους δέκα. Το 69% με 70% είναι απαισιόδοξο για την οικονομική κατάσταση που θα ακολουθήσει. Το 90% είναι κατά του υφιστάμενου εκλογικού συστήματος και το 60% είναι υπέρ της απλής αναλογικής. Επτά στους δέκα, 71% συγκεκριμένα, επιθυμούν κυβερνήσεις συνεργασίας, όταν το 1996 αυτό το ποσοστό ήταν στο 46% και το 2006 ήταν στο 55%, οπότε βλέπετε ότι ωριμάζει ο ελληνικός λαός και επιθυμεί κυβερνήσεις συνεργασίας.

Με λίγα λόγια, φτιάξτε την απλή αναλογική και ανοίξτε τον δρόμο για τις συνεργασίες, γιατί μόνο έτσι θα έλθει η ανάπτυξη στη χώρα μας, μόνο έτσι θα έλθουν επενδύσεις και μόνο έτσι θα έλθει η πολιτική σταθερότητα.

Φυσικά και θα ψηφίσουμε υπέρ της εναρμόνισης της χώρας μας με το Κοινοτικό Δίκαιο -αναφέρομαι στα πρώτα οκτώ άρθρα- αλλά θα καταψηφίσουμε τα άρθρα και τις τροπολογίες που είναι καθαρά ρουσφετολογικού χαρακτήρα.

Καταθέτω για τα Πρακτικά τα σχετικά στοιχεία από τη δημοσκόπηση.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ τον κ. Γεωργιάδη, με τον οποίο ολοκληρώνεται ο κύκλος των ειδικών αγορητών.

Σας ενημερώνω ότι οι ομιλητές είναι ελάχιστοι. Πριν προχωρήσουμε στους ομιλητές, ζήτησαν τον λόγο οι δύο Υπουργοί, ο κ. Σκουρλέτης και ο κ. Αλεξιάδης. Θα μιλήσουν για τροπολογίες, αν δεν κάνω λάθος. Ήδη το Προεδρείο έχει μια εικόνα σ’ ό,τι αφορά κάποιους Κοινοβουλευτικούς Εκπροσώπους, οι οποίοι ζήτησαν να μιλήσουν αύριο. Θα παρακαλούσα όσοι το επιθυμούν να μιλήσουν σήμερα, ώστε να προγραμματίσουμε τη δουλειά, γιατί έχουμε τρεις ομιλητές, δύο Υπουργούς και ενδεχομένως και τον κ. Σταθάκη, ο οποίος μπορεί να παρέμβει σήμερα. Επομένως η διαδικασία θα λήξει λίαν συντόμως. Θα παρακαλούσα, λοιπόν, όποιοι εκ των Κοινοβουλευτικών Εκπροσώπων θέλουν να τοποθετηθούν απόψε, να μας το δηλώσουν.

Κύριε Σκουρλέτη, έχετε τον λόγο. Πόσο χρόνο θέλετε; Δύο, πέντε λεπτά;

**ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ένα-ενάμισι λεπτό, κύριε Πρόεδρε. Σας ευχαριστώ.

Θα μιλήσω για την τροπολογία με γενικό αριθμό 523 και ειδικό 45, που αφορά στην παράταση του καθεστώτος των ενεργειακών επιθεωρητών κατά ένα μήνα. Θα μου πείτε: Γιατί κατά ένα μήνα; Λήγει στο τέλος του Ιουνίου και το παρατείνουμε για έναν μήνα ακριβώς, διότι ήδη έχουμε ολοκληρώσει μια νέα προσέγγιση στο θέμα των ενεργειακών επιθεωρητών, η οποία θα κατατεθεί σε νομοσχέδιο του Υπουργείου Ενέργειας και Περιβάλλοντος τις αμέσως επόμενες ημέρες, αλλά αντιλαμβάνεστε ότι δεν θα μπορούσε να προκύψει κάποιο κενό σε σχέση με τους ενεργειακούς επιθεωρητές, μιας και η δουλειά τους είναι άμεσα συνυφασμένη με ζητήματα έκδοσης πιστοποιητικών ενέργειας και ταυτόχρονα αυτά χρησιμοποιούνται στις μεταβιβάσεις ακινήτων, ενοικιάσεις ακινήτων κ.λπ.. Άρα, κρίθηκε σκόπιμο να δώσουμε αυτόν τον έναν μήνα.

Βεβαίως θα θέλαμε να σας ανακοινώσουμε ότι τις αμέσως επόμενες μέρες, θα παρουσιαστεί μια εντελώς νέα συνολική προσέγγιση, που θα απαντάει οριστικά πια σ’ ένα ζήτημα, το οποίο πήγαινε από μετάθεση σε μετάθεση, από παράταση σε παράταση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σκουρλέτη.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα ήθελα να μιλήσω για τέσσερις τροπολογίες, κύριε Πρόεδρε. Κάποιες είναι άλλων Υπουργών, δηλαδή είναι του κ. Χουλιαράκη και του κ. Τσακαλώτου, αλλά επειδή δεν μπορούσαν να έλθουν, θα μιλήσω εγώ γι’ αυτές.

Η πρώτη, είναι η 524/46 τροπολογία που έχει σχέση με τη δυνατότητα να παρέχει στοιχεία το Υπουργείο Οικονομικών σε εξουσιοδοτημένο προσωπικό της ΗΔΙΚΑ, της Ηλεκτρονικής Διακυβέρνησης Κοινωνικής Ασφάλισης, στον Γενικό Επιθεωρητή Δημόσιας Διοίκησης και σε υπαλλήλους του Σώματος Επιθεωρητών-Ελεγκτών Δημόσιας Διοίκησης και σε άλλα όργανα που ελέγχουν, που διενεργούν ελέγχους δηλώσεων περιουσιακής κατάστασης. Η μία τροπολογία είναι αυτή.

Η δεύτερη, είναι η 518/40 η οποία περιέχει τέσσερα άρθρα.

Στο πρώτο άρθρο, ρυθμίζονται θέματα αξιολόγησης του προσωπικού της ΓΓΔΕ, διότι δεν έχει γίνει αξιολόγηση την τελευταία τετραετία.

Το δεύτερο άρθρο της τροπολογίας, λύνει θέματα σε σχέση με την παράταση της προθεσμίας που αφορούσε τις κατασκευές των καταστημάτων στην ακτή Κουμουνδούρου.

Το τρίτο άρθρο, λύνει θέματα μεταβίβασης της εταιρείας «ΠΑΡΑΚΤΙΟ ΜΕΤΩΠΟ Α.Ε.» στην ΕΤΑΔ, όπως θέματα φορολογικών απαλλαγών, τακτοποίησης ιδιοκτησιακών στοιχείων, διότι ανήκαν στη «ΕΛΛΗΝΙΚΟ Α.Ε.», όπως το στοιχείο ΙΣΤ΄ που αναφέρει, όπως θέματα φορολογικά, θέματα εκπιπτόμενων αποσβέσεων που ίσχυαν για την προηγούμενη εταιρεία και πρέπει να ισχύουν και για την ΕΤΑΔ και απαλλαγή από άμεσους και έμμεσους φόρους.

Τέλος το άρθρο 4, είναι σημαντικό για τις τουριστικές επιχειρήσεις, γιατί δίνει τη δυνατότητα μέχρι τις 31-12-2016, για επιχειρήσεις που μεταξύ αυτών και του αιγιαλού υπάρχει δημόσιο κτήμα και υπήρχαν διάφορα προβλήματα, να μισθωθεί αυτό το δημόσιο κτήμα, με αίτηση που πρέπει να κάνουν εντός δύο μηνών από τη δημοσίευση του νόμου. Αυτό αφορά η συγκεκριμένη τροπολογία.

Η τροπολογία 519/41, προβλέπει παράταση προθεσμιών για να μπορέσουν οι υπηρεσίες που ασχολούνται με την καταγραφή της δημόσιας περιουσίας, να καταγράψουν τη δημόσια περιουσία κατά δεκαοκτώ μήνες επιπλέον, μέχρι 31-12-2017 η προθεσμία υποχρέωσης διαγραφής της προκαταρκτικής οριογραμμής αιγιαλού, κατά δώδεκα μήνες η προθεσμία της υποχρέωσης ελέγχου της υπόλοιπης προκαταρτικής οριογραμμής και επιβολής πρότασης για την τελική οριογραμμή σε περιπτώσεις εμφανούς εσφαλμένης προκαταρκτικής και κατά δώδεκα επιπλέον μήνες η προθεσμία εντός της οποίας είναι δυνατή η έκδοση απόφασης για την οριστική γραμμή αιγιαλού από την επιτροπή καθορισμού αιγιαλού. Είναι προθεσμίες που χρειάζονται για την ασφαλή κατοχύρωση της περιουσίας του δημοσίου.

Τέλος, η προθεσμία που αφορά το Υπουργείο Παιδείας -είναι η τροπολογία 520/42- λύνει το πρόβλημα των εκπαιδευτικών που μέχρι 31-12-2015 είχαν επανακαταταχθεί σε άλλο βαθμό καθηγητών. Είναι περίπου χίλια εξακόσια άτομα. Στη 1-1-2016, θα έβγαιναν 135 ευρώ λιγότερο. Αν αυτό εδώ το λύναμε μέσα στον Ιούνιο, θα μένανε τον Ιούνιο απλήρωτοι. Έτσι προβλέπουμε να βγει μια κοινή υπουργική απόφαση Υπουργών Οικονομικών και άλλων Υπουργών, για να τακτοποιήσουμε το θέμα της επιστροφής, δηλαδή για να μη μείνουν οι άνθρωποι απλήρωτοι τον Ιούνιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Σταθάκη, θα ζητήσετε τον λόγο για κάποιες νομοτεχνικές βελτιώσεις ή εφ’ όλης της ύλης;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα κάνω την ομιλία μου.

**ΠΡΟΕΔΡΕΥΩΝ (Γεώργιος Λαμπρούλης):** Όπως επιθυμείτε, δεν υπάρχει θέμα.

**ΜΑΞΙΜΟΣ ΧΑΡΑΚΟΠΟΥΛΟΣ:** Πόσοι Βουλευτές είναι να μιλήσουν; Αν είναι ελάχιστοι ας μιλήσουν και ας κλείσει ο κύριος Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Δεκτή η πρόταση. Είναι τρεις Βουλευτές να μιλήσουν. Να δώσουμε τον λόγο στους Βουλευτές και μετά στον κύριο Υπουργό.

Κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε επί της αρχής το νομοσχέδιο του Υπουργείου Ανάπτυξης, που αφορά την ενσωμάτωση κοινοτικών οδηγιών. Αν όμως υπάρχει μια αρχή που διέπει τον τρόπο που νομοθετεί αυτή η Κυβέρνηση, είναι μόνο οι εκπρόθεσμες τροπολογίες, όπως αυτή του Υπουργείου Παιδείας, η οποία ενσωματώθηκε στο υπό συζήτηση άσχετο με την παιδεία νομοσχέδιο.

Όσο για τον κοινοβουλευτικό έλεγχο, αυτός έχει υποβαθμιστεί από την απροθυμία Υπουργών να προσέλθουν στη Βουλή, για να απαντήσουν σε ερωτήσεις Βουλευτών. Δυστυχώς πολλοί Υπουργοί θεωρούν πια τον κοινοβουλευτικό έλεγχο, τις επίκαιρες ερωτήσεις, πάρεργο, ενώ μετά τις πράξεις νομοθετικού περιεχομένου και τις συνήθεις πια διαδικασίες κατεπείγοντος για τη ψήφιση των νομοσχεδίων, δεν υπάρχει σχέδιο νόμου χωρίς εκπρόθεσμες υπουργικές τροπολογίες.

Με τέτοιες εκπρόθεσμες υπουργικές τροπολογίες, με φωτογραφικές διατάξεις επιχειρούνται σκανδαλώδεις διευθετήσεις, τακτοποιήσεις ημετέρων, όπως αυτή με το άρθρο 41, για τον καθορισμό προσόντων του γενικού διευθυντή στη Σιβιτανίδειο Σχολή. Θα αναφερθώ συγκεκριμένα στη συνέχεια επ’ αυτού.

Θέλω όμως, κύριε Πρόεδρε, κι απ’ αυτό το Βήμα να καυτηριάσω τον τρόπο που νομοθετεί το Υπουργείο Παιδείας, γεγονός που μας οδήγησε στην αποχώρηση από τον καλούμενο «εθνικό διάλογο για την παιδεία». Η σημερινή εκπρόθεσμη τροπολογία με άσχετες ρυθμίσεις είναι ενδεικτική της προχειρότητας και της έλλειψης προγραμματισμού και στόχευσης.

Φέρνετε για μια ακόμα φορά παράταση στη θητεία των σχολικών συμβούλων. Προφανώς η παράταση είναι επιβεβλημένη, καθώς σε διαφορετική περίπτωση την 1η Σεπτεμβρίου δεν θα υπήρχαν σχολικοί σύμβουλοι. Αναδεικνύεται όμως έτσι η έλλειψη προγραμματισμού στο ζήτημα των επιλογών στελεχών εκπαίδευσης.

Η δικαιολογία που ψελλίζετε στην εισηγητική έκθεση ότι δήθεν δεν υπάρχει θεσμικό πλαίσιο επιλογής των σχολικών συμβούλων, είναι κραυγαλέο ψέμα. Υπάρχει ο ν.3848/2010, που εξακολουθεί να είναι σε ισχύ για το πλαίσιο επιλογής των σχολικών συμβούλων. Απλά ο ΣΥΡΙΖΑ ψάχνεται, καθώς μια μερίδα του έχει αρνητική άποψη για τον θεσμό των σχολικών συμβούλων. Ίσως γιατί οι σχολικοί σύμβουλοι είναι από εκείνους που έχουν αξιολογηθεί και ως γνωστόν ο ΣΥΡΙΖΑ απεχθάνεται την αξιολόγηση. Άλλωστε η υποτίμηση του θεσμού από πλευράς Κυβέρνησης αποτυπώθηκε στον ν.4354/2015, που προβλέπει επίδομα θέσης σχολικού συμβούλου χαμηλότερο και από εκείνο του διευθυντή λυκείου. Η υποβάθμιση δεν είναι μόνο οικονομική αλλά κυρίως ηθική και πάντως παντελώς άδικη.

Στην εισηγητική έκθεση του παρόντος νομοσχεδίου, οι θέσεις των συμβούλων χαρακτηρίζονται νευραλγικές. Πώς συμβιβάζεται με τη νευραλγική θέση η μείωση του επιδόματος ευθύνης και μάλιστα μόνο για τους σχολικούς συμβούλους ανάμεσα σε όλα τα στελέχη της εκπαίδευσης; Εμείς, κυρίες και κύριοι συνάδελφοι, ως Νέα Δημοκρατία, πιστεύουμε στην αξιοκρατία και στην αριστεία. Στηρίζουμε τον θεσμό των σχολικών συμβούλων και το μόνο που συζητάμε είναι η αναβάθμιση του θεσμού.

Όσον αφορά στην επαναφορά της τρίτης ανάθεσης μαθημάτων προς διδασκαλία σε εκπαιδευτικούς της δευτεροβάθμιας εκπαίδευσης, που είχε καταργηθεί επί Νέας Δημοκρατίας, προφανώς εντάσσεται στην αγωνιώδη προσπάθειά σας εξοικονόμησης ανθρώπινου δυναμικού. Οι κατά καιρούς εξαγγελίες σας για προσλήψεις είκοσι χιλιάδων εκπαιδευτικών από το ερχόμενο έτος, αποδεικνύονται λόγια του αέρα.

Μετά τις δηλώσεις του Υφυπουργού, κ. Πελεγρίνη, για τον κίνδυνο να μην ανοίξουν σχολεία το νέο έτος, όλες οι κινήσεις σας, από την υποβάθμιση των ολοήμερων σχολείων και τον διπλασιασμό των μαθητών για την ίδρυση νηπιαγωγείων, μέχρι την επαναφορά της τρίτης ανάθεσης, αυτόν τον στόχο υπηρετούν. Την εξοικονόμηση προσωπικού.

Έρχομαι τώρα στην περιβόητη ρύθμιση του άρθρου 41, που έχει οσμή σκανδάλου. Στην εισηγητική έκθεση αναφέρεται ότι «επέρχονται τροποποιήσεις στα προσόντα του γενικού διευθυντή της Σιβιτανιδείου Σχολής, προκειμένου να εναρμονιστούν στις σύγχρονες απαιτήσεις της επαγγελματικής εκπαίδευσης σύμφωνα με τα ευρωπαϊκά πρότυπα».

Αλήθεια, κύριε Υπουργέ, ποια ευρωπαϊκά πρότυπα επιβάλλουν μπαλτά στην προϋπόθεση γνώσης ξένης γλώσσας για την ανάληψη μιας τέτοιας θέσης ευθύνης;

Γιατί η φωτογραφική αυτή ρύθμιση δεν κάνει τίποτα άλλο, από το να εξαφανίζει με μπαλτά από τα προσόντα την υποχρέωση να έχει ο γενικός διευθυντής επαρκή γνώση μιας τουλάχιστον ξένης γλώσσας από τις ομιλούμενες στην Ευρωπαϊκή Ένωση, που αξιώνει η ως τώρα ισχύουσα νομοθεσία.

Εδώ, κυρίες και κύριοι συνάδελφοι, βρίσκεται και το μυστικό της φωτογραφικής διάταξης. Επιχειρείτε να νομιμοποιήσετε εκ των υστέρων τις επιλογές σας; Αν όχι, προς τι η ρύθμιση; Ράβετε τον νόμο με βάση τα μέτρα του διευθυντή, του πρώην Υπουργού, του κ. Μπαλτά, που τοποθετήσατε ως διευθυντή στη Σιβιτανίδειο; Αυτή, λοιπόν, είναι η ηθική της Aριστεράς; Αν αδυνατεί ο εκλεκτός μας να περάσει τον πήχη για την κατάληψη μιας θέσης, απλά κατεβάζουμε τον πήχη των προσόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, λέγοντας ότι δεν συμφωνούμε επίσης με τη ρύθμιση, που δίνει το δικαίωμα σε εκπαιδευτικό της πρωτοβάθμιας εκπαίδευσης να γίνει διευθυντής σε ΙΕΚ, δηλαδή σε δομή μεταλυκειακού επιπέδου. Άλλωστε η ρύθμιση έρχεται σε αντίθεση με το αμέσως προηγούμενο άρθρο, που αναφέρει ότι ο γενικός διευθυντής στη Σιβιτανίδειο Σχολή που έχει ΕΠΑΛ και ΙΕΚ, πρέπει να είναι εκπαιδευτικός δευτεροβάθμιας ή και τριτοβάθμιας εκπαίδευσης.

Τέλος, ως προς τη νομιμοποίηση των παλαιότερων αποφάσεων χρηματοδότησης από τη Γενική Γραμματεία Διά Βίου Μάθησης και Νέας Γενιάς, θα πρέπει ο κύριος Υπουργός να μας γνωστοποιήσει, ποιες αποφάσεις επιχορήγησης νομιμοποιούνται εκ των υστέρων, σε ποιες ΜΚΟ δόθηκαν αυτά τα χρήματα και με ποια αιτιολογία, διαφορετικά η Βουλή θα λειτουργήσει ως κολυμβήθρα του Σιλωάμ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χαρακόπουλο.

Τον λόγο έχει ο κ. Μαυρωτάς από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα σβήνουμε το πρώτο κεράκι στην τούρτα των capital controls, που επιβλήθηκαν πέρυσι τέτοια μέρα. Φαίνεται σαν να πέρασαν εκατό χρόνια, που κόστισαν και 100 δισεκατομμύρια κατά τον κ. Ρέγκλινγκ. Περασμένα ναι, ξεχασμένα όμως, όχι, κυρίως για τις εταιρείες που κλείνουν η μία μετά την άλλη σε ένα ανεξέλεγκτο ντόμινο.

Πάμε όμως και στο συγκεκριμένο νομοσχέδιο. Το νομοσχέδιο περιέχει σειρά ρυθμίσεων του Υπουργείου Οικονομίας, Ανάπτυξης και Τουρισμού, ένα μπουκέτο ετερόκλητων και αποσπασματικών διατάξεων για διάφορα θέματα, όπου έχουν αναμειχθεί δύο σημαντικές οδηγίες με εκκρεμότητες του Υπουργείου Οικονομίας και όχι μόνο. Έχει και κάποια θετικά, όπως για παράδειγμα τις ρυθμίσεις Γενικής Γραμματείας Βιομηχανίας, που κινούνται ως επί τω πλείστον σε θετική κατεύθυνση. Παρεισέφρησαν και κάποια ζητήματα, που έχουν να κάνουν με την παιδεία και την έρευνα ως επείγουσες τροπολογίες, που ενσωματώθηκαν ως άρθρα. Το Υπουργείο Παιδείας, πιστό στην παράδοση, φέρνει σε κάθε νομοσχέδιο και από μία τροπολογία. Με αυτή θα ασχοληθώ εδώ πέρα.

Στο άρθρο 39, η θητεία των υπηρετούντων σχολικών συμβούλων παρατείνεται ως τις 28-2-2017. Τελικά τους θέλουμε τους σχολικούς συμβούλους ή η νέα παράταση, κρύβει τη διάθεση για σταδιακή κατάργηση του θεσμού, όπως διαφάνηκε και στην Επιτροπή Μορφωτικών Υποθέσεων πριν μερικούς μήνες; Θα παίξουν οι σχολικοί σύμβουλοι κάποιο ρόλο στις διαδικασίες της αξιολόγησης; Αυτή η πολιτική παρατείνει την αβεβαιότητα χιλιάδων ανθρώπων και κλείνει τις πόρτες σε πιθανώς καινούργιους. Εδώ φαίνεται και η αδυναμία του Υπουργείου να καταρτίσει έγκαιρα ένα ολοκληρωμένο σύστημα επιλογής και τοποθέτησης σχολικών συμβούλων. Πηγαίνει από παράταση σε παράταση σχεδόν ενάμιση χρόνο μετά την εκλογή ΣΥΡΙΖΑ-ΑΝΕΛ στην εξουσία.

Πάμε στην επαναφορά της τρίτης ανάθεσης των εκπαιδευτικών. Είναι προφανές, πως γίνεται για την κάλυψη κενών ωρών διδασκαλίας και για τη μείωση του αριθμού των αναπληρωτών. Δεν έχει προηγηθεί όμως ούτε επιστημονική μελέτη από το Ινστιτούτο Εκπαιδευτικής Πολιτικής και αυτό δεν έχει γίνει ούτε καν για τη δεύτερη ανάθεση. Το κακό είναι ότι η αλλαγή αυτή, γίνεται χωρίς σχέδιο και χωρίς διάλογο με τους εκπαιδευτικούς, στα μουλωχτά.

Κατάργηση του άρθρου 71 του ν.4386/2016 που μόλις πριν λίγο καιρό ψηφίσαμε. Άλλο ένα δείγμα κακής νομοθέτησης. Ψηφίζουμε και ξεψηφίζουμε. Η Κυβέρνηση νομοθετεί στο πόδι και μετά αποσύρει τις διατάξεις ως μη εφαρμόσιμες.

Αποσύρετε, λοιπόν, το άρθρο 71 του ν. 4386/2016, σχεδόν ενάμιση μήνα από τη δημοσίευσή του στο ΦΕΚ. Όπως αναφέρει η αιτιολογική έκθεση, η εν λόγω διάταξη δεν μπορεί να εφαρμοστεί. Δεν το ήξερε αυτό, όμως, ο κ. Φίλης;

Το άρθρο 41, αφορά τον καθορισμό προσόντων γενικού διευθυντή της Σιβιτανιδείου Δημόσιας Σχολής Τεχνών και Επαγγελμάτων, ακούστηκε και από τον προηγούμενο ομιλητή. Ο γενικός διευθυντής πρέπει να είναι εκπαιδευτικός και να έχει, τουλάχιστον, δέκα έτη προϋπηρεσίας στη δημόσια δευτεροβάθμια και τριτοβάθμια εκπαίδευση.

Ρωτώ. Γιατί προϋπηρεσία μόνο στον δημόσιο τομέα; Δηλαδή ένας καταξιωμένος εκπαιδευτικός με προϋπηρεσία σε ιδιωτικά εκπαιδευτήρια απορρίπτεται; Ακόμα περισσότερο, ένας που προέρχεται από ιδιωτικό τεχνικό πανεπιστήμιο του εξωτερικού, δεν μπορεί να επιλεγεί ως γενικός διευθυντής; Ως πότε η παιδεία θα είναι αιχμάλωτη των ιδεοληψιών; Είναι εκπληκτικό, πως παντού βρίσκετε αφορμή, να εκφράσετε αυτή τη δυσανεξία που έχετε σε οτιδήποτε ιδιωτικό.

Στο άρθρο 42, προστίθενται και οι εκπαιδευτικοί της πρωτοβάθμιας ως υποψήφιοι για διευθυντές σε ΙΕΚ, σε ΣΕΠ και σε κέντρα διά βίου μάθησης. Για ποιον λόγο; Περισσεύουν οι δάσκαλοι της πρωτοβάθμιας και δίνει ο ΣΥΡΙΖΑ ακόμα ένα παράθυρο για απόσπαση σε άλλες υπηρεσίες;

Το άρθρο 43, αφορά τις ρυθμίσεις για την έρευνα. Εδώ έχουμε μετονομασίες, επαναδιατυπώσεις, παρατάσεις, για κάτι που πριν από ένα μήνα ψηφίσαμε. Γιατί αυτή η προχειρότητα; Θα πηγαίνει κάποιος στο ΦΕΚ του νόμου για την έρευνα και θα έχουμε αλλάξει τα περιεχόμενα με νέο ΦΕΚ μόλις δύο μήνες αργότερα. Όχι, δηλαδή, ότι δοκιμάστηκε ο νόμος και άλλαξε μετά από κάποια χρόνια, όπως είναι το φυσιολογικό, αλλά επειδή δεν νομοθετήσατε καλά.

Επιτρέψτε μου να κλείσω, εφόσον βρισκόμαστε στα θέματα παιδείας και έρευνας, με το Ελληνικό Ινστιτούτο Βυζαντινών και Μεταβυζαντινών Σπουδών της Βενετίας. Δεν υπάρχει στο παρόν νομοσχέδιο, αλλά σε νομοσχέδιο του Υπουργείου Εξωτερικών το οποίο ανέβηκε στη διαβούλευση. Θα το αναφέρω, όμως, μήπως και αφυπνίσω το Υπουργείο Παιδείας, Έρευνας και Θρησκευμάτων, γιατί το αφορά άμεσα.

Το Ινστιτούτο της Βενετίας, αποτελεί ένα υψηλού επιστημονικού και ερευνητικού επιπέδου και κύρους ίδρυμα, με διεθνή αναγνώριση. Το Υπουργείο Εξωτερικών με το σχέδιο νόμου που ανάρτησε προς διαβούλευση το διάστημα 2-/5-2016 έως 3-6-2016, επιχειρεί να αφαιρέσει τον επιστημονικό και ερευνητικό χαρακτήρα του ινστιτούτου και να το καταστήσει ένα απλό πολιτιστικό κέντρο.

Το ερώτημα είναι. Υπάρχει η σύμφωνη γνώμη του Υπουργείου Παιδείας, Έρευνας και Θρησκευμάτων, για τις επιχειρούμενες αλλαγές και τον αποκλεισμό του συναρμόδιου Υπουργείου με την υπαγωγή του Ινστιτούτου Βενετίας στην αποκλειστική αρμοδιότητα του Υπουργείου Εξωτερικών; Πώς διασφαλίζεται ο ερευνητικός και επιστημονικός χαρακτήρας του ινστιτούτου, χωρίς λειτουργική και οργανική σύνδεση με το Υπουργείο Παιδείας και Έρευνας; Προς απάντηση, λοιπόν, αυτά τα ερωτήματα και γι’ αυτό κάναμε και κοινοβουλευτική ερώτηση στις 8 Ιουνίου.

Επιτρέψτε μου, τέλος, να κλείσω με κάποιες σκέψεις για τις τρέχουσες εξελίξεις στην Ευρώπη. Βλέπουμε πως δεξιά κι αριστερά στην Ευρώπη κερδίζει συνεχώς έδαφος ο λαϊκισμός και η ξενοφοβία. Οι Άγγλοι, όμως, δεν ψήφισαν Brexit εξαιτίας της λιτότητας που τους επέβαλαν οι Βρυξέλλες, όπως διατείνεται η Κυβέρνηση. Εκτός κι αν είχαν κι αυτοί μνημόνιο και δεν το ξέρω. Ψήφισαν Brexit για να μην συνεισφέρουν στον ευρωπαϊκό κορβανά, για να μη δεχθούν εισβολή προσφύγων και μεταναστών, παρασυρόμενοι από τους λαϊκιστές. Φάρατζ, Τζόνσον, Λεπέν, Γκρίλο, το EFD στη Γερμανία αρχίζουν να απειλούν το ευρωπαϊκό οικοδόμημα. Σαν γάγγραινα απλώνονται οι απόψεις τους σιγά-σιγά σε όλη την Ευρώπη.

Πρέπει στη χώρα μας να αναπτύξουμε αντισώματα. Οι συνθήκες που δημιουργεί το πρόσφατο Brexit είναι για εμάς απειλή, αλλά και ευκαιρία. Είναι ευκαιρία, αρκεί να πάψει η Κυβέρνηση να παρερμηνεύει τα μηνύματα απ’ έξω, προσαρμόζοντάς τα στο δικό της αφήγημα. Είναι ευκαιρία, αν δείξουμε ένα υπεύθυνο, αξιόπιστο πρόσωπο που έχει καταλάβει ότι το παιχνίδι στην Ευρώπη δεν παίζεται με ψευτομαγκιές και κουτσαβακισμούς.

Το παιχνίδι στην Ευρώπη χρειάζεται υπεύθυνη στάση, αξιοπιστία και συμμαχίες. Την Ευρώπη μπορείς να την αλλάξεις μόνο αν είσαι μέρος της και όχι πετώντας πέτρες απ’ έξω.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαυρωτά.

Τον λόγο έχει η κ. Μεγαλοοικονόμου από την Ένωση Κεντρώων.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, αρχικά θα ήθελα να επισημάνω ότι είναι αντικοινοβουλευτικό ένα νομοσχέδιο που επιδιώκει την προσαρμογή της χώρας μας στην ευρωπαϊκή νομοθεσία, να το έχετε φορτώσει με τόσες τροπολογίες, οι οποίες μάλιστα ουδεμία σχέση έχουν με τα ζητήματα που άπτονται αυτού του νομοσχεδίου.

Αντίθετα, όλοι παρατηρούμε μια αγωνιώδη προσπάθεια να δομήσετε και εσείς ένα πελατειακό κράτος στα μέτρα σας. Αποκορύφωμα είναι -αναφέρθηκε στην τοποθέτησή του και ο ειδικός αγορητής της Ένωσης Κεντρώων κ. Μάριος Γεωργιάδης- η πρόσληψη ιδιωτικών υπαλλήλων καθαρισμού και φύλαξης του Υπουργείου Εργασίας.

Σχετικά με το ζήτημα αυτό μου δημιουργείται προβληματισμός ως προς τα κριτήρια επιλογής μεταξύ περισσοτέρων υποψηφίων για τη σύναψη των εν λόγω συμβάσεων λαμβανομένου υπ’ όψιν ότι οι υποψήφιοι θα είναι πιθανόν πολλαπλάσιοι σε σχέση με τις προτεινόμενες συμβάσεις. Ιδιαίτερα μάλιστα αφού δεν τίθεται περιορισμός ως προς τη χρονική στιγμή στο παρελθόν κατά την οποία αυτοί παρείχαν εμμέσως ή αμέσως τις υπηρεσίες τους ή ως προς την διάρκεια της παροχής αυτών των υπηρεσιών τους. Δεν παρέχονται συγκεκριμένες κατευθύνσεις για τη ρύθμιση των ζητημάτων αυτών και ιδίως ως προς τα κριτήρια της επιλογής.

Λαμβάνω τον λόγο γιατί θέλω να αναφερθώ σε κάποια ζητήματα αναφορικά με τα θέματα της παιδείας ως τομεάρχης του κόμματός μου και ως μέλος της Διαρκής Επιτροπής Μορφωτικών Υποθέσεων, καθώς επίσης και σε διάφορα τουριστικά ζητήματα ως επιχειρηματίας που ασχολούμαι με τον τουρισμό.

Αρχικά με μια γενική τοποθέτηση θα ήθελα να επισημάνω ότι τα μεγάλα ζητήματα του τουρισμού λύνονται με έναν σχεδιασμό τουλάχιστον είκοσι ετών με διάλογο και όχι με τροπολογίες της τελευταίας στιγμής. Δεν μπορεί να λυθούν έτσι.

Αναφορικά με την τροπολογία για την παιδεία θα σας θυμίσω ότι μόλις πριν από δύο μήνες περίπου ψηφίσαμε αναλυτικό νομοσχέδιο για την παιδεία και την έρευνα και σήμερα έχουμε πάλι μπροστά μας άλλη μία τροπολογία με διάταξη για την έρευνα. Όλα αυτά φυσικά τι μας δείχνουν; Μια απόλυτη προχειρότητα του κυβερνητικού έργου και την πλήρη απαξίωση του Κοινοβουλίου. Σε αυτή, λοιπόν, την τροπολογία παρέχεται η δυνατότητα τρίτης ανάθεσης σε εκπαιδευτικούς μας.

Σας ερωτώ: Τι σημαίνει αυτό; Για παράδειγμα ένα καθηγητής Αγγλικής Φιλολογίας διδάσκει σήμερα, εκτός από το μάθημά του, δηλαδή τα Αγγλικά, και Ιστορία όταν υπάρχει το σχετικό κενό. Πλέον θα μπορεί να διδάξει –άγνωστο ποιο ακόμη φιλολογικό μάθημα- ίσως Έκθεση, ίσως και Αρχαία Ελληνικά. Θαυμάστε τι κατόρθωμα κάνει το Υπουργείο Παιδείας!

Η συγκεκριμένη τροπολογία δημιουργεί πολύ μεγάλη ανησυχία γιατί όσο καλή διάθεση και αν έχουν οι καθηγητές, βασικά και ουσιώδη μαθήματα δεν πρέπει να διδάσκονται από άλλες ειδικότητες. Μάλιστα, οι μεγαλύτερες ελλείψεις που υπάρχουν στα σχολεία είναι οι φιλόλογοι, οι μαθηματικοί, οι φυσικοί και οι χημικοί. Έτσι, στην πραγματικότητα, η τροπολογία του Υπουργείου Παιδείας γίνεται μόνο και μόνο για την κάλυψη των κενών θέσεων με λιγότερους αναπληρωτές και τελικά με λιγότερο κόστος για την Κυβέρνηση.

Θα ήθελα κάτι άλλο να ρωτήσω. Ποιο είναι το αποτέλεσμα αυτό, κυρίες και κύριοι συνάδελφοι; Θα σας δώσω την απάντηση. Δεν είναι τίποτε άλλο εκτός από την υποβάθμιση της παιδείας με λύσεις μπαλώματα σε ουσιαστικά και σοβαρά προβλήματα.

Αναφορικά με τον τουρισμό, στο άρθρο 31 και στην παράγραφο 4, αναφέρεται ότι καταργείται το ειδικό επικολλούμενο σήμα νόμιμης λειτουργίας κάθε δωματίου, τουριστικού καταλύματος για τις τουριστικές επιχειρήσεις. Δεν γνωρίζω τι σκοπούς μπορεί να εξυπηρετεί αυτό το μέτρο και τι περιμένει ο Υπουργός. Και δεν αναφέρομαι μόνο στο ενδεχόμενο το δημόσιο να χάσει έσοδα από τις επιχειρήσεις που δεν συμμορφώνονται, όσο στο ότι με αυτόν τον τρόπο κλείνουμε το μάτι στην παρανομία.

Ο τουρισμός μας πλήττεται από διάφορες μορφές τουριστικών επιχειρήσεων. Αναφέρομαι βέβαια στο πανευρωπαϊκό θέμα της ενοικίασης σπιτιών από ιδιώτες σε τουρίστες. Ως πολιτεία πρέπει να διαφυλάξουμε το τουριστικό μας προϊόν και πρέπει να βρούμε μεθόδους να νομοθετήσουμε ώστε να θέσουμε όρια στα νέα ήθη που δημιουργούνται στην τουριστική βιομηχανία. Σας επισημαίνω ως επιχειρηματίας ότι το καλό όνομα χτίζεται σε δέκα χρόνια, ενώ καταστρέφεται σε μια μέρα.

Δεν πρέπει να αφήσουμε κανέναν να λειτουργήσει χωρίς κανόνες στον βωμό του προσωρινού κέρδους και να χάσουμε οριστικά κέρδη από τον τουρισμό τα επόμενα χρόνια.

Αναφορικά με το άρθρο 37 που αναφέρεται στα ποσά που θα διατεθούν από τα έσοδα του Καζίνο Πάρνηθας και Κέρκυρας στον ΕΟΤ για προβολή και λειτουργικά έξοδα, θα πρέπει να διευκρινιστεί ακριβώς πόσο θα είναι το ποσό που θα διατεθεί για την προβολή και πόσο για τα λειτουργικά έξοδα. Μάλιστα, επειδή και στο παρελθόν αλλά και πολύ πρόσφατα έχουν ακουστεί πολλά σχετικά με τη διαφημιστική δαπάνη δημοσίων επιχειρήσεων και οργανισμών, θεωρώ σωστό ότι η Βουλή πρέπει να γνωρίζει ακριβώς τι συμβαίνει, αλλά και να οριστεί το ανώτατο όριο στη διάθεση του σχετικού κονδυλίου για την προβολή του Οργανισμού.

Κλείνοντας, κύριοι Υπουργοί, κύριοι συνάδελφοι, είμαστε σήμερα μπροστά σε ένα ακόμη νομοσχέδιο με πάμπολλες τροπολογίες οι οποίες έρχονται υπό μορφή καταιγίδας, όπως έγινε πριν από λίγο, διαφορετικού περιεχομένου και διαφορετικού σκοπού και, επομένως, σε ένα άλλο πρόχειρο δημιούργημα της Κυβέρνησης που έχουμε.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μεγαλοοικονόμου με την οποία ολοκληρώθηκε ο κατάλογος των ομιλητών.

Θα δώσουμε τον λόγο στον κ. Σταθάκη, τον Υπουργό Οικονομίας, Ανάπτυξης και Τουρισμού.

Θα ακολουθήσει ο κ. Δένδιας, Κοινοβουλευτικός Εκπρόσωπος της Νέας Δημοκρατίας, και θα κλείσουμε τη συνεδρίαση με την Κοινοβουλευτική Εκπρόσωπο του ΣΥΡΙΖΑ, την κ. Καφαντάρη.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας ευχαριστώ, κύριε Πρόεδρε.

Νομίζω ότι ο νόμος που φέρνουμε προς ψήφιση περιλαμβάνει αφ’ ενός μεν μια σειρά από κοινοτικές οδηγίες που αφορούν ρυθμίσεις πρωτίστως για την ελάφρυνση του διοικητικού βάρους των επιχειρήσεων και κατά δεύτερο λόγο, σε αντίθεση με ό,τι μέρος της Αντιπολίτευσης έχει επιχειρήσει να κάνει, φέρνει μια σειρά από ρυθμίσεις από όλους τους τομείς που αφορούν το Υπουργείο Οικονομίας, Ανάπτυξης και Τουρισμού, ενοποιημένες σε ένα ενιαίο νομοσχέδιο ακριβώς, προκειμένου να τηρήσει τη βασική κοινοβουλευτική αρχή της ενσωμάτωσης διαφόρων επιμέρους θεμάτων που απαιτούν νομοθετική ρύθμιση εντός ενός ενιαίου ρυθμιστικού πλαισίου που έρχεται από ένα συγκεκριμένο Υπουργείο.

Εκ των πραγμάτων ένα σημαντικό μέρος από αυτές τις ρυθμίσεις αφορά επιμέρους τομείς, κάθε ένας από τους οποίους δεν θα δικαιολογούσε ένα χωριστό νομοσχέδιο για προφανείς και αυτονόητους λόγους. Συνεπώς ένα μεγάλο μέρος της κριτικής περί του χαρακτήρα των διαφόρων ρυθμίσεων αδικεί τον τρόπο, με τον οποίο το Υπουργείο επιχειρεί να νομοθετήσει.

Να υπενθυμίσω τώρα δύο θέματα για την οδηγία. Προφανώς, ο νόμος αυτός αφορά στην ενίσχυση της διαφάνειας και στην ελάφρυνση των διοικητικών βαρών των επιχειρήσεων, στη βελτίωση της λειτουργίας υπηρεσιών του Υπουργείου και προφανώς καταλήγει σε ένα σύστημα το οποίο έχει συγκεκριμένα αποτελέσματα για το σύνολο των επιχειρήσεων, αναφέρομαι στις ΑΕ, τις ΕΠΕ, ΙΚΕ και τις προσωπικές εταιρείες, που διευκολύνει και απαλλάσσει σημαντικά, μειώνει τα διοικητικά βάρη τους –υπάρχει και η αποτύπωση για πώς βελτιώνεται και για τον οικονομικό αντίκτυπο- και βελτιώνει τη διαφάνεια των επιχειρήσεων αυτών.

Για τις υπόλοιπες ρυθμίσεις, επιτρέψτε μου να σταθώ κατ’ αρχάς στη ΜΕΑ του ΟΟΣΑ. Σε σχέση με ό,τι λέγεται, ότι δηλαδή η Κυβέρνηση επιδιώκει αύξηση των δημοσίων απασχολούμενων, ότι μειώνει τη διαφάνεια ή θέλει να δημιουργεί –δεν θυμάμαι επ’ ακριβώς την κριτική του κ. Μηταράκη- επιρροή στους κρατικούς θεσμούς, ακριβώς το αντίθετο ισχύει με το παράδειγμα της ΜΕΑ του ΟΟΣΑ.

Εδώ υπάρχει ένας θεσμός, ο οποίος, πρώτον, δεν είχε κανόνες διάρκειας των εκπροσώπων της χώρας σε αυτόν τον θεσμό, δεύτερον, δεν είχε κανόνες επιλογής του προσωπικού και, τρίτον, είχε μία συγκεκριμένη δραστηριότητα, η οποία της δημιουργούσε αποκλίσεις από άλλες παραδεκτές πρακτικές που έχουμε σε άλλες ΜΕΑ.

Ουσιαστικά τι κάνει η Κυβέρνηση με αυτήν τη νομοθέτηση; Τις αρχές και τους κανόνες που ισχύουν στη ΜΕΑ των Βρυξελλών, που είναι η πιο σημαντική ΜΕΑ που έχουμε η εκπροσώπησή μας στην Ευρωπαϊκή Ένωση, τους ίδιους κανόνες μεταφέρουμε και προβάλλουμε στη ΜΕΑ του ΟΟΣΑ. Εισάγουμε, δηλαδή, πρώτον, ότι οι υπάλληλοι που πηγαίνουν εκεί έχουν θητεία τρία χρόνια συν δύο.

Δεύτερον, προβλέπεται ότι επιστρέφοντας θα προσφέρουν τις υπηρεσίες τους στον χώρο από τον οποίο προέρχονται, ακριβώς για να μεταφέρουν και την εμπειρία και να εμπλουτίσουν και να αναβαθμίσουν τη λειτουργία εν Ελλάδι.

Τρίτον, προβλέπεται ότι σε μία σειρά από επιτροπές συμμετέχουν απευθείας υπάλληλοι από την ελληνική πλευρά, από την ελληνική δημόσια διοίκηση.

Τέταρτον, μειώνουμε τον αριθμό από επτά σε πέντε και μειώνουμε και τις δαπάνες που προβλέπονται για ορισμένες κατηγορίες δαπανών.

Συνεπώς σε αντίθεση με τα λεγόμενα της Αντιπολίτευσης, στο θέμα της ΜΕΑ του ΟΟΣΑ κάνουμε έναν σημαντικό εκσυγχρονισμό, ο οποίος δημιουργεί ένα πλαίσιο πολύ πιο διάφανο, πολύ πιο λειτουργικό, πολύ πιο αξιοκρατικό, ακριβώς επειδή οι επιλογές και των υπαλλήλων που θα πηγαίνουν εκεί πρέπει να ακολουθήσουν μια συγκεκριμένη αξιολογική διαδικασία.

Η δεύτερη ενότητα αφορά την εκκαθάριση του Οργανισμού Προώθησης Εξαγωγών. Εκεί έχει υπάρξει μία σημαντική διόρθωση. Όπως ξέρετε, ο ρόλος της γενικής συνέλευσης έχει μεταφερθεί στον Υπουργό. Αυτό είναι αντισυνταγματικό και με την προτεινόμενη ρύθμιση τον επαναφέρουμε στη γενική συνέλευση.

Με τις ρυθμίσεις για τον Οργανισμό Εξαγωγικών Πιστώσεων ουσιαστικά δίνουμε τη δυνατότητα υπό συνθήκες στις οποίες δεν κάνουμε προσλήψεις –αυτό το υπογραμμίζω και δεν χρησιμοποιούμε και οργανισμούς για να κάνουμε προσλήψεις, ακριβώς το αντίθετο- να υπάρξουν μετακινήσεις και μετατάξεις μονίμων υπαλλήλων ή υπαλλήλων ιδιωτικού δικαίου αορίστου χρόνου του δημόσιου τομέα προς τον συγκεκριμένο οργανισμό, ούτως ώστε να διευρύνει το προσωπικό που έχει στη διάθεσή του και να μπορέσει να επιτελέσει καλύτερα τον ρόλο του, ο οποίος υπενθυμίζω ότι θα αναβαθμιστεί.

Στα θέματα του ΕΣΠΑ ασκήθηκε κριτική, επίσης, λίγο παραπλανητική, ακριβώς επειδή το σύστημα με το οποίο υλοποιούμε τη συγκεκριμένη περίοδο του ΕΣΠΑ έχει λιγότερες διαχειριστικές αρχές παρά ποτέ, ενδιάμεσους φορείς και φορείς υλοποίησης.

Η πολιτική μας στις διαχειριστικές αρχές έχει διατηρήσει αυστηρά τον κανόνα να είναι σε επίπεδο Υπουργείων ή Αναπληρωτών Υπουργών. Δεν υπάρχει άλλο επίπεδο στο οποίο μπορούν να προβλεφθούν αυτές οι αρχές. Υπάρχει μία σαφής απλοποίηση και στο θέμα των ενδιάμεσων φορέων. Συνεπώς διατηρούμε τον βασικό χαρακτήρα του να είναι επιτελικό όλο το σύστημα στο Υπουργείο Οικονομίας και ταυτόχρονα οι ενδιάμεσοι φορείς και οι διαχειριστικές αρχές να τον διατηρήσουν στον ελάχιστο δυνατό βαθμό, προκειμένου να έχουμε καλά αποτελέσματα στην υλοποίηση.

Στα θέματα βιομηχανίας δεν θα σταθώ, τα ανέλυσε επί μακρόν η κ. Τζάκρη και έτυχαν, απ’ ό,τι κατάλαβα, αποδοχής από τη μεγάλη πλειοψηφία του Κοινοβουλίου.

Επίσης, τα θέματα τουρισμού συζητήθηκαν αναλυτικά από την κ. Κουντουρά, η οποία θα αναφερθεί σ’ αυτές τις διατάξεις αύριο το πρωί. Οι παρεμβάσεις αφορούν ως γνωστόν την απλοποίηση των προϋποθέσεων αδειοδότησης πρωτίστως των τουριστικών γραφείων και κάποια θέματα που αφορούν νέους επαγγελματίες στον τουρισμό.

Τα θέματα της Γενικής Γραμματείας Εμπορίου και Προστασίας Καταναλωτή, επίσης, έγιναν αποδεκτά ως βελτιώσεις σε θέματα και σε τομείς στους οποίους υπήρχαν εκκρεμότητες. Συνεπώς θεωρώ ότι και αυτά έχουν τύχει θετικής ανταπόκρισης.

Επιτρέψτε μου να πω μία λέξη για τις νομοτεχνικές βελτιώσεις. Είναι όλες φραστικές και αφορούν –θα διαβάσω μία που είναι αντιπροσωπευτική- την περίπτωση της παραγράφου 2 του άρθρου 4 του σχεδίου, άρθρου 43β του ν. 2190/1920. Η φράση «στην περίπτωση κατά την οποία ο απεριόριστα ευθυνόμενος εταίρος είναι κεφαλαιουχική εταιρεία» -η οποία είναι αρκετά σαφής, το επαναλαμβάνω, αναφέρεται σε μια παλαιότερη νομοθεσία- αντικαθίσταται ως εξής: «όταν όλοι οι άμεσοι ή οι έμμεσοι εταίροι έχουν περιορισμένη ευθύνη λόγω του ότι είναι νομικά πρόσωπα που έχουν τη μορφή της ανώνυμης εταιρείας, της εταιρείας περιορισμένης ευθύνης, της ετερόρρυθμης κατά μετοχές εταιρείας ή της ιδιωτικής κεφαλαιουχικής εταιρείας». Είναι πολύ βελτιωμένη αποσαφήνιση του ποιος είναι το υποκείμενο του συγκεκριμένου νόμου.

Καταθέτω τις νομοτεχνικές βελτιώσεις για τα Πρακτικά.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 130-131)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να διανεμηθούν στους κυρίους συναδέλφους.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Επιτρέψτε μου να σταθώ στο άρθρο 28 και θα περάσω μετά στις τροπολογίες. Το άρθρο 28, όπως ξέρετε, ήταν ένα άρθρο, το οποίο έμεινε ανεφάρμοστο. Είναι ανεφάρμοστο διότι καταργεί την ιδιότητα της ανώνυμης εταιρείας. Είχε γίνει τότε ο διάλογος με τον κ. Δένδια και είχαμε πει ότι το άρθρο αυτό στην πρώτη ευκαιρία θα αποσυρθεί και αυτό κάνουμε σήμερα.

Στο σημείο αυτό υπήρξε μια εκτενής κριτική από την πλευρά του Κομμουνιστικού Κόμματος Ελλάδας, αλλά θέλω να υπενθυμίσω ότι οι μέτοχοι είναι στη φύση των εταιρειών αυτών. Οι μέτοχοι μιας ανώνυμης εταιρείας δεν μπορούν να έχουν ευθύνη πέρα από το κεφάλαιο, το οποίο έχουν βάλει στη συγκεκριμένη εταιρεία και δεν μπορούν να έχουν την προσωπική τους περιουσία ως…

Αυτή είναι η φύση της εταιρείας αυτής καθαυτής.

Όμως, η αντίστοιχη νομοθεσία ισχύει και για το σύνολο άλλων επιχειρήσεων, που καλύπτουν και τις μικρομεσαίες φυσικά πέρα από τις ανώνυμες εταιρείες, που είναι οι ΕΠΕ και πολλές άλλες κατηγορίες επιχειρήσεων, που προβλέπονται στον νόμο. Άρα, ήταν μια διόρθωση κατά τη γνώμη μου αναγκαία, μιας και ο νόμος αυτός ήταν ανεφάρμοστος. Αν εφαρμοζόταν, θα προσέκρουε σε βασικά νομικά προβλήματα.

Επιτρέψτε μου να περάσω στις τέσσερις τροπολογίες που καταθέτω, οι οποίες –και οι τέσσερις- αφορούν θέματα του Υπουργείου. Η πρώτη τροπολογία, η υπ’ αριθμ. 516/38 αφορά δυο πράγματα.

Το πρώτο αφορά το πλανόδιο εμπόριο. Εδώ επιτρέψτε μου να θυμίσω το γεγονός ότι αυτοί που έχουν άδεια πλανόδιου που κινείται, η οποία είναι μια διαφορετική κατηγορία απ’ αυτούς που έχουν άδεια πλανόδιου στάσιμη, ζουν το χαρακτηριστικό παράδειγμα: Σε έναν ποδοσφαιρικό αγώνα να υπάρχουν πλανόδιοι που προσφέρουν όλα αυτά έξω από το γήπεδο και οι οποίοι, σύμφωνα με το νόμο, δεν μπορούν να σταθούν, παρά μόνο κατά τη στιγμή που δίνουν το ένα σουβλάκι. Μετά πρέπει αμέσως να βάλει μπρος και να συνεχίσει να γυρίζει γύρω από το γήπεδο. Αυτή η ρύθμιση που κάνουμε τους δίνει δυο ώρες, προκειμένου να είναι στάσιμοι, να προσφέρουν την υπηρεσία στο συγκεκριμένο έκτακτο συμβάν και να συνεχίζουν από εκεί και πέρα τη δραστηριότητά τους.

Ο δεύτερος εξορθολογισμός που κάνουμε στο συγκεκριμένο, στους πλανόδιους πωλητές, έχει να κάνει με τη χωρική ισχύ των αδειών τους. Όπως ξέρετε, υπάρχει ένα παράδοξο σύστημα, όπου έχει τη δυνατότητα, εντός των ορίων ενός δήμου κάποιοι να αδειοδοτούνται από έναν δήμο, κάποιοι από έναν άλλο δήμο. Υπάρχει ένα παρανοϊκό σύστημα ως προς το πού ισχύει η άδεια του συγκεκριμένου πλανόδιου. Για λόγους ισονομίας και ίσης μεταχείρισης, θεσπίζουμε το αυτονόητο, η χωρική ισχύς όλων των αδειών ταυτίζεται με τα όρια της εκάστοτε περιφέρειας στην οποία ανήκει γεωγραφικά η εκδούσα αρχή. Άρα, όποιος εκδίδει άδεια στο πλαίσιο μιας περιφέρειας ισχύει η άδειά του για το σύνολο της περιφέρειας. Αυτά για το πλανόδιο εμπόριο.

Το δεύτερο άρθρο αφορά το «ΕNTERPRISE GREECE». Εδώ υπάρχουν οι οφειλές του υπό εκκαθάριση Ελληνικού Οργανισμού Εξωτερικού Εμπορίου. Το πρώτο άρθρο της τροπολογίας λέει ότι δεν μεταφέρονται οι απαιτήσεις του ΟΠΕ στον «ENTERPRISE GREECE» και, επίσης, ότι η λήψη μέτρων αναγκαστικής εκτέλεσης στον ΟΠΕ δεν μπορεί να προηγηθεί της ολοκλήρωσης εκκαθάρισης, το οποίο πρακτικά σημαίνει ότι κανένας δεν θα έχει τη δυνατότητα να κάνει προκαταβολικά μια αναγκαστική εκτέλεση σε βάρος του ΟΠΕ, πριν ολοκληρωθεί η διαδικασία εκκαθάρισης.

Η δεύτερη τροπολογία είναι η 517/39. Εδώ έχουμε δώσει τρεις παρατάσεις στο γνωστό θέμα των δημοσίων συμβάσεων. Ο νόμος είναι έτοιμος, όπως ξέρετε, και θα έρθει στη Βουλή εντός του μήνα.

Αντί να δώσουμε νέα παράταση, προτείνουμε εδώ την κατάργηση του δεύτερου παραρτήματος του ν.4281/2014, ο οποίος έτσι κι αλλιώς δεν εφαρμόζεται, ούτε μπορεί να έχει εφαρμοσιμότητα, μιας και το ισχύον καθεστώς προηγείται αυτού του νόμου. Δεν είναι εφαρμόσιμος αυτή τη στιγμή. Άρα, προτείνουμε την κατάργηση του δεύτερου μέρους, αντί να δώσουμε νέα παράταση σε αυτό το μεσοδιάστημα, που δεν έχει περιεχόμενο.

Άρα, είναι μια τροπολογία, που επί της ουσίας δεν έχει κανέναν αντίκτυπο. Ο νέος νόμος θα αντικαταστήσει τις διατάξεις, με τις οποίες μέχρι τώρα λειτουργεί το σύνολο των δημοσίων συμβάσεων.

Η τρίτη τροπολογία αφορά το ΕΣΠΑ. Συγκεκριμένα, είναι η 521/43. Οι πιο σημαντικές διατάξεις της είναι δύο. Με την πρώτη παρέχεται νομοθετική εξουσιοδότηση για έκδοση ΚΥΑ στους Υπουργούς Οικονομίας και Οικονομικών, που θα ρυθμίζει τα θέματα μετακινήσεων για τις ενέργειες τεχνικής βοήθειας του ΕΣΠΑ, του ΕΟΧ και του ΔΣΕ. Και με τη δεύτερη διευκολύνεται η ομαλή διαχείριση τμηματοποιημένων phasing έργων από την Ειδική Υπηρεσία Ψηφιακή Σύγκλιση.

Είναι δύο ακόμη: Η πρώτη δίνει τη δυνατότητα μιας μεγαλύτερης, καλύτερης με ΚΥΑ διαχείρισης των θεμάτων των μετακινήσεων. Για τους ελέγχους είναι αυτό. Η δεύτερη διευκολύνει το γνωστό πρόγραμμα της Ψηφιακής Σύγκλισης.

Η τέταρτη και τελευταία τροπολογία αφορά τις περιβαλλοντικές άδειες του τουριστικού κλάδου. Υπενθυμίζω εδώ, ότι μέχρι στιγμής έχει δοθεί παράταση δύο χρόνων για τις τουριστικές επιχειρήσεις, ξενοδοχεία και κάμπινγκ, που έχουν καταθέσει την περιβαλλοντική τους μελέτη και το Υπουργείο για λόγους δικούς του δεν έχει ολοκληρώσει τη διαδικασία αξιολόγησης της περιβαλλοντικής μελέτης.

Μέχρι στιγμής, λοιπόν, έχουμε το σύνολο των τουριστικού κλάδου, ξενοδοχεία και κάμπινγκ, τα οποία πήραν διετή παράταση. Μπορούν να έχουν σήμα και μπορούν να λειτουργούν, εφόσον έχουν υποβάλει την περιβαλλοντική μελέτη.

Υπάρχει μια κατηγορία επιχειρήσεων, η οποία εν μέρει δικαιολογημένα, δηλαδή δεν προβλεπόταν στους παλαιότερους νόμους να κάνουν περιβαλλοντική μελέτη, εν μέρει αδικαιολόγητα, από ένα σημείο και πέρα θα έπρεπε να κάνουν περιβαλλοντική μελέτη, δεν έχουν υποβάλλει αίτημα περιβαλλοντικής μελέτης μέχρι στιγμής. Δεν έχουν υποβάλει περιβαλλοντική μελέτη στο Υπουργείο.

Γι’ αυτή τη ειδική κατηγορία και προκειμένου να μην χάσουν άμεσα το σήμα τους, αλλά να έχουν ίση αντιμετώπιση με τις άλλες επιχειρήσεις, τους δίνουμε προθεσμία τέσσερις μήνες, να κάνουν περιβαλλοντική μελέτη, να την υποβάλουν, για να επωφεληθούν της διετούς παράτασης. Εάν δεν υποβάλουν εντός τεσσάρων μηνών την περιβαλλοντική μελέτη, για να ενταχθούν στην «ευνοϊκή» ρύθμιση για τη διετή παράταση του σήματός τους, τότε θα το χάσουν το σήμα.

Αυτή είναι η τροπολογία 522/44 και αφορά –επαναλαμβάνω- μια μικρή κατηγορία, η οποία όντως αντιμετώπιζε πρόβλημα στο μεταβατικό αυτό στάδιο.

Θα ήθελα να πω μια τελευταία λέξη για τις βουλευτικές τροπολογίες. Δεν γίνεται καμμία αποδεκτή, με την εξαίρεση της τροπολογίας Δημητριάδη, Ιγγλέζη, Σαντορινιού για την άδεια και ειδική παροχή προστασίας μητρότητας στις εργαζόμενες μητέρες-υπαλλήλους του «ENTERPRISE GREECE».

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν δώσω τον λόγο στον Κοινοβουλευτικό Εκπρόσωπο της Νέας Δημοκρατίας, επιτρέψτε μου να κάνω μια ανακοίνωση.

Οι Υπουργοί Ναυτιλίας και Νησιωτικής Πολιτικής, Εσωτερικών και Διοικητικής Ανασυγκρότησης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών και Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 28 Ιουνίου 2016 σχέδιο νόμου: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13ης Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις».

Το ως άνω σχέδιο νόμου έχει χαρακτηριστεί ως κατεπείγον και παραπέμπεται στην αρμόδια Διαρκή Επιτροπή.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, νομίζω ότι πρέπον είναι πάντοτε να αντιμετωπίζουμε στην Εθνική Αντιπροσωπεία την ευρύτερη εικόνα, πριν μπούμε στο συγκεκριμένο νομοθέτημα της ημερήσιας διάταξης.

Σήμερα, η ελληνική Δημοκρατία, η ελληνική κοινωνία «εορτάζει» την επέτειο επιβολής των capital controls, ημερομηνία, την οποία είναι καλό να μην ξεχάσουμε. Θα πρότεινα δε όχι μόνο να μην την ξεχάσουμε, αλλά να αποτιμήσουμε κιόλας τι σημαίνει για τον Έλληνα πολίτη, αν θέλετε, για τον Έλληνα άνεργο αυτή η ημερομηνία και ό,τι αυτή η επιβολή των capital controls επεισώρευσε σε αυτήν την κοινωνία.

Διότι ξέρουμε πολύ καλά ότι σαν πρώτη συνέπεια ήταν η ελάττωση των καταθέσεων, της καταθετικής βάσης κατά άνω των 120 δισεκατομμυρίων ευρώ. Βεβαίως, ξέρουμε πολύ καλά ότι σε πρώτη φάση, η Κυβέρνηση είχε προσπαθήσει να αποποιηθεί την πολιτική και όποια άλλη ευθύνη για το γεγονός αυτό.

Θυμάστε, κυρίες και κύριοι συνάδελφοι, ότι τότε και ο τότε Υπουργός Οικονομικών, αλλά και ο κύριος Πρωθυπουργός επιχείρησαν να εμφανίσουν την επιβολή των capital controls, δηλαδή το κλείσιμο των τραπεζών, ως πρωτοβουλία και ενέργεια της Ευρωπαϊκής Κεντρικής Τράπεζας.

Χρειάστηκε να περάσει καιρός για να λυθούν οι γλώσσες και να ακούσουμε τον κ. Βαρουφάκη σε εκπομπή στον ραδιοτηλεοπτικό σταθμό ΣΚΑΪ, σε σχετική συνέντευξη, περίπου να καυχάται για το κλείσιμο των τραπεζών. Θα μου πείτε, ο κ. Βαρουφάκης ήταν εκτός Κυβέρνησης πλέον και μπορεί να ήθελε να ενοχοποιήσει την Κυβέρνηση. Και τα πολύ πιο έγκυρα χείλη του νυν Προέδρου της Βουλής, επίσης επιβεβαίωσαν ότι η πράξη αυτή απετέλεσε κυβερνητική πράξη.

Νομίζω ότι δεν τιμά την Κυβέρνηση το γεγονός ότι, πρώτον, δεν ήρθε να κάνει μια στοιχειώδη αναφορά στην Εθνική Αντιπροσωπεία για το τι υπέστη η ελληνική κοινωνία αυτόν τον χρόνο και επίσης ποιο είναι το χρονοδιάγραμμα επιστροφής στην ομαλότητα. Διότι θυμάμαι τότε, κύριε Υπουργέ, πάρα πολλές δηλώσεις κυβερνητικών αξιωματούχων περί εξαμήνου, περί οχταμήνου. Θυμάμαι τη δήλωση της νυν Προέδρου της Εθνικής Τράπεζας περί πρώτου εξαμήνου του 2016. Τελειώνει, νομίζω, σε δύο μέρες. Δεν πιστεύω ότι θα προλάβετε να άρετε τα capital controls.

Επίσης, δεν τιμά την Κυβέρνηση –και το αποδίδω στην Κυβέρνηση και όχι στον Πρόεδρο της Βουλής- το γεγονός, ότι, παρ’ ότι η Αξιωματική Αντιπολίτευση εδώ και μήνες έχει καταθέσει πρόταση για συζήτηση στην Ολομέλεια περί σύστασης εξεταστικής επιτροπής για όλα αυτά, δεν έχει έρθει καν προς συζήτηση η συγκεκριμένη πρόταση. Ενώ αντίθετα, κυβερνητική πρόταση, που έχει να κάνει με τη λειτουργία εξεταστικής επιτροπής για τα δάνεια των κομμάτων, ήδη βρίσκεται σε λειτουργία και με τις ψήφους τις δικές μας, της Αξιωματικής Αντιπολίτευσης. Διότι εμείς, ανεξαρτήτως των όποιων σφαλμάτων, διαζύγιο από την αλήθεια δεν πήραμε ποτέ, όπως η Κυβέρνηση του ΣΥΡΙΖΑ πάντοτε έπραττε και συνεχίζει.

Ερχόμαστε τώρα στο υπό κρίση νομοθέτημα. Κύριε Υπουργέ, όπως συνήθως, και εσείς –φάνηκε άλλωστε και από τον τόνο της φωνής σας, αν μου επιτρέψετε να σας ερμηνεύσω- πολύ περήφανος γι’ αυτό το νομοσχέδιο δεν είσαστε. Κατ’ αρχάς, δεν είστε περήφανος για τη νομοτεχνική του διάρθρωση. Έχουν ακουστεί βαριές κουβέντες για τέτοια νομοθετήματα σε αυτή την Αίθουσα. «Κουρελού» είναι μία από αυτές.

Βεβαίως, καταλαβαίνω ότι σε κάποια συγκεκριμένη φάση, σε κάθε κυβέρνηση έρχεται η ανάγκη εισαγωγής διαφόρων μικρών διατάξεων, που λύνουν πολλά εκκρεμή θέματα. Αυτό μπορεί να είναι μία, δύο φορές το χρόνο η εξαίρεση στο κανονικό νομοθετικό έργο μιας κυβέρνησης και μιας κυβερνητικής πλειοψηφίας. Εδώ, αυτός πλέον είναι ο απόλυτος κανόνας. Δεν υπάρχει νομοθέτημα τον τελευταίο ενάμισι χρόνο, που να έχει αρχή, μέση και τέλος, να μπορεί κανείς να αντιληφθεί γιατί ήρθε υπό αυτή τη μορφή ή να συγκρατήσει μια περίληψη του νομοθετήματος.

Λίθοι, πλίνθοι, κέραμοι ατάκτως ερριμμένα μέσα σε νομοθετικά σκεύη που έρχονται και ψηφίζονται από μια κυβερνητική πλειοψηφία, χωρίς να υπάρχει –μου επιτρέπετε την έκφραση- κοινοβουλευτική αιδώς για την εισήγηση αυτών των νομοθετημάτων.

Συνήθως, επίσης, εκτός από τις απίστευτες ατέλειες και αυθαιρεσίες κρύβουν και αυτό το οποίο αποτελεί πλέον απαραίτητο στοιχείο της νομοθετικής πολιτικής της Κυβέρνησης ΣΥΡΙΖΑ-ΑΝΕΛ. Ποιο είναι αυτό; Το απόλυτο ρουσφέτι. Πάνω απ’ όλα, πέρα απ’ όλα, το ρουσφέτι, το βόλεμα των υμετέρων, με την πιο άθλια και χυδαία και προκλητική πολλές φορές για την Εθνική Αντιπροσωπεία διατύπωση.

Εγώ ειλικρινά, απορώ με τους Βουλευτές της κυβερνητικής πλειοψηφίας. Πώς συνυπογράφουν αυτά τα πράγματα; Πολλές φορές απορώ με τους Υπουργούς οι οποίοι ανέχονται άλλους Υπουργούς στα δικά τους βασικά νομοθετήματα να εισάγουν τέτοιες διατάξεις και έτσι να αναδέχονται και αυτοί οι Υπουργοί την ηθική ευθύνη διατάξεων, που είναι απαράδεκτες, απολύτως απαράδεκτες. Και μάλιστα, απαράδεκτες θα ήταν για κανονικές περιόδους όχι για περιόδους που ο ελληνικός λαός και η ελληνική κοινωνία στενάζουν και στρέφονται προς το πολιτικό σύστημα, αναζητώντας παράδειγμα, για να μην πω αναζητώντας ελπίδα εξόδου από την κρίση.

Η Κυβέρνηση αυτή, η οποία εξελέγη εν ονόματι της ηθικής και επ’ ονόματι μάλιστα κάποιας ηθικής μεταφυσικής, αποκαλούμενης ως ηθική της Αριστεράς -ως εάν η ηθική να είχε ιδεολογικό πρόσημο και να ίσχυε άλλη ηθική για την Δεξιά, άλλη ηθική για την Αριστερά και άλλη για το Κέντρο-, επ’ ονόματι, λοιπόν, αυτού του ιδιαίτερου μορφώματος της ηθικής της Αριστεράς, επί του οποίου επεκάθισε και εξελέγη αυτή η Κυβέρνηση, φέρνει διατάξεις όπως οι διατάξεις που συνυπάρχουν σε αυτό το νομοθέτημα και για τις οποίες αναφέρθηκε και ο επιμελής εισηγητής της Αξιωματικής Αντιπολίτευσης, ο κ. Μηταράκης και ο συνάδελφος ο κ. Χαρακόπουλος λίγο πριν.

Θα μου πείτε ότι είναι υπερβολικό, αλλά πώς θα χαρακτήριζε κανείς τη διάταξη του άρθρου 41, αν αυτό είναι υπερβολικό; Είναι η διάταξη με την οποία βολεύουν κάποιον ως επικεφαλής ενός εκπαιδευτικού ιδρύματος. Δεν χρειάζεται ούτε να πούμε το ίδρυμα ούτε τον άνθρωπο ούτε να πούμε τον Υπουργό. Δεν έχει έννοια να χαρακτηρίζουμε ανθρώπους. Έχει έννοια να χαρακτηρίζουμε κυβερνήσεις, κόμματα, κυβερνητικές πλειοψηφίες και συμπεριφορές.

Πείτε μου τώρα κάτι, κύριοι συνάδελφοι: Πώς μπορούμε να χαρακτηρίζουμε το γεγονός ότι, όταν θέλουμε, έναν διευθυντή του γραφείου μας ή κάποιον γνωστό μας ή κομματικό μας φίλο ή οποιονδήποτε Έλληνα πολίτη να τον διορίσουμε σε μια θέση και αν δεν χωράει στη θέση, εμείς κόβουμε τα προσόντα της θέσης; Και το θέτουμε αυτό να το ψηφίσουν τριακόσιοι Έλληνες Βουλευτές και το θεωρούμε ορθό, νόμιμο και ηθικό, επειδή απέσπασε την ψήφο μιας κυβερνητικής πλειοψηφίας εκατό πενήντα τριών Βουλευτών.

Μετά πηγαίνουμε έξω και λέμε στην ελληνική κοινωνία ότι πρέπει να αντέξει, πρέπει να προσπαθήσει, πρέπει να έχει ελπίδα, πρέπει να έχει πίστη, πρέπει να δέχεται ότι η ηγεσία της μάχεται για το καλύτερο, πρέπει να πιστεύει ότι η χώρα έχει ένα καλύτερο μέλλον, πρέπει να πιστεύει ότι η Ελλάδα μπορεί να είναι στον σκληρό πυρήνα αυτής της δοκιμαζόμενης Ευρώπης, γιατί έχει κάτι να προσφέρει στο πολιτιστικό ευρωπαϊκό γίγνεσθαι.

Αυτό έχει να προσφέρει η Ελλάδα στο πολιτιστικό ευρωπαϊκό γίγνεσθαι; Για να καταλάβω, πρέπει να περνάμε διατάξεις, με τις οποίες ράβουμε τις θέσεις επ’ ονόματι των υποψηφίων, που εμείς έχουμε επιλέξει και να αφιερώνεται ολόκληρη διάταξη νόμου απολύτως φωτογραφική; Είναι προφανές ότι είναι απολύτως φωτογραφική. Η απόλυτη απόδειξη της φωτογραφίας είναι. Θα μπορούσε να έχει ως συνημμένο τη φωτογραφία του υποψηφίου μέσα, να ψηφίσουμε αυτόν.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεν επιτρέπεται, δεν επιτρέπεται.

**ΝΙΚΟΛΑΟΣ ΔΕΝΔΙΑΣ:** Είναι δυνατόν αυτά τα πράγματα να γίνονται και να γίνονται ανεκτά;

Κι εσείς, κυρίες και κύριοι συνάδελφοι της Πλειοψηφίας, γιατί τα ψηφίζετε αυτά τα πράγματα; Γιατί δέχεστε, η αξιοπρέπειά σας να ποδοπατείται; Έναντι ποίου πράγματος, ποίου ανταλλάγματος;

Εγώ πιστεύω ότι εισήλθατε εδώ καλή τη προθέσει και τη προαιρέσει, έστω και με κάποιες αφελείς υποσχέσεις, για να υπηρετήσετε την ελληνική κοινωνία και τον ελληνικό λαό. Μόνοι σας μπροστά στον καθρέφτη σας αύριο το πρωί γι’ αυτήν τη διάταξη τι δικαιολογία θα δώσετε; Ποια υπακοή, σε ποιο κόμμα, ποιος όρκος σάς δίνει το δικαίωμα να ψηφίσετε αυτήν τη διάταξη;

Για να μπορούμε να είμαστε κάπως συνεννοημένοι εδώ, εσείς καταγγέλλατε το ρουσφέτι των προηγουμένων αμαρτωλών κυβερνήσεων των σαράντα ετών, στις οποίες, βεβαίως, πολλά στελέχη σας μετείχαν – σε εκείνες τις αμαρτωλές κυβερνήσεις των σαράντα ετών. Μερικοί ήταν και Υπουργοί. Πάρα πολλοί ήταν και Βουλευτές. Πάμπολλοι ήταν και στελέχη. Αυτό δεν τους εμποδίζει τώρα να έχουν περάσει από την άλλη μεριά και να καταγγέλλουν τον προηγούμενο αμαρτωλό εαυτό τους. Όμως, να φέρνουν και τέτοιες διατάξεις εδώ;

Θα μου πείτε ότι είναι μία διάταξη. Δεν είναι μία διάταξη μόνο. Απλώς, αυτή είναι η πιο ακραία και η πιο απολύτως απαράδεκτη και εύχομαι ειλικρινά, ο Υπουργός να την αποσύρει. Να μην τη φέρει για ψήφιση αύριο το μεσημέρι, όπως και τη διάταξη του άρθρου 44, η οποία έχει το εξής απίθανο λεκτικό: «Πρόσληψη κατά παρέκκλιση κάθε άλλης γενικής ή ειδικής διάταξης».

Έρχεται, λοιπόν, ένας Υπουργός εδώ και τι μας λέει; Λέει: εγώ θέλω να προσλάβω προσωπικό για να καθαρίζει το Υπουργείο, τους χώρους κ.λπ.. Πώς θέλω να τους προσλάβω; Θέλω να τους προσλάβω κατά παρέκκλιση κάθε άλλης γενικής και ειδικής διάταξης. Ξέρετε πώς λέγεται αυτό; «Όπως μ’ αρέσει». Σας ζητάει να ψηφίσετε ένας Υπουργός να προσλαμβάνει όποιον θέλει, όπως του αρέσει. Την εποχή που η χώρα έχει 25% ανέργους και έχει 50% ανεργία στους νέους ανθρώπους, αυτό είναι το παράδειγμα που του δίνουμε. Αυτό το παράδειγμα του δίνει η Κυβέρνηση ΣΥΡΙΖΑ-ΑΝΕΛ: «Θα προσλάβω όποιον θέλω, όπως μου αρέσει. Έτσι θέλω. Έχω την κυβερνητική πλειοψηφία. Περνάω ό,τι θέλω. Έτσι θέλω και προκαλώ την Αντιπολίτευση και την ελληνική κοινωνία και αδιαφορώ γι’ αυτό, γιατί εγώ έτσι θέλω».

Αυτή είναι η νέα ηθική. Επ’ αυτής της νέας ηθικής καλούμαστε να πορευθούμε, να τοποθετηθούμε και να ψηφίσουμε.

Βεβαίως, υπάρχει η αντίδραση της Επιστημονικής Επιτροπής της Βουλής. Σιγά που θα κολλάγαμε σε αυτό. Διότι αυτά που σας λέω με λέξεις της αγοράς υπάρχουν μέσα στην έκθεση της Επιστημονικής Επιτροπής της Βουλής. Με σαφήνεια αναφέρεται και με λεπτότητα, μάλιστα, πρέπει να πω.

Επισημαίνεται, λέει, ότι η υπό ψήφιση διάταξη, διά της οποίας παρέχεται εξουσιοδότηση για τη ρύθμιση ειδικοτέρων θεμάτων, δεν παρέχει συγκεκριμένες κατευθύνσεις προς τη ρύθμιση για τα ζητήματα αυτά και ιδίως ως προς τα κριτήρια επιλογής. Βέβαια. Γιατί να παράσχει –διευκρινίζει σωστά- και κριτήρια επιλογής; Αν βάζαμε κριτήρια επιλογής, πώς θα κάναμε ό,τι μας αρέσει; Πώς θα προσλαμβάναμε τους δικούς μας, τους κολλητούς μας;

Δεν τιμούν αυτά καμμιά κυβερνητική πλειοψηφία. Αν κάτι έπρεπε να διδαχθούμε όλοι απ’ αυτήν την κρίση είναι να αφήσουμε το αμαρτωλό παρελθόν όλων των κομμάτων, αν θέλετε, όλων των κυβερνήσεων πίσω. Όχι να το δούμε επαναλαμβανόμενο και προσαυξανόμενο και, επίσης, προκλητικά διατυπούμενο απέναντι σε μια κοινωνία, η οποία –το λέω ξανά- διψά για την απόκτηση παραδείγματος.

Κύριε Υπουργέ, τοποθετηθήκατε πριν για την κατάργηση του ν. 4281/2014, τον οποίο, αν θυμάμαι καλά, είχα εισηγηθεί εγώ, για το ενιαίο δίκαιο των δημοσίων συμβάσεων. Πρέπει να σας πω ότι με εκπλήσσει η επιλογή σας να καταργήσετε τον νόμο.

Γιατί το λέω; Πράγματι, πρέπει να κυρώσετε τρεις οδηγίες και, πράγματι, πρέπει να φέρετε έναν καινούριο νόμο. Όμως, τι κάνετε τώρα; Επαναφέρετε με αυτήν σας την επιλογή, στην πραγματικότητα, σε ισχύ όλους τους ειδικούς κανονισμούς προμηθειών, τους οποίους σε τριάντα μέρες, όπως το λέτε, πρέπει να τους επανακαταργήσετε. Αυτό ενέχει μια νομική πολυπλοκότητα.

Εγώ δέχομαι τις προθέσεις σας. Δεν έχω κανέναν λόγο να θεωρήσω ότι το κάνετε εκ του πονηρού. Θέλω να είμαι ειλικρινής. Εγώ, όμως, αν ήμουν στη θέση σας, δεν θα το έκανα έτσι. Θα πήγαινα στη λογική της μιας περαιτέρω τριάντα ημερών αναστολής της ισχύος –κάτι ανάλογο έκανε ο κ. Σκουρλέτης πριν και είδατε ότι δεν αντιδράσαμε- μέχρι να φέρετε, όπως πρέπει να φέρετε γρήγορα –μη σας πω ότι έχετε καθυστερήσει ως Κυβέρνηση-, το καινούριο νομοθέτημα.

Η μη ύπαρξη ενιαίου δικαίου δημοσίων συμβάσεων, κυρίες και κύριοι συνάδελφοι, είναι ζήτημα για τη χώρα. Είναι μεγάλο ζήτημα για τη χώρα. Είναι ζήτημα που έχει να κάνει με την οικονομία του πράγματος. Είναι ζήτημα που έχει να κάνει και με την ηθική. Είναι ζήτημα που έχει να κάνει και με την αποδοτικότητα. Σας δείχνω εδώ ότι υπάρχουν εξήντα οχτώ-εξήντα εννιά ειδικοί κανονισμοί.

Δεν μπορεί το ελληνικό δημόσιο να προμηθεύεται έτσι, με όποιον κανονισμό ο καθένας και όπως θέλει. Πρέπει αυτό να επισπευσθεί και να γίνει. Και ειλικρινά σας λέμε ότι, στον βαθμό που αναλογεί βάρος στην Αξιωματική Αντιπολίτευση, θα βοηθήσουμε σε αυτό και να έρθει γρήγορα και να κυρωθεί.

Οφείλω να πω ότι η κατάργηση της διάταξης του ν.4321/2015 με το άρθρο 28 μάς βρίσκει απολύτως σύμφωνους. Είχε την καλοσύνη να το θυμηθεί ο Υπουργός. Και τότε λέγαμε ότι αυτή η διάταξη δεν θα λειτουργήσει.

Οφείλουμε να αντιληφθούμε τη λογική της περιορισμένης ευθύνης στις συναλλαγές. Αυτό πρέπει να το κάνουμε όχι για να ευνοήσουμε κάποιους, αλλά για έναν απλό λόγο: Τι χρειάζεται η Ελλάδα; Η Ελλάδα χρειάζεται επενδύσεις. Χρειάζεται ανθρώπους που θα βγάλουν λεφτά από όπου τα έχουν, είτε κρυμμένα είτε στο σεντούκι, είτε ανθρώπους από το εξωτερικό, που θα έρθουν εδώ να βάλουν χρήματα για να κερδίσουν χρήματα και να νιώθουν ασφάλεια.

Οι διατάξεις σαν αυτήν που είχε τοποθετηθεί και που ορθώς τώρα ανακαλείται δείχνουν απλώς ότι η Κυβέρνηση χρειάζεται έναν χρόνο, για να υποστεί η ίδια εκπαίδευση, για να προσχωρήσει στην προφανή λογική που της λέγαμε τότε και που εν πάση περιπτώσει, έστω και αργά, συνομολογεί.

Κυρίες και κύριοι συνάδελφοι, τελειώνω –έχω και τη μικρή δευτερολογία αύριο- με την παράκληση προς την Κυβέρνηση και τον παριστάμενο Υπουργό –το λέω παράκληση, γιατί δεν επιθυμώ να οξύνω το κλίμα και δεν νομίζω ότι η όξυνση βοηθάει στις στιγμές κρίσης που περνάει και η χώρα και η Ευρώπη- να αποσύρει τις δύο αυτές διατάξεις, οι οποίες δεν περιποιούν τιμή στην κυβερνητική πλειοψηφία, δεν περιποιούν τιμή στην Κυβέρνηση, προκαλούν τον ελληνικό λαό, προκαλούν την Αντιπολίτευση και στοιχειοθετούν ντροπή για όποιον τις ψηφίσει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δένδια.

Τον λόγο έχει η Κοινοβουλευτική Εκπρόσωπος του ΣΥΡΙΖΑ, κ. Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κυρίες και κύριοι Βουλευτές, ξεκινώντας θέλω να πω κάτι σχετικά με αυτά που μόλις ακούσαμε από τον Κοινοβουλευτικό Εκπρόσωπο της Νέας Δημοκρατίας.

Δεν μπορεί η Νέα Δημοκρατία να εγκαλεί τους Βουλευτές του ΣΥΡΙΖΑ για αξιοπρέπεια. Το κόμμα και οι πολιτικές που έφεραν τη χώρα μας εδώ που την έφεραν, να έχουμε μέσα σε τέσσερα χρόνια 25% μείωση του ΑΕΠ και τη στιγμή που η συγκεκριμένη Κυβέρνηση από το 2015 προσπαθεί να στήσει αυτή τη χώρα στα πόδια της, δεν μπορεί να λέει ότι δεν έχουμε αξιοπρέπεια εμείς οι Βουλευτές, που θα έλεγα ότι αναλάβαμε αυτή την ιστορική ευθύνη να υλοποιήσουμε μια πολιτική και μια συμφωνία που έχει δύσκολα σημεία, προσπαθώντας συγχρόνως με το παράλληλο πρόγραμμα να στηρίξουμε την κοινωνία να μείνει όρθια.

Κυρίες και κύριοι Βουλευτές, θα υπενθυμίσω τι έγινε από πέρυσι τέτοια μέρα μέχρι σήμερα. Ακολουθήθηκε και ακολουθείται ένας συγκεκριμένος οδικός χάρτης, που έχει να κάνει πρώτα απ’ όλα με τη δύσκολη συμφωνία του Αυγούστου που υπέγραψε και η Νέα Δημοκρατία και συνολικά διακόσιοι είκοσι δύο Βουλευτές σε αυτό το Κοινοβούλιο. Έχει να κάνει με την εξουσιοδότηση που πήραμε από τον ελληνικό λαό να υλοποιήσουμε αυτήν τη δύσκολη συμφωνία στις 20 Σεπτεμβρίου. Έχει να κάνει με την επιτυχή ανακεφαλαιοποίηση των τραπεζών, όπως και με την αξιολόγηση που πρόσφατα έγινε και με την οποία η πορεία της χώρας μας και της οικονομίας οδεύει σε μια σταθεροποίηση, γεγονός πάρα πολύ σημαντικό. Αρχίζει και επανέρχεται και η εμπιστοσύνη ως προς το τραπεζικό σύστημα και ήδη τον τελευταίο μήνα, τον Μάιο, έχουμε μια μικρή αύξηση καταθέσεων σε σχέση με τον Απρίλιο.

Γίνονται, λοιπόν, βήματα και εδώ δεν μπορώ να μην αναφερθώ στο ότι το πρωτογενές πλεόνασμα ανήλθε σε 2,282 δισεκατομμύρια ευρώ το πρώτο πεντάμηνο του έτους. Γίνονται προσπάθειες και προχωρούμε.

Κυρίες και κύριοι Βουλευτές, για την ανάπτυξη άκουσα και από τον εισηγητή της Νέας Δημοκρατίας ότι το νομοσχέδιο αυτό δεν είναι αναπτυξιακό, ούτε ο αναπτυξιακός νόμος, τον οποίο ψηφίσαμε θα φέρει ανάπτυξη, λίγο πολύ μπορεί να είναι αποτυχία και λοιπά.

Όμως θα ήθελα να πω πάνω σε αυτό, ότι με τη σταθεροποίηση της οικονομίας και την πορεία που ακολουθούμε, με την προσέλκυση επενδύσεων και με τις ρυθμίσεις, που ψηφίστηκαν στον αναπτυξιακό νόμο πρόσφατα, ουσιαστικά αλλάζει η φιλοσοφία και του μοντέλου ανάπτυξης αλλά αποτελεί και ένα σημαντικό εργαλείο για παραπέρα αναπτυξιακή πορεία της χώρας.

Δεν δημιουργεί επενδύσεις τύπου Βουλγαρίας και Αλβανίας ούτε επενδύσεις αυτού του είδους, αλλά επενδύσεις σε υψηλή προστιθέμενη αξία, με άλλη φιλοσοφία και εστίαση στις μικρομεσαίες επιχειρήσεις.

Παράλληλα, βέβαια, ζητάμε και θέλουμε και τις μεγάλες επενδύσεις, για τις οποίες υπάρχουν και συγκεκριμένες ρυθμίσεις.

Θέλουμε ένα αναπτυξιακό μοντέλο, το οποίο μιλάει για άλλου είδους ανάπτυξη, με αειφορία, βιωσιμότητα, σεβασμό στο περιβάλλον και πάνω από όλα, καλύπτοντας τις ανθρώπινες ανάγκες και με έμφαση στο σημαντικό ανθρώπινο επιστημονικό δυναμικό, το εξειδικευμένο που έχει η χώρα μας και παράλληλα, μοίρασμα με δίκαιο τρόπο στους ωφελούμενους αυτού του αναπτυξιακού αποτελέσματος.

Εδώ δεν μπορώ να μην αναφέρω, βέβαια, ότι νομοσχέδια για τις δημόσιες συμβάσεις και τα δημόσια έργα που θα έρθουν ουσιαστικά θα εξοικονομήσουν 1 δισεκατομμύριο ευρώ περίπου από το δημόσιο. Να μην αναφέρουμε διάφορα ζητήματα, χρηματοδοτήσεις μεγάλων επιχειρηματιών. Πρόσφατα έχουμε και δικαστικά αποτελέσματα για την Εγνατία Οδό στη Δυτική Μακεδονία.

Η δική μας φιλοσοφία είναι σε εντελώς διαφορετική κατεύθυνση.

Τώρα θα έρθω και θα πω δυο λόγια, όπως ξεκινήσαμε τη σημερινή Ολομέλεια, για τη γενικότερη κατάσταση η οποία υπάρχει, γιατί σαφώς το δημοψήφισμα στη Μεγάλη Βρετανία έφερε συγκεκριμένα αποτελέσματα για την Ευρώπη. Και εδώ θα συμφωνήσω με τον κ. Μηταράκη, που αρχικά είπε ότι το τοπίο μετά το δημοψήφισμα στη Μεγάλη Βρετανία θα έχει αλλάξει στην Ευρώπη, είναι εντελώς διαφορετικό.

Το ερώτημα, όμως, αγαπητοί συνάδελφοι και συναδέλφισσες, είναι το εξής: Η Ευρώπη, όντως, είναι σε κρίση ταυτότητας. Η Ευρώπη πρέπει πραγματικά να σκεφθεί πού πηγαίνει από εδώ και πέρα. Το μεγάλο ερώτημα δεν είναι «λιγότερη ή περισσότερη Ευρώπη;». Το μεγάλο ερώτημα σήμερα είναι «ποια Ευρώπη;», διότι το αποτέλεσμα του δημοψηφίσματος στη Μεγάλη Βρετανία και άλλες ευρωσκεπτικιστικές αντιλήψεις που αρχίζουν εδώ και κάποιον καιρό να εμφανίζονται σε επίπεδο Ευρωπαϊκής Ένωσης και Ευρώπης γενικότερα, δείχνουν κάτι. Δείχνουν ότι αυτή η Ευρώπη δεν αρέσει στους λαούς της και ότι αυτήν την Ευρώπη πραγματικά πρέπει να την αλλάξουμε, γιατί αυτή η Ευρώπη της λιτότητας, του νεοφιλελευθερισμού, έκανε και τους Βρετανούς να θυμώσουν και να στραφούν σε ακροδεξιές και εθνικιστικές απόψεις, οι οποίες βρήκαν έδαφος.

Κυρίες και κύριοι Βουλευτές, δεν μπορούμε να έχουμε την Ευρώπη των πολλών ταχυτήτων ή τη διάσταση βορρά και νότου. Δεν μπορούμε να έχουμε ένα κεντρικό διευθυντήριο, το οποίο θα αποφασίζει. Πρέπει να πάρουμε ιστορικά την απόφαση –και αυτό είναι σημαντικό και σε επίπεδο Ευρωπαϊκής Ένωσης, Ευρωπαϊκού Κοινοβουλίου και η Αριστερά σε αυτήν την κατεύθυνση κινείται- για αλλαγή αυτού του μοντέλου που λέμε. Χρειαζόμαστε δημοκρατία πραγματική, γιατί αυτό το οποίο κρίθηκε και με το δημοψήφισμα είναι ακριβώς η έλλειψη δημοκρατίας μέσα στην Ευρωπαϊκή Ένωση. Είναι ανάγκη να χτιστεί ένα καινούργιο όραμα της αλληλεγγύης, της δημοκρατίας, όπως ήταν και οι θεμελιώδεις αρχές της Ευρώπης, όταν πρωτοϊδρύθηκε.

Θα πω, όμως, τώρα μερικά πράγματα που πρέπει να πω και για το εν λόγω σχέδιο νόμου. Εγώ θα το χαρακτήριζα ένα πολυνομοσχέδιο, γιατί έχει αυτόν τον χαρακτήρα και έχει κύρια δύο ζητήματα να λύσει. Το πρώτο είναι η ανάγκη ενσωμάτωσης ευρωπαϊκών οδηγιών, τις οποίες οφείλουμε να ενσωματώσουμε στην ελληνική νομοθεσία. Από την άλλη μεριά, πρέπει να καλυφθούν κάποιες ανάγκες της γενικής διακυβέρνησης της χώρας.

Πρόκειται δηλαδή για μια ομαδοποίηση διαφόρων νομοθετικών παρεμβάσεων που πηγάζουν από την ανάγκη διευθετήσεων του καθημερινού κυβερνητικού έργου. Ο κύριος ιστός τους είναι η ενίσχυση της αξιοκρατίας, ο περιορισμός των δαπανών, η κατάργηση ειδικών προνομίων εντός του δημοσίου, η λειτουργικότερη εξυπηρέτηση παραγωγικών δραστηριοτήτων, η άρση αδικιών και αστοχιών της γραφειοκρατίας, η εξοικονόμηση πόρων για επαγγελματίες και επιχειρήσεις από αχρείαστες δαπάνες.

Κυρίες και κύριοι Βουλευτές, το εν λόγω σχέδιο νόμου αποτελείται από δύο μέρη και πενήντα τέσσερα άρθρα. Στο πρώτο μέρος του νομοσχεδίου –από το άρθρο 1 μέχρι το άρθρο 8- ουσιαστικά υλοποιείται, ενσωματώνεται η οδηγία 34/2013. Με τις λοιπές διατάξεις –τα άρθρα 19, 20, 29, 30, 35, 40, 45- και την οδηγία 95/2014 τροποποιούνται διατάξεις της 34/2013 και προστίθενται σε αυτή νέες. Πρόκειται δηλαδή για κανόνες που αφορούν το περιεχόμενο της έκθεσης διαχείρισης και την υποχρέωση δημοσιότητας οικονομικών καταστάσεων.

Δεύτερον, δίνεται η δυνατότητα για τις επιχειρήσεις που οφείλουν να συντάσσουν και μειωμένη και μεμονωμένη και ενοποιημένη έκθεση διαχείρισης πλέον, να τις περιλαμβάνουν σε μία ενιαία.

Για τις μεγάλες επιχειρήσεις και τις επιχειρήσεις δημοσίου ενδιαφέροντος, εισάγεται υποχρέωση συμπερίληψης στην έκθεση διαχείρισης αναλυτικής μη χρηματοοικονομικής πληροφόρησης, η οποία αφορά την ακολουθούμενη πολιτική και πρακτική της επιχείρησης σε σχέση με περιβαλλοντικά, εργασιακά και δικαιωματικά θέματα.

Εδώ θα ήθελα να αναφέρω την ενσωμάτωση αυτού που ονομάζουμε εταιρική κοινωνική ευθύνη.

Πριν από έναν μήνα περίπου με πρωτοβουλία του γαλλικού Κοινοβουλίου έγινε μία συνάντηση στο Παρίσι, στην οποία συμμετείχα ως Πρόεδρος της Επιτροπής Παραγωγής και Εμπορίου, όπου συζητήθηκε και ελήφθη μία πρωτοβουλία από τους Γάλλους για την εταιρική κοινωνική ευθύνη. Ειδικά για τις εισηγμένες εταιρείες, οι οποίες υποχρεούνται και σε δήλωση εταιρικής διακυβέρνησης, προβλέπεται η δημοσιοποίηση στοιχείων που αφορούν την πολυμορφία των διοικητικών οργάνων όσον αφορά το φύλο, την ηλικία, το εκπαιδευτικό και επαγγελματικό ιστορικό των μελών. Υπό το ισχύον καθεστώς η δήλωση ήταν υποχρεωτικό περιεχόμενο της έκθεσης διαχείρισης. Πλέον δίνεται η δυνατότητα να συντάσσεται σε χωριστό έγγραφο, το οποίο αναρτάται στην ιστοσελίδα της εταιρείας. Πρακτικά μειώνεται το διοικητικό κόστος όσον αφορά τη δημοσίευση.

Τρίτον, εισάγεται η αρχή της δημοσίευσης μόνο εγκεκριμένων οικονομικών καταστάσεων. Κατά το ισχύον καθεστώς, προβλέπεται η λεγόμενη διπλή δημοσίευση, δηλαδή οι εταιρείες υποχρεούνται να αποστέλλουν στο ΓΕΜΗ αντίγραφα οικονομικών καταστάσεων είκοσι ημέρες πριν τη σύγκληση γενικής συνέλευσης και δεύτερον, μετά την έγκρισή της από τη γενική συνέλευση. Πλέον εισάγεται υποχρέωση δημοσίευσης καταστάσεων μόνο μία φορά, είκοσι ημέρες μετά την έγκρισή τους από τη γενική συνέλευση, μειώνοντας έτσι το διοικητικό βάρος.

Έρχομαι τώρα στο δεύτερο μέρος του νομοσχεδίου, το οποίο διαρθρώνεται σε πέντε κεφάλαια.

Το πρώτο κομμάτι, συγκεκριμένα από το άρθρο 9 έως το άρθρο 13, αφορά τη στελέχωση της Μόνιμης Εθνικής Αντιπροσωπείας στον ΟΟΣΑ και στο Γραφείο του Οικονομικού Συμβούλου στη Γενεύη. Πρόκειται για μείωση προσωπικού στον ΟΟΣΑ για τις θέσεις του μόνιμου αντιπροσώπου και του αναπληρωτή και των πέντε συμβούλων που υπηρετούν πλέον σε αυτόν τον Οργανισμό και το Γραφείο του Οικονομικού Συμβούλου στη Γενεύη, όπου προβλέπεται μία θέση προϊσταμένου και δύο συμβούλων.

Έρχονται βέβαια σημαντικές αλλαγές σε ό,τι αφορά τη σύνθεση και τη σύσταση και τα προσόντα που πρέπει να διαθέτουν αυτοί που απαρτίζουν τη Μόνιμη Εθνική Αντιπροσωπεία. Γίνεται προσδιορισμός τυπικών και ουσιαστικών προσόντων που πρέπει να διαθέτουν για να τοποθετηθούν εκεί. Ο Μόνιμος Αντιπρόσωπος και ο Αναπληρωτής του πρέπει οπωσδήποτε να διαθέτουν διδακτορικά και οι σύμβουλοι μεταπτυχιακό τίτλο ή να έχουν αποφοιτήσει από την Εθνική Σχολή Δημόσιας Διοίκησης. Είπε περισσότερα ο κύριος Υπουργός γι’ αυτό. Δεν θα επανέλθω.

Στο Δεύτερο Μέρος, στο Κεφάλαιο Β΄, το άρθρο 14 αφορά το ΕΣΠΑ. Με την παρούσα διάταξη τροποποιείται ο γνωστός νόμος ΕΣΠΑ, διορθώνονται ατέλειες, αρρυθμίες. Εδώ απλώς αναφέρω -γιατί τα άλλα μόλις τα είπε ο κύριος Υπουργός και δεν θέλω να κουράσω- ότι όσον αφορά το ΕΣΠΑ η χώρα μας πηγαίνει πολύ καλά. Είμαστε οι πρώτοι σε απορροφησιμότητα. Έκλεισε το 2015 πολύ θετικά και υπάρχει συγκεκριμένη ελπίδα -και φαίνεται και στην πορεία- ότι το ίδιο θα γίνει και για το καινούριο ΕΣΠΑ.

Εδώ πάλι θα ήθελα να αναφέρω ότι ειδικά επιτυχία της ελληνικής Κυβέρνησης μέσα στην πορεία της διαπραγμάτευσης και στην πορεία της αξιολόγησης, είναι το ότι παίρνουμε μεγαλύτερες προκαταβολές από το ΕΣΠΑ. Αντί του 7% καταφέραμε το 15%. Το να διακρινόμαστε σε επίπεδο Ευρώπης στις δύσκολες αυτές δημοσιονομικές συνθήκες είναι πολύ σημαντικό.

Τώρα έρχομαι στο Κεφάλαιο Γ΄, στα άρθρα 15 έως 22, όπου ρυθμίζονται θέματα αρμοδιότητας Γενικής Γραμματείας Βιομηχανίας, θέματα ανάπτυξης, αδειοδότησης επιχειρηματικών πάρκων, οργανωμένων υποδοχέων μεταποιητικών και επιχειρηματικών δραστηριοτήτων διά της τροποποίησης διατάξεων του ν.3982/2011.

Στο Κεφάλαιο Δ΄, άρθρα 23 με 28, ρυθμίζονται θέματα αρμοδιότητας της Γενικής Γραμματείας Εμπορίου και Προστασίας Καταναλωτή, η υποχρέωση προμηθευτών οι οποίοι υποχρεωτικά εγγράφονται στο ΓΕΜΗ και θέλουν να συνάψουν συμβάσεις εξ αποστάσεως με καταναλωτές, να καταχωρίσουν τη δραστηριότητά τους στο ΓΕΜΗ. Το ίδιο βέβαια ισχύει και για το ηλεκτρονικό εμπόριο.

Τέλος, στο Κεφάλαιο Ε΄, άρθρα 29 έως 54, ρυθμίζονται θέματα τουρισμού, νομοθετικού πλαισίου τουριστικών επαγγελμάτων.

Τώρα έρχομαι στα θέματα των τροπολογιών. Μετά τη συζήτηση υπουργικών τροπολογιών, οι οποίες ήρθαν στη Διαρκή Επιτροπή Παραγωγής και Εμπορίου, ενσωματώθηκαν άρθρα που αφορούν το Υπουργείο Παιδείας, σχετικά με τους σχολικούς συμβούλους, την έρευνα, τη Γενική Γραμματεία Διά Βίου Μάθησης και θέματα του Υπουργείου Εργασίας, η παράταση χρηματοδότησης δομών αντιμετώπισης της φτώχειας, της ανθρωπιστικής κρίσης, το ΗΔΙΚΑ και λοιπά, θέματα λειτουργίας υπαίθριου πάρκινγκ στην Πάτρα, σύσταση ΑΕ για τον θεσμό της Πολιτιστικής Πρωτεύουσας. Έγινε βέβαια δεκτή και βουλευτική τροπολογία σχετικά με τον θεσμό των εθνικών εθίμων.

Κλείνοντας θα ήθελα να πω, ότι όντως ότι οι τροπολογίες που έρχονται, κυρίες και κύριοι Βουλευτές, είναι πολλές. Όμως όπως είπα και στην αρχή, αυτό το νομοσχέδιο το οποίο συζητάμε έχει περισσότερο τον χαρακτήρα ενός πολυνομοσχεδίου, το οποίο προσπαθεί να λύσει επιμέρους ζητήματα, διαδικαστικά, όπως για παράδειγμα οι παρατάσεις.

Το Υπουργείο Ενέργειας έφερε κάποιες παρατάσεις για τους ενεργειακούς επιθεωρητές. Τι θα γίνει; Θα μείνουν «στον αέρα»; Δεν θα προχωρούν συμβόλαια, διότι χρειάζονται ενεργειακά πιστοποιητικά; Τα αναφέρω ενδεικτικά. Επίσης, υπάρχουν και άλλα ζητήματα που έχουν να κάνουν με παράταση χρηματοδότησης των Κέντρων Φτώχειας. Διευθετούνται δηλαδή χρονίζοντα ζητήματα.

Πιστεύω λοιπόν –και αυτή είναι και η βούληση της Κυβέρνησης όπως έχει ανακοινωθεί- ότι μέσα στον Ιούλιο θα έχουμε μια σειρά από νομοσχέδια που θα λύνουν γενικότερα θέματα. Ας δούμε λοιπόν και τις τροπολογίες.

Εγώ θα συμφωνήσω ότι καλό είναι να συζητούνται, όπως έγινε και στην επιτροπή μας όπου πέντε από αυτές ενσωματώθηκαν στο σχέδιο νόμου που συζητάμε. Να τις συζητήσουμε, αν θέλουμε και να δούμε τι στόχο έχουν. Με αυτές λύνονται τρέχοντα ζητήματα, τα οποία πρέπει να λυθούν.

Από εκεί και πέρα βέβαια πρέπει να προχωρήσουμε και να νομοθετούμε ακολουθώντας τον καινούργιο Κανονισμό της Βουλής που, από ό,τι γνωρίζουμε όλοι μας, ψηφίστηκε σήμερα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Καφαντάρη.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, για μισό λεπτό θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Μηταράκη;

**ΠΑΝΑΓΙΩΤΗΣ ΜΗΤΑΡΑΚΗΣ:** Ήθελα απλώς να κάνω μια ερώτηση στον κύριο Υπουργό, για να οργανώσουμε τη δουλειά μας. Έχουν κατατεθεί μέχρι στιγμής εννέα υπουργικές τροπολογίες, επτά εκπρόθεσμες και δύο κανονικές. Θα περιμένουμε και άλλες αύριο ή έχουμε τελειώσει εδώ;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όχι, έχουμε τελειώσει.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Δόθηκαν οι διευκρινίσεις από τον Υπουργό στο ερώτημά σας.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.34΄ λύεται η συνεδρίαση για αύριο, ημέρα Τετάρτη 29 Ιουνίου 2016 και ώρα 10.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Οικονομίας, Ανάπτυξης και Τουρισμού: «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις αρμοδιότητας Υπουργείου Οικονομίας, Ανάπτυξης και Τουρισμού» και β) συζήτηση και λήψη απόφασης, σύμφωνα με το άρθρο 62 του Συντάγματος και 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Νικολάου Φίλη, Μιλτιάδη Βαρβιτσιώτη, Νικολάου Μιχαλολιάκου και Ηλία Κασιδιάρη, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**